
VERONICA MICLE 

1850-1889 

160 de ani de la naştere 

... Adeptă a liricii de tip heinean, poeta versifică frecvent ca urmare a deza¬ 
măgirilor în iubire. Sensibilitatea ei ultragiată pare să fie acută, dar nu îşi găseşte 
totdeauna expresia artistică adecvată. Notabile sunt sinceritatea sentimentului şi 
discreţia lirismului. Tonul lamentaţiilor este estompat, deşi extremele sentimentale 
se fac simţite deseori. Tânguirea după iubirea pierdută e atenuată de melancolie şi 
de puritatea aspiraţiilor... O retorică discretă face ca poza şi afectarea, prezente 
uneori, să creeze totuşi aparenţa sincerităţii. Corectitudinea prozodică, acurateţea 
limbii şi accesibilitatea conţinutului au făcut ca versurile scrise de M[icle] să 
cunoască în epocă o relativă răspândire. Alături de Margareta Cugler-Poni şi de 
Maria Suciu, M[icle] este întemeietoarea liricii feminine româneşti. 


Dan MĂNUCĂ 

Răsfoiri 


Personalitate şi metodă 

(răspuns la ancheta revistei CRONICA) 


Mircea MARTIN 


A preciez iniţiativa revistei Cronica de a (re)deschide o 
asemenea discuţie intr-un moment cînd bilanţurile sînt 
posibile măcar în parte. Apreciez şi directeţea - spre a nu 
spune chiar agresivitatea - întrebărilor care nu îngăduie evaziuni 
şi, în plus, nu ascund cîtuşi de puţin opţiunile anchetatorului, ba 
chiar sugerează anchetatului că există un singur răspuns rezo¬ 
nabil: cel conţinut deja în întrebare. în ce mă priveşte, prefer să 
văd în caracterul „orientat" al întrebărilor o intenţie provocatoare, 
un mod de a stîmi spiritele şi de a înteţi astfel dialogul. Nu pot fi 
însă de acord cu unele formulări grăbite (ce va să zică „prolife¬ 
rarea limbajului" în critică?) sau pătimaşe („victimele" semioticii, 
„severă sancţiune" etc.). Exclusivismul blochează dialogul, ter¬ 
menul „trebuie" nu e la locul lui într-o discuţie de idei decît cel 
mult ca deziderat. Exagerările într-o direcţie nu rămîn fără con¬ 
secinţe în direcţia opusă şi astfel riscăm să reedităm (â propos de 
„provenienţa mai ales franceză") disputa între „bonjurişti" şi 
„tombatere". 

Ar mai fi de observat apoi faptul că o discuţie rodnică are 
nevoie de o minimă precizie istorică şi... tehnică şi că disocierea 
în(tre) structuralism şi semiotică este insuficientă. Nu există un 
singur structuralism şi nici, cu atît mai puţin, o singură semiotică 
literară. în plus, între (şi pe lîngă) ele funcţionează o serie 
întreagă de alte orientări şi discipline, poetica în primul rînd, atît 
de divers concepută de la o ţară şi de la o grupare la alta. Accep¬ 
tăm însă termenii discuţiei odată cu limitele ei şi datorită acestora. 

Să nu uităm însă că, dincolo de metode, uneori chiar în 
afara lor - şi oricum în afara împărţirii în „tradiţionale" şi „mo¬ 
deme" -, există poziţiile atît de greu reductibile ale adevăratelor 
personalităţi. Problema mi se pare că e aici: în relaţia dintre o 
anumită metodă şi personalitatea care i se devotează. Nu cred că 
se poate vorbi de aplicaţiile în domeniul literar-artistic ale vreunei 
metode fără să luăm în consideraţie factorul configurator al per¬ 
sonalităţii. „Nu există structură fără conştiinţă structurantă" - a 
spus, demult, Jean Starobinski. (Şi, desigur, nici structuralism.) 
Nu se poate vorbi de eficienţa în sine a unei metode, ci numai de 
modul în care o personalitate o pune la contribuţie, o aplică şi o 
pliază la obiectul literar. în absenţa personalităţii, a simţului cri¬ 
tic, metoda duce la rezultate banal-previzibile sau dezamăgitor- 
aberante. Din acest punct de vedere, nu noutatea metodei e pre¬ 
cumpănitoare, ci adecvarea ei. [...] 

Nu pot să concep pe un Albert Beguin, de exemplu, în 
opoziţie cu Roland Barthes, mai ales dacă-mi amintesc că primul 
s-a întîmplat să-l întîmpine cu elogii pe cel de-al doilea. Şi apoi, 
care e metoda lui Barthes sau, mai exact, care sînt metodele lui 
succesive? Sînt ele aservite vreunui „ism" ori spiritului barthesian 
însuşi, sensibil la nou şi chiar la „mode", dar rămînînd, de fapt, 
credincios numai sieşi? De ce să aleg între Poulet sau Genette (ca 
să ne limităm la domeniul francez), cînd pot să-i prefer pe amîn- 
doi cutărui propunător întortocheat de schemă analitică (în 
sfîrşit!) „riguroasă"? 

Ceea ce nu înseamnă că din Poetique, de pildă, citesc 
numai articolele purtînd mari semnături. Nu o dată am găsit acolo 
ipoteze seducătoare, abordări neobişnuite ale unui text „bătut" şi 
răs-„bătut“. Chiar dacă demonstraţiile mi s-au părut uneori 


oţioase şi terminologia rebar¬ 
bativă, lectura ei a fost profitabilă 
prin dezvăluirea unor noi orizon¬ 
turi posibile ale cercetării. Nu 
încape îndoială că demersul critic 
a avut şi are multe de cîştigat din 
contactul cu noile perspective des¬ 
chise cîndva de structuralism şi 
acum de semiotică. (Cum se vede, 
vorbesc de perspective şi nu de 
metode datorită caracterului in- 
terdisciplinar al amîndurora.) Cri¬ 
ticul asimilează din mers, fie că o 
recunoaşte, fie că nu şi chiar este 
influenţat cu voia sau fără voia sa. 

Spuneam mai demult că „mo¬ 
dele" şi metodele trec iar arta critică rămîne. Cred şi azi acelaşi 
lucru, dar simt nevoia să adaug, totuşi, că această artă a criticii nu 
rămîne cu totul neschimbată şi indiferentă la schimbările din jur. 

De fapt, în relaţia dintre critică şi structuralism sau semi¬ 
otică ne interesează profitul criticii. Nici structuralismul, nici 
semiotica n-au plecat de la literatură şi nici nu au găsit în ea 
terenul cel mai propice de manifestare. Sfera lor de acţiune e mult 
mai largă şi evoluţia lor independentă de aceea a criticii. Evoluţia 
criticii din ultimele două decenii a fost însă puternic marcată de 
structuralism, iar în ultimii ani semiotica şi-a început acţiunea 
modelatoare. A evita asemenea presiuni ale contextului cultural 
înseamnă din partea criticului o probă de suficienţă la fel de peni¬ 
bilă ca şi aceea a semiologului literar improvizat care îşi închipuie 
că, stabilind conexiunile referenţiale dintr-un poem, a lămurit 
structura şi chiar valoarea lui artistică. Nu se poate aprecia însă 
eficienţa unei perspective sau a unei metode după cîteva cazuri de 
opacitate sau inadecvare. Critica modernă poate fi uşor compro¬ 
misă prin ticuri şi erori de recepţie caracteristice. Critica 
tradiţională - nu mai puţin. Deosebirea între ele nu este numai 
una de limbaj, altfel spus, limbajul nou introdus mărturiseşte o 
nouă concepţie despre literatură şi despre critică. Sigur este că nu 
avem de a face cu o simplă operaţie de dublare a limbajului tra¬ 
diţional, de parazitare a lui şi, dacă unii snobi sau pur şi simplu 
nepricepuţi uzează şi abuzează de nişte termeni în aplicaţii pre¬ 
tenţioase şi incoerente, nu trebuie respinşi termenii înşişi, nici 
noile discipline şi orientări care i-au lansat. Cazuri de „super- 
tehnicizare" inutilă a limbajului critic există la noi, mai puţin prin 
reviste şi mai mult prin sesiunile universitare, unde o competenţă 
de ordin strict lingvistic tinde cîteodată s-o înlocuiască pe aceea 
specifică. Despre felul în care se discută în asemenea ocazii, 
despre faptul că discuţiile - foarte animate, de altfel - se încheie, 
de regulă, înainte de a se fi ajuns la un consens în privinţa 
accepţiei înseşi a termenilor, ar fi multe de spus. [...] 


Mircea Martin, Singura critică. 
Editura Cartea Românească, Bucureşti, 1986, 

pp. 251-254 

BUCUREŞTII DE ALTĂDATĂ 


Bucureştiul în preocupările 
academicianului Grigore Tocilescu 


Paul GR1GORIU 

Profesor consultant 
Biblioteca Pedagogică Naţională „I.C. Petrescu" 


C unoscută în literatura de specia¬ 
litate ca fiind uneori influenţată 
de factorul politic şi nu numai, 
istoriografia noastră şi-a conturat statu¬ 
tul ştiinţific în a doua jumătate a secolu¬ 
lui al XlX-lea. Pe scara evoluţiilor cul¬ 
turale, conotaţiile interdisciplinare au 
fost semnificative pentru criza spiritua¬ 
lităţii ce s-a dovedit, de fapt, criza cărtu¬ 
rarului şi a valorilor sale într-o societate 
în căutarea modelului de viaţă. La ori¬ 
zontul gândirii înnoitoare se profilau 
cerinţele curentului pozitivist, întemeiat 
pe cercetarea critică a izvoarelor isto¬ 
rice. Se înţelege că un astfel de model 
fragmenta creaţia între tradiţionalismul 
romantic (bazat pe fantezie şi libertatea 
exprimării) şi pozitivismul noului curent 
istoriografie - cel care a dat naştere la 
cunoscuta şcoală critică. 1 Conservarea 
memoriei culturale cuprinde lumina 
prezentului şi întrezăreşte profilul vii¬ 
torului. A rămas în plan secundar tradi¬ 
ţia prin care simţim legătura între cei 
vechi şi cei noi. Este surprinzător să constaţi cât de greu se 
remarcă demersuri în direcţia cunoaşterii culturii şi civilizaţiei 
locale. 

Autorii primelor texte literar-istorice mizau mai mult 
pe efectele „terapeutice" asimilabile scriiturii ziaristice. Unele 
însemnări privind Bucureştiul sunt surprinzător de expedi¬ 
tive, altele menţin amprenta amatorismului sau sunt critice la 
adresa prezentului istoric. Informaţii pline de un pitoresc neîn¬ 
tâlnit în documentele oficiale le găsim la români şi străini de 
facturi iluministe sau romantice. Cu atitudini libere de ca¬ 
noane ştiinţifice (caracteristice secolului al XlX-lea) şi un 
minus de rigoare, relatările lor au sporit sensibil interesul faţă 
de trecutul Capitalei, îmbrăcând haina ineditului local. Cu lun¬ 
gimi de unde diferite, relatările lor au stârnit şi curiozitatea 
cărturarilor de profesii diferite. Criticii moderni au citit cu 
interes sau indiferenţă textele discutabile ale primilor noştri 
istoriografi. Prin sita acestor filigrane îşi detaşează vizibil 
contururi lucrări şi articole semnate de Iosif Genilie 2 , Dimi- 
trie Berindei 3 , Dimitrie Papazoglu 4 , Ion Licherdopol 5 , G. Ion- 
nescu-Gion 6 . Cărţile menţionate conţin paralelisme şi interfe¬ 
renţe (voite sau nu). Ele constituie, luate în sine, raţionamente 
istorice, geografice, economice, folclorice şi sociologice, fiind 


primele eşantioane reprezentative în 
problema formării oraşului Bucureşti. în 
lipsa izvoarelor istorice, cărturarii res¬ 
pectivi apelau la tradiţii culte sau fol¬ 
clorice, considerându-1 întemeietorul 
Cetăţii de Scaun pe ciobanul Bucur, 
legendarul Negru Vodă sau pe viteazul 
Mircea cel Bătrân. Un nonconformism 
al observaţiilor deosebite arată cum pri¬ 
mele aşezări omeneşti au existat pe unul 
din malurile Dâmboviţei. Oricum, fie¬ 
care din cărţile enumerate au tălmăcit în 
limbajul lor propriu fapte din trecutul 
îndepărtat al acestei cetăţi domneşti. 

Biografia municipiului Bucureşti 
câştigă noi trăsături şi prin lucrările lui 
Dimitrie Frunzescu 7 ; cu amănunte 
demne de cunoscut, ele sunt considerate 
primele încercări autohtone de sinteză 
statistică şi geografică privitoare la 
vechiul Bucureşti. O diferenţă de undă 
moralistă se remarcă la Alexandru Peli- 
mon 8 care, fără discernământ şi reti¬ 
cenţe, a preluat informaţii depăşite şi 
chiar eronate referitoare la fondarea Bucureştiului. Amplul său 
„roman" a pierdut credibilitatea în timp ce relaţiile cu cititorii 
au scăzut în defavoarea autorului. Produsul unui mediu în 
căutarea identităţii descoperim încă de la începutul secolului 
al XlX-lea la mai vârstnicii Dimitrie Philippide 9 şi Dionisie 
Fotino 10 ; ei îl considerau pe Mircea cel Bătrân întemeietorul 
aşezării de pe malurile Dâmboviţei. Tradiţia lui Bucur este 
consemnată de străini cu îndeletniciri diferite sau simpli turişti 
din zone central-occidentale ale Europei. Până la finele seco¬ 
lului la care ne referim scriau despre un Bucur cioban-pescar, 
negustor-boier bogat sau chiar haiduc împământenit pe melea¬ 
gurile dâmboviţene. 

Semnificaţii relevante, cu deosebire, vin să completeze 
istoria noastră prin bogata şi diversa activitate a lui Ulysse de 
Marsillac 11 , autorul unor interesante însemnări ce uimesc plă¬ 
cut prin ataşamentul faţă de poporul român în mijlocul căruia 
a decis să trăiască. în privinţa „întemeietorului" Bucur s-a afi¬ 
liat opiniilor lui Dimitrie Berindei (un Bucur legendar, dificil 
de identificat). 

între istoriografii menţionaţi, un loc aparte îi revine lui 
Grigore Tocilescu, savant cu deschidere istoriografică euro¬ 
peană. Acesta s-a ocupat de istoria Bucureştilor deopotrivă ca 

erudit şi om al cetăţii; opţiunea a fost uşoară iar raportul din¬ 
tre social şi individual este un aspect de neocolit în viaţa 
oricui. în tot ce înfăptuia avea un sentiment al continuităţii, o 
conştiinţă ce cuprindea trecutul şi viitorul. Acomodându-se 
„din mers“ deopotrivă cu „umbrele" antichităţii 12 şi rigorile 
academice moderne. La el a existat o interferenţă între faptul 
public şi cel biografic. Fiind unul dintre redactorii Marelui 
Dicţionar Geografic al României, admitea sau respingea dic¬ 
ţionarele geografice redactate pe judeţe şi prezentate la con¬ 
cursul iniţiat de Societatea Geografică Română, finalizat prin 
premii, sistematizat şi publicat în cinci volume (1898-1902). 
Autorilor dicţionarelor geografice pe judeţe le solicită texte 
clare, fără retorici clasice, pline de substanţă, fără evocări sen¬ 
timentale sau formulări-şablon, totul să îmbrace haina profe¬ 
sională, iar canonul expozitiv să nu conţină podoabe de pa¬ 
radă, ci forme intime de manifestare intelectuală. Rapoarte 
negative izvorau din zone mai profunde şi mai generale, iar 
expunerea argumentată constituia pentru autori o provocare 
dificil de câştigat. Aşa se explică repetarea concursului 
(1886-1897) cu premii pentru cele mai bune dicţionare geo¬ 
grafice. Cu acest prilej, concursul pentru publicarea Dicţiona¬ 
rului judeţului Ilfov a fost câştigat de autorul Constantin Ales- 
sandrescu 13 ; raportorul a reţinut lacunele documentare referi¬ 
toare la Capitală şi împrejurimi. 

Lucrând şi în stil enciclopedic, Gr. Tocilescu a recupe¬ 
rat tradiţia orală existentă în masivele culegeri de folclor pe 
care le-a coordonat; vedea folclorul ca pe o carte ilustrată 
atractiv, un film derulat cu încetinitorul. A folosit creaţia popu¬ 
lară în scrierea începuturilor istoriei bucureştene. Deschiderea 
sa culturală se explică şi prin multilingvism, la care se adău¬ 
gau călătorii de studii în statele europene. Dând viaţă desti¬ 
nului şi speranţelor, a editat şi reeditat vechi cronici şi manu¬ 
scrise. Şi în postura de editor înzestrat cu spirit de observaţie 
şi o reală sensibilitate istorică, a izbutit să producă „viaţă" şi 
în intimitatea mediului textualist printr-o corelaţie între răz¬ 


leţe izvoare scrise despre fundarea Cetăţii Bucureşti. Aseme¬ 
nea densitate de idei şi intensitatea lor perenă le-a împlinit prin 
cunoscutele sale cercetări arheologice. 

Istoric, epigrafist, folclorist, arheolog, editor, tradu¬ 
cător, Gr. Tocilescu a studiat cu perseverenţă sursele adia¬ 
cente cu istoricul Capitalei, fiind în legătură cu istoriografia 
central-europeană, consonând tematic şi metodologic cu ea. 
La acest subiect îl întâlnim aşa cum era cunoscut: fin obser¬ 
vator şi comentator critic al evenimentelor petrecute pe terito¬ 
riul nostru în secolele XIV-XVI. Extrema sa iubire de adevăr 
obţinut prin compararea dovezilor nescrise îi oprea, însă, pe 
loc orice entuziasm, deoarece puţinele relicve colecţionate 
de generalul N. Mavros, Cezar Bolliac şi Dimitrie Papazoglu 
nu erau analizate potrivit criteriilor aplicate obiectelor cu 
mare vechime, de interes major. Aşadar, începuturile vieţii 
în câmpia Bucureştiului erau umbrite de lipsa studiilor de spe¬ 
cialitate. 

Academicianul Tocilescu era mâhnit de ignorarea vie¬ 
ţii româneşti în Occidentul european. Falsificatorii adevărului 
privitor la existenţa străveche şi teritorială au influenţat chiar 
autori români lipsiţi de spiritul critic precum compilatorii G. 
Panu şi P. Cemătescu 14 . Format la vechea „şcoală" romantică 
reprezentată de B. P. Hasdeu şi Al. Odobescu, Tocilescu a fost 
şi adeptul cercetării obiective, clare, fără digresiuni, convin¬ 
gătoare, promovată în spirit german de mentorul „Junimii", 
Titu Maiorescu. 

Pe tărâmul istoriografiei Bucureştiului, profesorul Gr. 
Tocilescu aducea un plan de rigoare în recompunerea adevă¬ 
rului istoric în expunerea Din istoria Bucureştilor. Cetatea 
Bucureştii sau Cetatea Dămboviţei , 15 în susţinerea concluzii¬ 
lor la care ajunsese pornea de la primele surse arheologice 
descoperite la Pantelimon, Dealul Spirii, Arcuda şi la două 
biserici din Bucureşti. Din punct de vedere argumentativ, 
arheologul vedea culturi formate şi dezvoltate, unele transfor- 
mându-se ori făcând loc altora; asemenea mişcare continuă 
s-a accelerat, lăsând urma la Vădastra, Cucuteni şi în alte situri 
preistorice. 

Depăşind spaţiul Capitalei, unde considera pe bună 
dreptate existenţa unei staţiuni preistorice, vizionarul Toci¬ 
lescu proiecta cel puţin o trecătoare romană de la Bucureşti 
spre nordul ţării. 16 Totodată, atrăgea atenţia că numai o parte 
din materialul dezgropat este conservat la Muzeul Naţional de 
Antichităţi, instituţie întemeiată şi condusă de autorul comu¬ 
nicării. Circumspect în rostirea adevărului, documentat şi 
hotărât, respingea inscripţiile „plăsmuite" de clerici locali, la 
fel unele afirmaţii ale lui F.I. Sulger în lucrarea din 1781. 
încercând sincronizarea cercetărilor proprii cu cele elaborate 
de A.D. Xenopol şi D. Onciul, istoricul Tocilescu sesizează 
unele goluri şi nepotriviri în cronologia voievozilor români, 
oferind celor interesaţi date extrase din izvoare istorice scrise, 
cercetate personal în arhivele de peste hotare, de la Arhivele 
Statului, Biblioteca Academiei Române, Muzeul Naţional de 
Antichităţi, Seminarul Central, arhive personale şi cronici. Cu 
date şi fapte suplimentare în dialectica ideilor pertinente, Gri- 
gore Tocilescu apelează şi la literatura folclorică, subliniind cu 
prudenţă: „Legenda, ca toate legendele, a acoperit întâmplă¬ 
rile cu un văl, prin care totuşi se poate întrevedea că e vorba 
de o luptă dintre români şi unguri..." (p. 11). 

Editor cu experienţă, s-a oprit şi la legenda lui Bucur, 
condiţionând existenţa „ciobanului" de factori social-politici 
existenţi în habitatul natural de pe ambele maluri dâmbo- 

viţene. Interesantă este conexiunea între „eroul“ Bucur şi 
Romulus al Romei, cu afirmaţia că asemenea similitudini 
există la diverse popoare. Fără să fie o descriere minuţioasă 
a receptării istoriografiei bucureştene, opiniile sale se în¬ 
cadrează în mitologia urbană. Alte asocieri plauzibile sunt şi 
derivatele „Constantinescu - fiul lui Constantin' 1 , „Floreşti - 
moşia lui Florea“, „Bucureşti - oraşul lui Bucur". La lărgirea 
problematicii şi a modalităţilor de interpretare, geograful- 
istoric a circumscris coerent prezenţa denumirii de Bucureşti 
la aşezări din judeţele Tecuci, Rm. Sărat, Ilfov şi altele. Se 
înţelege, a utilizat şi scrierile primilor istoriografi ai Bucu¬ 
reştilor. 

Coborând treptele timpului, Grigore Tocilescu, în 
reconstituirea imaginii trecutului bucureştean, a pus întrebări 
şi a răspuns la ele: în ce parte a oraşului a fost aşezată cetatea? 
De unde vine numele de Bucureşti? Cine a fost fondatorul? 
Selectând rezultatele cercetărilor prin prisma ştiinţei, el preci¬ 
zează că vechea aşezare dâmboviţeană s-a ridicat pe malul 
drept al apei în spaţiul Curtea veche, deasupra şi în apropierea 
unuia dintre dealurile Mihai-Vodă, Mitropoliei sau Radu- 
Vodă. Potrivit tradiţiei populare, Bucur a fost dregător sau păs¬ 
tor războinic pe malurile mănoase ale Dâmboviţei - de la el 
derivă şi numele actual al Capitalei. Autorul a subliniat că, 
până la noi descoperiri, pe la 1310 Negru-Vodă a pus bazele 
aşezării - el ridicând şi alte cetăţi cum sunt Târgovişte, Câm¬ 
pulung, Buzău, fiind întemeietorul Ţării Româneşti. Informa¬ 
ţii suplimentare despre legendarul Negru Vodă oferă istoricul 
Neagu Djuvara. 17 

în concluzie, Gr. Tocilescu a sporit sensibil interesul 
istoriei locale prin discernământ, aparent exhaustiv, al surselor 
de informare, susţinând că cetatea Bucureştilor este aceeaşi cu 
cetatea Dâmboviţei, întrucât urmele unei aşezări întărite nu 
s-au descoperit în câmpia şi mlaştinile din zonă. Fără a ne da 
amănunte asupra Bucureştilor, academicianul Grigore Toci¬ 
lescu, printr-un excurs istoriografie, a dovedit îndepărtarea 
cercetătorului de tradiţionalul conformism de nuanţă ro¬ 
mantică. 

Hrisovul lui Vlad Tepeş din 20 septembrie 1459, 

Cetatea Bucureştiului 

Bucureştii acum o sută de ani 

(i) 


/V 




Palatul Ministerului Lucrărilor Publice 


I n 1910 a fost terminat şi inaugurat Palatul Ministerului 
Lucrărilor Publice de pe Bulevardul Elisabeta. După 
Primul Război Mondial, la titulatura instituţiei se va 
adăuga şi al Comunicaţiilor' 1 ; în acest Palat funcţio¬ 
nează astăzi Primăria Capitalei. Construcţia a început în 
1906, pe terenul viran situat vizavi de Grădina Cişmigiului, 
numit „Maidanul lui Duca", fiind realizată după proiectul 
arhitectului Petre Antonescu. 

Până la acea dată, arhitectul mai proiectase noul 
Palat Kretzulescu, situat de cealaltă parte a Cişmigiului, 
realizat pe locul unei construcţii mai vechi, din 1902-1904 
(palatul este astăzi sediul UNESCO); Monumentul Bră- 
tianu (1903) de lângă Universitate, azi dispărut, creat de 
Ernest Dubois; Muzeul Simu, azi demolat, care se afla pe 
Bulevardul Brătianu, în vecinătatea Hotelului Lido (1909); 
monumentala casă Soare Oprea (1910), devenită apoi Res¬ 
taurantul Bucur, aflat azi în reţeaua City Grill. 

în timpul ocupaţiei germane (1916-1918), Palatul 
Ministerului Lucrărilor Publice a fost rechiziţionat şi trans¬ 
format în Comandatura Generală Germană. în 1948, arh. Petre Antonescu va renova clădirea şi îi va adăuga încă un etaj. Pala¬ 
tul este realizat în stil tradiţional, neoromânesc, Petre Antonescu fiind unul dintre adepţii lui Ion Mincu. Cu ocazia inaugurării 
palatului, Regele Carol I a dedicat acestui eveniment o medalie. 

în vara anului 1910, casa boierească de la Şosea, în care locuise Candiano-Popescu, fiind cumpărată de Casa Regală cu 
un an în urmă, este extinsă şi modificată în stil neoromânesc de arhitectul Grigore Cerkez, devenind Palatul Kiseleff. Până la 
naţionalizarea din 1948 aici au locuit: Carol II, apoi Principesa Elena (regina mamă) şi viitorul rege Mihai I. Azi, Palatul Kise¬ 
leff este sediu al ING-Bank. 

Bucureşteanul Leon Leonida, primul preşedinte al Automobil Clubului Roman (înfiinţat în 1904) şi care în 1906 cuce¬ 
rise titlul de campion la cursa de viteză organizată pe Şoseaua Kiseleff, înfiinţează Societatea Leonida & Co, care se va ocupa 

cu importul, distribuţia, întreţinerea şi service-ul auto¬ 
mobilelor. în anii următori, afacerea va prospera şi se va 
extinde folosind finanţarea Băncii Marmorosch-Blank. 
Societatea va avea garaje pe Şoseaua Jianu (azi Aviatori¬ 
lor), pe Str. Luterană şi pe Bulevardul Take lonescu. 

Amenajarea Grădinii Cişmigiu este începută de 
arhitecţii peisagişti Cari Friedrich Wilhelm Meyer şi Wil- 
helm Knechtel, înfăţişarea actuală datând din anul 1910, 
creaţie a arhitectului peisagist german F. Rebhuhn, direc¬ 
torul grădinilor bucureştene. 

Pe Bulevardul Dacia (numit iniţial Bulevardul Nou), 
care tocmai fusese deschis şi care la început lega doar Str. 
Icoanei cu Calea Dorobanţilor, arhitectul Oskar Maugsch 
construieşte Casa Ollănescu, care în perioada interbelică va 
deveni Institutul Francez. Acelaşi arhitect a mai proiectat 
Palatul Societăţii Generala Asigurări (vizavi de Univer¬ 
sitate) şi Banca de Scont (Lipscani, colţ cu Str. E. Carada). 

în anul 1910, pe fostul Bulevard Take lonescu, este 
inaugurat Muzeul Simu, construit pe cheltuiala acade¬ 
micianului şi colecţionarului de artă Anastasie Simu. în 
muzeu erau expuse picturi şi sculpturi ale unor artişti români şi străini, precum şi obiecte de artă religioasă. 

Muzeul a fost una dintre cele trei clădiri bucureştene realizate în forma unui templu grecesc; celelalte două sunt fostul 
Templu Masonic din Str. Câmpineanu şi Biserica Grecească din Bulevardul Ferdinand - Pake Protopopescu. Dintre cele trei 
doar biserica mai există, deoarece Templul Masonic a fost distrus în timpul bombardamentelor din 1944, iar Muzeul Simu a 
fost demolat în 1959 pentru a se construi Blocul Eva. Colecţiile muzeului se află acum la Muzeul Colecţiilor de Artă de pe Calea 
Victoriei (Palatul Românit). Fosta Stradă El Dorado din vecinătatea vechii locaţii a muzeului poartă azi numele Anastasie Simu. 


Muzeul Simu 


(Sursă: http://www.bucurestiivechi.ro/?p=359) 

Patrimoniu 


Rfcr.l.KMKNT 

L \ l’HINCII* U TK 
HULII II IE. 





Reglement Organique de la Principaute de Moldavie/ Regulamentul Organic al 
Principatului Modovei 

New York, 1831 

(CS III 030) Ediţia franceză a primei constituţii a Principatului Moldovei. Textul a fost 
redactat de o comisie formată din boieri moldoveni, sub preşedinţia consulului Rusiei Min- 
ciaky şi a intrat în vigoare în 1832, după aprobarea sa de către Sultan. 

Traducerea în limba franceză a fost făcută de Gheorghe Asachi. 


Joannis ZONARAE, Monachi magul antea vigilumpraefecti etprimi secretis Annales 
Tomus primus, Venetiis, Ex Typographia Bartholomaei Javarina, 1729 

(CS V 011) Primul volum din Analele istoricului bizantin Ioannis Zonaras (secolul XII). 
Lucrarea a fost scrisă la o mănăstire din Muntele Athos. în capitolul XXI, din cartea a Xl-a, sunt 
prezentate războaiele dintre romanii conduşi de împăratul Troian şi dacii conduşi de regele 
Decebal. 

Text paralel în limbile greacă şi latină. 


I O A N N O T TOT A 1 K ll r o ( 

T O Y Z Q N A P A 

TOY MET A A O Y 
^rorrrAHOT tmx biiaax- 

KAl nmTOAXHKPHTir 

X P O N I K. O N . 

JOANNIS ZONARE 

MONACHI 

MAGNI ANTF.A VIGILUM l'R/CFF.CTI 

II rilHI A SKCKRTI» 

ANNALES 



histoire 

EMPEREURS, 

ET DES AUTRU PRINCES OUI nvr 
Auia la iii mmm f«ln * MJ4 , * Wn 

JVSTIF/&E PAR IES CITATIONS 
du Amtnri ar^h«,. 

AVEC Dl I NOTEI rou» /ruiirn 
k. At 1 **'* 

rom ncp w o. 

oyt cox/rAiND nervii mrjuiN 

fÂK M. LENA IN Dl TILLKJfONT 



Lenain DE TILLEMONT, Histoire des empereurs et des autres princes qui ont regne 
durant Ies six premiers siecles de l’eglise, de leurs guerres contre Ies juifs, des ecrivains pro- 
fanes et des personnes Ies plus illustres de leur temps/ Istoria împăraţilor şi altor principi care 
au domnit în primele şase secole ale bisericii, războaiele lor împotriva evreilor, a scriitorilor 
laici şi a persoanelor cele mai ilustre din vremea lor 

Paris, Charles Robustei, Venice, Franşois Pitteri, 1700-1739, 6 voi. 

(CS III 05) Amplă istorie a Imperiului Roman şi a evenimentelor politice, militare, reli¬ 
gioase şi culturale din sfera sa de influenţă. Prezentări ale domniilor unor împăraţi romani, 
printre care şi cea a lui Troian şi a războaielor cu dacii - voi. 2, pp. 171-187. 


Carte de patrimoniu din colecţiile Bibliotecii Militare Naţionale 

ISTORIA CĂRŢII 


Un editor discret: 
I. OPRIŞAN 


S impla lectură a programului editorial pe anul 2010 al 
editurilor „Saeculum I.O.“, „Vestala" 1 şi „Saeculum 
Vizual 11 ne conduce spre o concluzie fără echivoc: pen¬ 
tru orice intelectual format sau în devenire, cărţile purtând 
sigla „Saeculum 11 reprezintă instrumente de informare absolut 
necesare, pertinente şi sigure în cele mai multe dintre sferele 
umanisticii: istoria culturii, etnologie şi etnografie, filosofie, 
mitologie şi lingvistică. Oferta editorială bogată - peste 200 
de titluri sunt permanent la dispoziţia celor interesaţi - dar mai 
ales varietatea şi calitatea titlurilor selectate fac din această 
editură o garanţie a seriozităţii. Simpla enumerare a autorilor 
şi titlurilor de cărţi promovate de editurile „Saeculum 11 ar face 
să crească invidia oricărui editor: B.P. Hasdeu cu opera sa 
esenţială (scrieri istorice, filologice, reviste literare, folclo¬ 
ristice şi publicistică politică), M. Eminescu ( Corpusul re¬ 
ceptării critice a operei lui M. Eminescu, ediţie selectată şi 
îngrijită de I. Oprişan şi Theodor Vârgolici, 3 voi.), Biblio¬ 
grafia generală a etnografiei şi folclorului românesc (ediţie 
începută de Adrian Fochi, continuată de Iordan Datcu şi I. 
Oprişan, actualizată până în perioada 1970-1995). La acestea 


se adaugă nume de marcă ale culturii româneşti din toate 
timpurile, de la Ovidiu Drimba (cu opera sa esenţială, inclu¬ 
siv Istoria culturii şi a civilizaţiei, 3 voi.). Florentin Popescu, 
Dan Grigorescu, Emil Mânu, dar şi clasici (G. Dem. Teo- 
dorescu, Istoria limbii şi literaturii române de la origini până 
în 1882) ş.a. 

„Biblioteca de filozofie 11 cuprinde texte esenţiale ale 
literaturii clasice, respectiv Cato ( Distihuri morale), Cicero 
(Arta oratoriei), Marc Aureliu ( Către sine însuşi), dar şi 
Arthur Schopenhauer ( Aforisme asupra înţelepciunii în viaţă). 
Mai semnalăm, din colecţia „Mythos 11 , cartea lui G. Popa-Lis- 
seanu. Mitologia greco-romană în lecturi ilustrate, lucrările 
fundamentale ale lui Ovidiu Papadima, Teodor Pamfile, Elena 
Niculiţă-Voronca ( Datinile şi credinţele poporului român, 2 
voi.), Marcel Olinescu, Simeon Florea Marian ( Naşterea, 
nunta şi înmormântarea la români). Alte serii foarte căutate şi 
apreciate de public sunt: „Enigmele universului 11 , „Enigmele 
istoriei 11 , „Documente revelatorii 11 etc. 

Ceea ce surprinde însă la majoritatea covârşitoare a 
lucrărilor enumerate este participarea substanţială şi discretă a 

editorului. Marca „I.O.“ (Ion Oprişan, pentru cunoscători) se 
relevă atât în studiile introductive, aparatul critic şi biblio¬ 
grafic al fiecărei apariţii, cât mai ales în precizia selecţiei, o 
adevărată probă de rafinament cultural. în fapt, toţi autorii pre¬ 
zenţi în Catalogul general al editurii, de la clasici la contem¬ 
porani, unii plecaţi prea devreme dintre noi, cum sunt regre¬ 
taţii Paul Ştefănescu, Dan Grigorescu sau Ovidiu Papadima, 
sunt un exemplu de opţiune culturală sigură şi temeinică. Şi, 
ţinând seama că „Saeculum“ este o editură de autor, putem 
aprecia că sigla „I.O.“ prezentă în denumirea editurii nu este 
cu totul nejustificată. 

Născut la 17 aprilie 1940 la Văleni, jud. Prahova (cu 
prilejul aniversării vârstei de 70 de ani, redacţia „Biblioteca 
Bucureştilor" transmite sărbătoritului un călduros „La mulţi 
ani!“ - n.a.), Ion (Ionel) Oprişan şi-a dedicat cariera studiilor 
de istoria literaturii (este doctor în filologie din 1981) şi mai 
recent etnologiei şi folclorului, în calitate de cercetător la 
Institutul de Istoria Literaturii „G. Călinescu" al Academiei 
Române. în paralel, depune o intensă activitate ştiinţifică şi 
publicistică, începând cu anul 1964, când debutează cu un arti¬ 
col despre „Formele fixe în poezia lui M. Lmincscu" în 
„Revista de istorie şi teorie literară" şi continuând, constant, 
cu publicarea unor monografii substanţiale despre Mihail 
Sadoveanu (1986) şi B.P. Hasdeu (1990). în paralel, cerce¬ 
tează „izvoare folclorice şi creaţie originală", zonă culturală 
ce va deveni cu timpul adevărata sa vocaţie ştiinţifică. Odată 
cu apariţia editurilor ce-i poartă amprenta şi stilul, opera sa şti¬ 
inţifică va creşte exponenţial. 

Astăzi, orice cercetare etno-folcloristică temeinică tre¬ 
buie să facă referire la seriile Basme fantastice româneşti 


(3 voi.), Basme superstiţios-religioase (2 voi.), Basme ale 
înţelepciunii (2 voi.) şi Basme nuvelistice, dar şi la studiile La 
hotarul dintre lumi sau Redescoperirea culturii populare. O 
perspectivă asupra literaturii române din perioada 1944- 
1970, toate purtând marca „I.O." 

Despre prozele „fantastice" cuprinse în volumul Flori 
de cer albastru, criticul Dumitru Micu nota: „I. Oprişan este 
un povestitor dotat cu imaginaţie, cu aptitudinea de a surprin¬ 
de detaliul semnificativ, realist şi de a suda indislocabil seg¬ 
mente de realitate şi de vis, cu simţ al compoziţiei şi inteli¬ 
genţă artistică. Menţionăm că proza lui I. Oprişan se apropie, 
ca registru tematic, de creaţia lui V. Voiculescu, Gala Galac- 
tion şi M. Eliade, conducând, prin unele situaţii stranii, către 
universul rural." 

Studiul său despre vechile monumente „funerare" 
româneşti, troiţele atestate pe întregul areal autohton, repre¬ 
zintă cea mai substanţială contribuţie ştiinţifică în domeniu, 
continuând opera unor etnologi şi istorici de artă de prestigiu, 
de la Al. Tzigara-Samurcaş la Gr. Ionescu, Tache Papahagi şi 
G. Oprescu. 

între exemplele semnalate de I. Oprişan este şi troiţa 
din satul Chiojdeni, jud. Vrancea, veche de 100 de ani, ce 
reprezintă un adevărat „stâlp al cerului", un axis mundi şlefuit 
de creştinism. 

în concluzie, opera ştiinţifică şi editorială a lui I. Opri¬ 
şan ne conduce, subtil şi eficient, până la originile, miste¬ 
rioase şi nerelevate, ale culturii tradiţionale. 

Redacţia 

AUTOGRAFE CONTEMPORANE 



Biografie 

S-a născut la 8 septembrie 1937, în localitatea Cărbuneşti, judeţul 
Gorj. A urmat studii de filosofie şi limbi clasice la Universitatea din Bucu¬ 
reşti, iar din 1962 este cadru didactic universitar, specialitatea filosofie 
clasică. A debutat publicistic în 1971 cu o carte despre Personalismul 
francez, numărul cărţilor originale publicate depăşind cu mult 20, iar al 
celor cărora le-a deschis calea spre marele public apropiindu-se de cel al 
anilor de când slujeşte învăţământul superior românesc. Domeniile sale 
predilecte sunt istoria filosofiei clasice, orientale şi medievale ( Introdu¬ 
cere în filosofia Evului Mediu, 1972, Experienţă şi inducţie la Aristotel, 
1974, Filosofia în epoca veche, 1985, Ontologie şi metafizică la greci, 3 
voi. 1995-2007), cosmologia românească (Filosofia legendelor cosmo¬ 
gonice româneşti, 1982) şi, mai nou, analiza conceptului de filosofie şi 
politică ( Neconvenţional despre filosofia românească, 2003, Pentru ce 
istoria filosofiei?, 2003). A scris memorialistică, literatură de ficţiune şi a 
tradus, între altele, Metafizica lui Aristotel. 

Intre 1990-1995 îndeplineşte funcţia de secretar de stat pentru Culte 
sub trei guvernări (Roman, Stolojan şi Văcăroiu), iar între 2002-2006 este 
vicepreşedinte al Academiei Române, instituţie al cărei membru titular 
este din 1999, după ce fusese ales ca membra corespondent în 1995. Este 
membru al Academie des Sciences et Lettres de la Paris şi preşedinte 
fondator al Centrului de studii asupra imaginarului şi raţionalităţii de la 
Craiova. 

Opera (selectiv) 

Personalismul francez: geneză şi împlinire, Editura Ştiinţifică, Bucu¬ 
reşti, 1971. 

Filosofia legendelor cosmogonice româneşti, Editura Minerva, Bucu¬ 
reşti, 1982. 

O istorie a ideilor filosofice. Editura Ştiinţifică, Bucureşti, 1990. 

Bufniţa Minervei, Editura Ştiinţifică, Bucureşti, 1996. 

O enciclopedie a filosofiei greceşti. Editura Paideia, Bucureşti, 2001. 

Filozofie şi politică: 1957-1962, Editura Paideia, Bucureşti, 2003. 

Aristotel - Metafizica, Editura Paideia, Bucureşti, 1998 (traducere). 


„Cultura noastră tradiţională 
n-a pierit" 

Interviu cu 

Acad. Gheorghe VLĂDUŢESCU 


î: Să începem cu originile... 

R: Dacă aş fi continuat să trăiesc în satul în care 
m-am născut, n-aş fi scris Istoria sentimentală a unui 
sat (Ed. Paideia, Bucureşti, 2002). Poate că n-aş fi scris 
nimic despre acel sat în care m-am născut, neavând 
detaşarea aceea pe care intr-un fel o provoacă depăr¬ 
tarea. Sau măcar produce nostalgii. Iar acestea, la rân¬ 
dul lor, te duc către mitologie... Satul acela în care mă 
năşteam cu atâţia ani în urmă nu mai este - poate că 
n-a fost niciodată, fiind, pentru mine, o stare de suflet. 
De aceea, când mai ajung pe acolo mă întristez: nimic 
din ce am păstrat sau am reconstruit din sufletul meu nu 
regăsesc, ori nu găsesc. între satul de azi şi satul meu de 
ieri există distanţa, n-aş zice ontologică, dintre real şi 
imaginar. 

î: In ce măsură cultura tradiţională persistă în 
satul tradiţional? 

R: Cu siguranţă că n-a pierit, numai că este greu, 
tot mai greu, de perceput, ceea ce este firesc. Substratul, 
acoperit mereu de alte şi alte „zăcăminte 1,1 , se depărtea¬ 
ză sau este îndepărtat tocmai prin aceea că mai punem 
între el şi noi neîntreruptele deveniri. Aşadar, „cultura 
tradiţională 11 profundă n-a pierit; asemenea capului tăiat 
al lui Orfeu, cum zicea un mitolog, „ea continuă să 
cânte 11 . Nu-i percepem zvonul, dar sunetele de „de- 
desupt 11 nu există? 

î: Cât de adânci sunt rădăcinile „urâtului" coti¬ 
dian? 

R: Cineva, înnegurat în faţa mersului istoriei, ar 
putea zice, după o vorbă mai veche, că de îndatoririle de 
om şi de valorile lui te poţi apropia pe o cale, însă de 
îndepărtat, pe o mie; n-a fost de ajuns „realismul socia¬ 
list 11 , care atingea integrarea ultimă, de la aceea „popu¬ 
lară 11 (negramaticalizată, cum i se zice, mai pe măsură, 
pocită) la aceea „cultă 11 (gramaticalizată). Parcă ne e dat 
să traversăm mai toate bolgiile... Manelele, dar şi muzi¬ 
ca „uşoară 11 (parte a ei, vreau să zic), adesea cu linie 
melodică „şchioapă 11 şi versuri stupide, îl continuă. 
Estetica urâtului nu aparţine doar unui timp şi unui spa¬ 
ţiu de viaţă culturală. în Franţa, în Anglia ori Germania 
sau Italia n-a bătut vântul „realismului socialist 11 , şi nici 

Pentru ce istoria filosofiei? 



GHEORGHE VLADUTESC 


[? 

mm: 

1 

GOTICA 

195/“! Doc 


3WI0W 



Gheorghe Vladutesc u 


NECONVENŢIONAL, 
DESPRE FILOSOFIA ROMÂNEASCĂ 


poate acela al „manelismului", dar răul, în forma kitsch-ului, unde nu atinge? Se pare că tot aşa cum adevărul nu este tară eroa¬ 
re, nici frumosul sau binele tară de urât sau rău, nici cultura tară formele degradate de tip kitsch nu există. Istoria artei este, fie 
şi în partea ei mai ascunsă şi mai întunecată, şi o istorie a kitsch-ului. Problema, deci, dacă aşa stau lucrurile, nu este a exis¬ 
tenţei răului şi urâtului (ori ca ce este perceput ca atare), ci a acceptării, cât sunt acceptate, a manelelor, respectiv a acelor sono¬ 
rităţi cu pretenţie de melodii, mai degrabă zgomotoase decât armonice, a spectacolelor de revistă cu limbaj şi scene cât mai 
„crude“. 

Umorul („umor") este unul dintre cele mai subtile exerciţii ale minţii noastre. O anecdotă este cu atât mai bună, în genul 
ei, cu cât te face să râzi, ca să zic aşa, pe dinăuntru. Or... mă opresc aici... 

I: Sunt românii filosofi? 

R: Există poate o filosofie, nu zic bine, există o înţelepciune, acea sofia a grecilor şi sapientia a romanilor, a tuturor 
seminţiilor, ca oameni. Aceasta ia forme particulare în funcţie de varii factori (geografici, meteorologici, economici, politici, 
religioşi sau chiar mentali) şi care se contopesc într-o istorie, mai îndelungată sau mai rapidă, mai deplină ori... 

Grecia veche, cel puţin în spaţiul european, s-a constituit, aş zice, în geometria sferei, creând la cota de sus în artă, în 
ştiinţă, în filosofie. în mai mică sau în mai mare măsură toate neamurile au făcut cam la fel. Cu diferenţe, se înţelege, şi de 
valoare şi de durată istorică. O „înţelepciune" de fond poate fi lesne identificată în istoria noastră. Cultura sa profund „popula¬ 
ră" o probează îndeajuns. însă una este înţelepciunea sofia, iar alta filosofia, adică iubirea de înţelepciune (philo-sofiă). Cum 
nu oricine care ştie să socotească este aritmetician, nici acela care desenează, fie şi cu abilitate, nu e pictor, nici „stihuitorul" nu 
e poet, la fel, filosoful şi filosofia sunt altceva. înţelepciunea ţine de reacţia primă, naturală: iubirea de înţelepciune este un „joc 
secund", un fel de meta-înţelepciune. 

Prin urmare, putem vorbi de o înţelepciune istorică, a fiecărui neam, dar şi, în măsuri diferite, de bună seamă, de filoso¬ 
fii. Nemţii, francezii, englezii în istoria modernă au filosofii bine rotunjite. S-au impus stiluri: unul german, altul francez, altul 
englez. 

Există însă şi un stil al filosofiei româneşti, de ce nu, mai înainte de toate, există filosofie românească? Dacă o neagă 
cineva (şi se prea poate), nu are a o face decât ignorând ceva fundamental. Anume, filosofia românească intră târziu în istorie, 
la sfârşitul secolului al XVII-lea şi începutul celui de-al XVIII-lea, cu Dimitrie Cantemir şi Samuil Micu. Ei nu vor fi luat lucru¬ 
rile de la capăt, ci, gândind sincronic, au vrut să aducă filosofia în limba română, la cota timpului. După ei, Maiorescu şi maio- 
rescienii aveau să reuşească. 

Astfel că Maiorescu, C. Rădulescu-Motru, Mircea Florian n-au fost simpli imitatori. Sincronizarea nu este totdeauna 
imitaţie. Acceptând sau nu această regulă, de aici poate să înceapă discuţia. Astfel, fie negăm de plano existenţa unei filosofii 
autohtone, fie eliminăm o parte a ei pentru a face să fie tot una cu alta. Eliminările „de stânga" de odinioară nu aduc ridicol de 
bine cu eliminările „de dreapta"? 

î: în ce măsură filosofia românească este cunoscută în Occident? 

R: Nici filosofia, nici literatura românească de ieri şi de azi nu sunt prea cunoscute şi asimilate dincolo de spaţiul limbii 
româneşti. Mai cu seamă asimilarea, cunoaşterea lor, fie şi îndeaproape, ne sunt îndeajuns. Ce ar fi de făcut? Cred că lucrurile 
ar trebui luate de la capăt. Au fost traduşi în limbi de circulaţie câţiva poeţi, iar dintre filosofi, probabil cel mai cunoscut este 
Blaga. Dar ca un francez, un german sau un englez să-i poată asimila pe un Arghezi, un fon Barbu sau Blaga, atât ca poeţi cât 
şi ca filosofi, ar avea nevoie de cunoaşterea întregului. Dacă se vrea, şi bănuiesc că se vrea asimilarea literaturii, a culturii româ¬ 
ne în ansamblu, atunci ar trebui să se (re)înceapă cu traducerea unei istorii, aceea a lui Călinescu, de pildă. Cititorul străin ar 
descoperi existenţa unei lumi, mai mult decât a unei literaturi. Şi la fel ar fi în filosofie, deşi în cazul ei nu avem o istorie com¬ 
parabilă cu aceea a lui Călinescu, din păcate în ultimii ani negată, hulită câteodată, dar nemărturisit imitată. 

î: Se mai poate vorbi de un „naţionalism" în filosofie? 

R: Nil cred prea mult în ideea naţionalităţii în filosofie. Există, fără îndoială, impusă de limbă, de spiritul popoarelor, de 
tradiţii. Adică există un stil grecesc, altul, în timpurile mai noi, german. Stilul este însă altceva decât naţionalitatea. Stilul indi¬ 
vidualizează, dar nu închide. De aceea prefer să vorbesc despre filosofie în Grecia, filosofie în Roma veche, filosofie în Ger¬ 
mania, în Franţa, în Anglia. 

I: Cât ne ajută istoria filosofiei să înţelegem filosofia? 

R: Cuvântul istorie în sensul primar înseamnă observaţie, cercetare. Istoria filosofiei, în această accepţie, ar fi filosofie 
a filosofiei. Rostul ei nu este să refacă simplu, istoricist trasee, ci să desluşească mecanismele devenirii interioare a filosofiei şi 
pe acelea ale convertirii faptelor istorice în argumente. Ca în literatură - istoria literaturii - filosofia nu este altceva decât între¬ 
gul ei evenimenţial. Faptele istorice îi sunt şi date constitutive, de aceea, aşa-zicând după Fleidegger, problema istoriei nu este 
problemă de istoriografie, ci de filosofie. 

I: Astăzi cultura politică a trecut în faţa filosofiei. Cum s-a ajuns aici? 

R: Poate unde au fost lipsiţi de o cultură politică propriu-zisă, intensa politizare de odinioară fiind o formă de „spălare 
a conştiinţelor' 1 . Nu trebuie să gândim politic. Cum naturii nu-i place vidul, nici sufletului privaţiunile sau frustrările. De aici 
poate această apetenţă benefică, zic eu, pentru că a fi, ceea ce grecii ziceau fiinţă politică , înseamnă a gândi şi a decide în cunoş¬ 
tinţă de cauză. Periodic alegem, adesea regretăm votul. Aceasta înseamnă că n-am gândit îndeajuns, nu numai că alesul (aleşii) 
s-a (s-au) mai schimbat... 

I: Ce este, totuşi, filosofia? 

R: Mai în glumă, mai în serios, parafrazându-1 pe un francez mai pesimist, doar filosofii mai cred astăzi în nevoia de 
filosofie. Dacă şi ei, adaug pentru că, din tagmă, mulţi-puţini, nu contează, cred că şansa filosofiei este „scientificarea" ei (ca 
să ocolesc cuvântul rău famat „scientism"). în anii nu demult trecuţi, ca relele deprinderi să se lepede, filosofia devenise 
„ştiinţă", numai astfel pentru ca să ajute ştiinţele metodologice şi să le confirme rezultatele. Or, ştiinţele nici atunci, nici în anii 
de acum, nicicând de fapt, ca şi filosofia, şi-au urmat drumul lor. Interferenţele sau numai apropierile nu le-au ştirbit din auto¬ 
nomie. De aceea, oricâtă ar fi expansiunea ştiinţelor şi tehnologiei, filosofia va fi ea însăşi, cu condiţia să fie ea, prima, care să 
renunţe la sine. Un matematician, dacă are nevoie de filosofie, şi-o produce singur - nu-i vine din afară răspunsul la întrebă¬ 
rile lui. 

Ştiinţele au nevoie de filosofie, filosofia este deschisă către ştiinţe, numai că, pentru aceasta cel puţin, singura condiţie 
este de a rămâne în identitatea ei. Altfel se pierde pe sine şi pierde şi pe „ştiinţific", ca parte în dialog. Dacă ar vrea să fie mai 
mult altceva decât este, ori şi-a pierdut identitatea, ori la noi, cel puţin la conceptul filosofiei ca ştiinţă. Ea însă nu este decât 
ceea ce este, cum este în felul ei ştiinţa, cum este poezia, cum este muzica. Doar rămânând la ceea ce este, filosofia poate fi 
ceea ce trebuie să fie. 

Interviu realizat de 
Marian NENCESCU 



Din colecţiile 

Bibliotecii Militare Naţionale 

Imagini în paginile 
12, 25, 26, 31, 35 

MERIDIAN BIBLIOTECONOMIC 


Din viata Bibliotecii Metropolitane Bucureşti 


Ziua Bibliotecarului - sărbătorită „în familie" 



Doamnele bibliotecare 
Mihaela Lucia Gheorghiu şi Elisabeta Smădoiu 
felicitate de conducerea BMB 


Z iua de 23 aprilie reprezintă, din 1998, săr¬ 
bătoarea naţională a bibliotecarilor din 
România. Este o zi inclusă în Legea Biblio¬ 
tecilor, dar şi în conştiinţa publică. Fără să ceară 
favoruri speciale în plus, fără să protesteze sau să 
condiţioneze accesul la informaţie în funcţie de 
recompensa publică oferită de o societate tot mai 
depărtată de la rosturile ei fundamentale, biblio¬ 
tecarii români au transformat ziua lor, dacă nu 
într-o zi de muncă obişnuită, măcar într-o zi în care 
rosturile cărţii şi ale slujitorilor ei capătă conotaţii 
festive. 

Pe plan internaţional, 23 aprilie este Ziua 
Mondială a Cărţii şi a Dreptului de Autor. Tra¬ 
diţional, editurile oferă cărţi gratuit cititorilor. Noi, 
mai modeşti, oferim informaţii despre carte. Ofe¬ 
rim unei societăţi consumatoriste elementul funda¬ 
mental al cunoaşterii: suportul material, baza 
cunoştinţelor, informarea. 

Pentru bibliotecarii bucureşteni prezenţi pe 
23 aprilie la Filiala „Liviu Rebreanu“ a BMB, Ziua 
Bibliotecarului a fost o sărbătoare „de familie", fără 
constrângeri, fără obligaţii formale, şi mai ales fără 
false festivisme. Din acest punct de vedere, cel puţin, 
sărbătoarea şi-a atins obiectivul asumat: acela de a se trans¬ 
forma dintr-o sărbătoare impusă într-una percepută ca norma¬ 
lă, necesară şi intimă. Ceva din modestia tradiţională a acestei 
profesii s-a transmis şi duhului sărbătorii : a lipsit (fără nici o 
justificare aparentă!) presa, la fel cum n-au onorat cu pre¬ 
zenţa întâlnirea bibliotecarilor nici autorităţile locale, repre¬ 
zentanţii fireşti ai societăţii civile (corpul didactic, breasla 
scriitoricească şi, de ce nu?, celelalte componente publice 
enunţate de organizatorul de facto al manifestării, dl. Sergiu 
Găbureac: medicul de familie, preotul şi poliţistul comunitar). 
Poate măcar câţiva membri ai Clubului de lectură de la Odăi, 
iniţiat de colega noastră Delia Boian, meritau invitaţi, pentru a 
susţine ideea generoasă a dezbaterii profesionale ce a consti¬ 
tuit pretextul reuniunii („Asigurarea unui bun nivel calitativ al 
serviciilor oferite membrilor societăţii bucureştene"). 

Prezentă la manifestare, conducerea BMB, prin autori¬ 
tatea d-lui director general dr. Florin Rotarii şi a d-nei director 
Rodica Cosmaciuc, a ţinut să sublinieze totuşi drumul ascen¬ 
dent străbătut de BMB în ultimii 15 ani şi care a oferit corpu¬ 
lui bibliotecarilor condiţii de muncă şi de exercitare a profe¬ 
siei net superioare: inaugurarea a două localuri noi, alte aproa¬ 
pe zece filiale reamenajate, adoptarea sistemului de bibliotecă 


ALEPF1, proiectul Bibliotecii Digitale DACO-ROMANICA, 
revista şi editura „Biblioteca Bucureştilor", primele biblioteci 
publice pentru nevăzători şi constituirea unor biblioteci spe¬ 
cializate. 

Pentru viitor, a ţinut să sublinieze dl. Florin Rotaru, 
eforturile vizează înfiinţarea unei biblioteci specializate pe 
literatură de călătorii, alta pe tematică gastronomică, şi extin¬ 
derea reţelei informaţionale. Biblioteca viitorului este viabilă, 
cu condiţia să se adapteze nevoilor publice, să fie motorul şi 
inima micilor colectivităţi, singurele capabile să susţină şi să 
promoveze acest proiect. 

Sărbătoarea din 23 aprilie a mai marcat un moment cu 
reverberaţii emoţionale în rândul bibliotecarilor - trecerea la 
pensie a colegilor noştri: doamnele Mihaela Lucia Gheorghiu, 
Antigona Grecu, Anişoara Flanu, Cristiana Plopii, Ana Lefter, 
Elisabeta Smădoiu, Claudia Sorescu, şi domnul Liviu Butuc. 
Tuturor, pensie îndelungată şi invitaţia de a trece oricând pra¬ 
gul bibliotecii de suflet: BMB! 


Marian NENCESCU 

Târgul Educaţiei - o avanpremieră a admiterii 




Universitatea din Bucureşti 


Se acorda 



B/BL/OŢEC// . 

nemoPOLiTANF 

'Wcij&Epr' 

pentru calitatea deosebită 
a activităţilor din cadrul 


TÂRGUL 



EDUCAŢIEI 


Prol. uniy,dr. Iban Pânzaru 


T radiţionala manifestare organizată de Universitatea din Bucureşti, Târgul Educaţiei, găzduită de Palatul Facultăţii de 
Drept între 16-17 aprilie 2010, a reunit anul acesta un număr record de participanţi, peste 70, între care şi Biblioteca 
Metropolitană Bucureşti. 

La invitaţia departamentului Servicii pentru studenţi, constituit ca urmare a unui Program Tempus la 1 iulie 1997, au răs¬ 
puns toate cele 19 facultăţi ale Universităţii bucureştene, cele patru departamente (pentru învăţământ la distanţă - I.D., pentru 
Pedagogia învăţământului primar şi preşcolar, pentru Tehnologii şi catedra UNESCO pentru schimburi interculturale şi in- 
terreligioase), precum şi o serie de edituri, instituţii culturale, agenţii, publicaţii, centre culturale, biblioteci şi fundaţii, toate 
având ca obiect de activitate dominant accesul la cultură şi informaţie. în acest context, prezenţa BMB, precum şi oferta cultu¬ 
rală prezentată cu acest prilej s-au bucurat de un real succes, garanţia fiind adecvarea la condiţiile Târgului. De altfel, pe par¬ 
cursul celor două zile au vizitat standul BMB peste 500 de tineri care şi-au manifestat în scris interesul de a participa la 
proiectul Kartier - televiziune on-line iniţiat de Centrul pentru Tineret (responsabil, Horia Frunză), dar şi pentru celelalte 
oferte culturale: programul „Biblioteca Bucureştilor", oferta multi-media înscrisă în proiectul Memoria Bucureştilor şi proiec- 
tul-pilot Bucureştii răsfoiţi. 

Desfăşurat într-o atmosferă destinsă, animată, specific tinerească, Târgul a cuprins şi numeroase momente culturale 
inedite: spectacole live oferite de studenţi de la facultăţile de limbi străine, un concert de muzică de promenadă susţinut de Fan¬ 
fara Jandarmeriei Române, numeroase alte simpozioane, dezbateri, întâlniri profesionale. La capitolul ingeniozitate, studenţii 
s-au străduit să-şi atragă cât mai mulţi viitori colegi din rândul tinerilor vizitatori. Dacă „istoricii" s-au îmbrăcat în costume 
de epocă, defilând astfel prin Târg, cei mai tineri filosofi au oferit un „meniu platonic", asezonat cu bacon şi Carlsberg, iar 
matematicienii au compus „5 argumente" pentru a rezolva o ecuaţie cu cât mai multe necunoscute: unde susţin admiterea în 
acest an? 

Răspunsul a fost evident o invitaţie: Târgul însuşi este cea mai grandioasă manifestare a „porţilor deschise" către Alma 
Mater, un adevărat conglomerat academic şi instituţional care ştie nu doar să atragă viitorii studenţi, dar să le şi ofere un pro¬ 
gram educaţional de nivel european. 


CRONICAR 

De la filialele BMB... 


Mănăstirea Văcăreşti între zidire şi amintire 

/V 

I n contextul marcării, în anul 2010, a 1685 de ani de la primul 
Sinod Ecumenic de la Niceea (325) şi a 125 de ani de la recu¬ 
noaşterea oficială a autocefaliei Bisericii Ortodoxe Române (1885), 
vineri 16 aprilie a.c., la Filiala „George Coşbuc“ a avut loc manifes¬ 
tarea culturală cu titlul Mănăstirea Văcăreşti între zidire şi amintire. 
Invitat special a fost Acad. Dinu C. Giurescu, care a punctat momen¬ 
tul demolării edificiului, când domnia sa, împreună cu alte persona¬ 
lităţi ale culturii româneşti, a depus repetate memorii pentru oprirea 
demolării. 

Din partea Serviciului Patrimoniu Cultural. Memorie Comu¬ 
nitară al BMB, Florin Preda a susţinut o prezentare powerpoint cu 
imagini din timpul existenţei complexului Văcăreşti ca mănăstire şi 
ca închisoare, iar apoi din cel al demolării acestuia. 

Manifestarea a fost organizată în colaborare cu Uniunea Pen¬ 
sionarilor din Bucureşti - Filiala Sector 4. în finalul manifestării. 
Acad. Dinu C. Giurescu (în imagine) a acordat un autograf pe car¬ 
tea domniei sale Istoria ilustrată a românilor, existentă în fondul de 
carte al Filialei „George Coşbuc“. 




Z iua Mondială a Cărţii şi a Dreptului de Autor se săr¬ 
bătoreşte anual pe 23 aprilie, fiind o iniţiativă desti¬ 
nată promovării lecturii, publicării şi a drepturilor de 
autor. Prima astfel de zi s-a desfăşurat în 1996. 

Cu prilejul acestei zile, joi 22 aprilie a.c., la Filiala 
„George Coşbuc“ s-a desfăşurat manifestarea Ziua Mon¬ 
dială a Cărţii, organizată în colaborare cu Şcoala Nr. 111 
- „George Bacovia“. Alături de noi s-au aflat elevii clasei 
a IlI-a B, care au prezentat un fragment din schiţa D-l Goe 
de l.L. Caragiale, fiind coordonaţi de către doamnele 
Rozica Urcan, învăţătoare, Carmen Călin, bibliotecar, şi 
Maria Călinescu, secretară. Prezentarea serviciilor gene¬ 
rale oferite de bibliotecă a fost completată de către Florin 
Preda, care a vorbit despre oferta Serviciului Patrimoniu 
Cultural. Memorie Comunitară. 

Ca şi în alte ocazii, reuşita acestei manifestări este produsul bunei colaborări dintre Filialele „George Coşbuc“, „Ale¬ 
xandru Macedonski“ şi Serviciul mai sus menţionat. 


Ziua Mondială a Cărţii 


Primăvara şi noi 

V ineri 30 aprilie a.c., Şcoala Nr. 190 - „Marcela Peneş“ a marcat începerea Zilelor şcolii printr-o serie de manifestări cul¬ 
turale, una dintre acestea fiind cea cu titlul Primăvara şi noi. Biblioteca Metropolitană - Filiala „George Coşbuc“ s-a aflat 
alături de elevii acestei şcoli prezentând oferta generală a BMB, astfel fiind transmisă invitaţia de a fi vizitaţi. Prezenţa noastră 
în şcoală a fost completată de colegul nostru Florin Preda, care a expus programul La pas prin Bucureşti. Copiii veniţi în biblio¬ 
teca şcolii, elevi de clasa a V-a, au pregătit un program artistic, au recitat versuri pe tema întâlnirii - primăvara, apoi din crea¬ 
ţiile proprii, şi au cântat, sub coordonarea doamnei profesoare de limba română Viorica Trandafir şi a doamnei bibliotecar Nina 
Manolache. 


Florentina DOBROGEANU-IPSILANTE 

O scurtă perspectivă asupra izvoarelor bibliografice utilizate 
în elaborarea unei teze de doctorat 
din domeniul biblioteconomie 


Drd. Ştefania-Roxana PLAIAŞU 

Biblioteca Universităţii de Arhitectură şi Urbanism „Ion Mincu“ 


/V 

I n procesul unei cercetări, o importanţă deosebită îi revine 
regăsirii unor izvoare bibliografice actuale şi pertinente pe 
care să le putem selecta din multitudinea de informaţii de 
profil, existente în bibliotecile tradiţionale sau virtuale, cu 
privire la aspectele ce ţin de tema unei teze de doctorat. Ca 
urmare a creşterii volumului informaţional, a diversificării 
acestora, problema regăsirii unor izvoare bibliografice cu 
un conţinut informaţional pertinent devine din ce în ce mai di¬ 
ficilă pentru orice cercetător. în momentul în care aceste surse 
de informare oglindesc conţinutul temei, acestea capătă o 
importanţă deosebită pe parcursul elaborării tezei de doctorat. 

Acceptând faptul că există un volum enorm de infor¬ 
maţie şi având bine stabilită problema de cercetare mai sus 
menţionată, observăm că este necesar să identificăm şi să 
folosim corect informaţia în schiţarea principalelor idei pe 
care le vom trata în teza de doctorat. Putem stabili că orice 
demers ştiinţific are un sens în cazul când doctorandul 
cunoaşte bine toate sursele literar-ştiinţifice de importanţă 
majoră cu referire la problema supusă cercetării în teza de 
doctorat. 

Documentarea este o etapă necesară cercetării şi are 
drept scop cunoaşterea experienţei ştiinţifice în domeniul 
supus investigaţiei, în domeniile afiliate şi în celelalte domenii 
de cunoaştere a realităţii. Documentarea este indispensabilă 
cercetării oricărui doctorand. Cu ajutorul şi graţie documen¬ 
tării putem face cunoştinţă cu izvoarele bibliografice, cu noile 
concepţii, care ne orientează către sursele de informaţii care 
au o legătură certă cu tema personală de cercetare. 

Etapele pe care le avem în vedere în aria de cercetare 
sunt următoarele: 

• trecerea în revistă a surselor de informare necesare 
cercetării; 

• selectarea surselor; 

• sintetizarea informaţiilor; 

• valorificarea acestora; 

• alcătuirea explicaţiilor generalizatoare pentru contu¬ 
rarea cercetării. 

Cercetarea propriu-zisă se rezumă la publicarea re¬ 
zultatelor cu referire la informaţii despre documentele din 
domeniul biblioteconomie (noile descoperiri în dezvoltarea 
ştiinţifică), problemele domeniului mai mult sau mai puţin 
cercetate, noile publicaţii de specialitate şi ipotezele noi 
avansate cu privire la subiectul cercetării. 

în acest mod, încercăm reordonarea cunoştinţelor exis¬ 
tente în tema abordată din câmpul biblioteconomie (concepte, 
definiţii, ipoteze), sensibilizarea unor deficienţe în abordarea 
anterioară a subiectului supus investigaţiei, sugerarea unor noi 
aspecte de cercetare ce pot fi de interes pentru tema de cer¬ 
cetare abordată. O condiţie de bază a cercetării şi documen¬ 


tării în domeniul biblioteconomie şi nu numai este cunoaşterea 
profundă a limbajului ştiinţific, a metodelor şi metodologiei 
de cercetare, cunoaşterea logicii dezvoltării domeniului şi 
analiza critică a realizărilor din domeniu. îndeplinirea acestor 
condiţii vor servi la susţinerea ipotezelor, verificarea veridi¬ 
cităţii lor, probarea adevărului, elaborarea concluziilor, de¬ 
monstrarea veridicităţii sau falsităţii teoriei existente şi 
iniţierea unor noi teorii (teze, concepţii). 

Etapele cercetării bibliografice luate în considerare de 
către un doctorand filolog, cu specializare în domeniul biblio¬ 
logiei, pot fi următoarele: informarea generală asupra temei de 
cercetare, identificarea surselor, accesul la aceste surse, 
culegerea materialelor bibliografice, adnotarea fiecărei surse 
şi ordonarea lor. 

Cercetarea cu privire la depistarea izvoarelor biblio¬ 
grafice de interes pentru tema enunţată constă în parcurgerea 
atentă şi listarea ideilor, argumentelor, demonstraţiilor, 
ipotezelor, sistemelor conceptual-metodologice, enunţurilor, 
explicaţiilor şi concluziilor despre subiectul cercetării. Se 
poate afirma că încercăm formarea viziunii de ansamblu 
asupra realizărilor anterioare în acest domeniu al bibliote¬ 
conomiei pentru tema propusă. De asemenea, trebuie să avem 
în vedere sinteza teoretică a subiectului, punerea la punct a 
instrumentarului conceptual-metodologic şi explicativ pentru 
o abordare concretă şi realizarea demarcaţiei dintre ceea ce 
este deja realizat pe această temă şi ce vom încerca să realizăm 
în teza de doctorat, dar şi la ce concluzie vom ajunge la finalul 
acesteia. Aşa cum bine se ştie, informarea şi documentarea 
sunt elemente de uz permanent pentru noi, doctoranzii. Fon¬ 
durile de informare sunt extrem de diverse - de la 
tradiţionalele biblioteci ştiinţifice la bibliotecile virtuale, de la 
informaţia din domenii înguste de cercetare la cele înrudite. 

Bibliografia tezei de doctorat se structurează pe urmă¬ 
toarele paliere: izvoare şi instrumente de lucru (bibliografii, 
dicţionare de specialitate), izvoare inedite care se referă la resur¬ 
sele electronice (Internet), periodice de specialitate, lucrări gen¬ 
erale de profil şi lucrări speciale din sfera temei de cercetare. 
Totuşi, pentru o delimitare mai exactă, precizăm că sursele de 
informare utilizate sunt de două tipuri: primare şi secundare. 

Documentele primare vor fi sursele de informare prin¬ 
cipale care vor sta la baza cercetării, acestea fiind publicaţii 
neperiodice (monografii, rapoarte de cercetare, rapoarte statis¬ 
tice, comunicări ştiinţifice etc.) şi periodice (publicaţii seriale 
de specialitate). 

Aşa cum am precizat, teza de doctorat va avea ca prin¬ 
cipal punct de sprijin documentele primare care se vor găsi 
atât pe suport tradiţional, cât şi în format electronic, întrucât 
noutatea subiectului ne ajută să facem cercetarea atât în câm¬ 
pul tradiţional de cercetare, cât şi în cel virtual (cărţi electro- 

nice, publicaţii seriale on-line existente pe Internet sau în baze 
de date). 

Documentele secundare, aşa cum se ştie, reprezintă 
prelucrarea analitică şi sistematică a documentelor primare. 
Aceste documente ne vor ajuta în regăsirea documentelor pri¬ 
mare unde se află informaţia necesară despre tot ceea ce ţine 
de tema de cercetare. Printre aceste documente evidenţiem 
reviste de referinţă, studii de sinteză, adnotări, informaţie 
rapidă, indexuri şi cataloage bibliografice. 

Referinţele bibliografice vor reprezenta un capitol 
aparte al tezei de doctorat. Nu este atât de dificil de elaborat 
bibliografia dacă ne vom folosi pe parcursul investigaţiilor de 
acele surse de informare ce ţin de tema propusă, dar şi de 
fişele bibliografice unde vor fi notate informaţii de interes 
pentru studiul în cauză. Referinţele bibliografice vor repre¬ 
zenta acele lucrări de bază, care au fost folosite drept izvoare 
bibliografice notorii în domeniul ales. 

Biblioteca modernă 

(semnalarea 


F aptul că biblioteca modernă pune la dispoziţia publi¬ 
cului fondul de carte, dar şi săli cu acces la Internet, nu 
pare la prima vedere o contradicţie. Şi totuşi, din pers¬ 
pectivă psiho-culturală, această asociere ascunde un conflict 
pe care doresc să-l dezvălui în scurtul meu eseu. 

E ştiut faptul că de când s-a lansat Internetul, cartea şi 
oferta Online sunt intr-o rivalitate continuă (lucru dovedit de 
multele studii apărute pe această temă). Unii comentatori 
consideră că e o rivalitate ireconciliabilă. Lectura atentă şi sis¬ 
tematică a cărţii versus navigarea grăbită şi aleatorie pe Inter¬ 
net e un subiect de dezbateri aprinse. Pasiunea pentru „www“ 
anulează de multe ori interesul pentru carte. Prin natura lor 
divergentă, cele două instrumente de cunoaştere nu pot sta 
împreuna fără a fi intr-un permanent conflict. Şi totuşi, bi¬ 
blioteca modernă încearcă o împăcare a acestor doi rivali sau, 
altfel spus, propune o complementaritate. E o provocare cul¬ 
turală de proporţii... 

în sediul central al Bibliotecii Metropolitane Bucu¬ 
reşti, în imediata vecinătate a sălii de lectură, se află sala cu 
acces liber la Internet. Dacă în prima încăpere poţi vedea 
cititori aplecaţi pe carte şi adânciţi în lectură, în cea de-a doua 
dai de oameni care navighează grăbiţi în spaţiul virtual, cu 
degetele aflate mereu în goană pe tastele calculatorului. 
Biblioteca modernă pare un „Ianus bifrons“, e asemenea zeu¬ 
lui cu două feţe opuse, una privind înainte, alta înapoi. Ca 
simbol al veghei totale. Efectele acestei deschideri sunt 
foarte interesante din punct de vedere socio-cultural. Se poate 
pune însă o întrebare: nu cumva Internetul e un cal troian care 
va submina din interior biblioteca (în sensul ei tradiţio¬ 
nal), furându-i treptat cititorii? Răspunsul îl vom da după o 
serie de analize comparative. Paginile de faţă sunt doar o 
introducere. 


Normele de bază în elaborarea referinţelor biblio¬ 
grafice pe care le vom avea în vedere în documentarea reală se 
vor referi la obligaţia fiecărui doctorand de a menţiona ab¬ 
solut toate sursele folosite la baza elaborării tezei de doctorat, 
includerea în această listă bibliografică doar a lucrărilor, 
surselor strâns legate de tema sau problema cercetată, precum 
şi descrierea exactă a surselor citate. Elaborarea referinţelor 
bibliografice o vom întocmi în ordinea alfabetică a limbii de 
elaborare a lucrării, începând cu numele de familie a autoru¬ 
lui, iar în cazul când acesta lipseşte, după denumirea lucrării 
citate. 

Cu siguranţă, sursele bibliografice, atent selecţionate, 
ne asigură un punct de plecare şi un real sprijin în elaborarea 
tezei de doctorat, oferind noi perspective asupra subiectului de 
cercetare. 


- un „Ianus bifrons" 

unui paradox) 

Sociolog Alexandru Horia FRUNZA 

Centrul de Tineret al BMB 

Să analizam în continuare diferenţele de atitudine între 
omul scufundat în lectura cărţii şi omul internaut. 

O carte şocantă, intitulată Barbarii, de autorul italian 
Alessandro Baricco, apărută de curând şi în traducere româ¬ 
nească, afirmă că în momentul de faţă se produce o mutaţie 
îngrijorătoare la nivelul comportamentului cultural. Şi asta 
datorită expansiunii Internetului. Omul care navighează pe 
Net sare de la un site la altul în virtutea unei alunecări perpe¬ 
tue. Dacă te opreşti din acest slalom, apare pericolul de a 
cădea pe gânduri, de a deveni reflexiv. Atragem atenţia în mod 
alarmant că Internetul te împiedică să cazi pe gânduri, să adân¬ 
ceşti o anumită idee, el te împinge să dai link după link, să 
navighezi repede printre informaţii mai mult sau mai puţin 
utile. Link-ul e principiul suprem. Totul trebuie făcut din mers, 
în fugă şi fără întrerupere. Timpul destinat lecturii începe să 
semene cu un timp mort şi plicticos. 

Această navigare electronică nonstop naşte în noi sin¬ 
dromul de hiperactivitate, devenim superficiali şi agitaţi, 
incapabili de a mai citi o carte. Am stat de vorbă cu mai mulţi 
tineri care mi-au declarat că nu se apropie de cărţi pentru că 
lectura îi plictiseşte. Aceşti tineri stau însă la calculator zi şi 
noapte, navigând frenetic pe Internet. Generaţia web-ului, a 
culturii digitale, se defineşte prin neputinţa de a sta locului, de 
a medita, de a contempla, de a gusta pe îndelete o carte, un 
film artistic sau un tablou. Alessandro Baricco numeşte acest 
nou stil de viaţă „barbarism". în contrast cu tiparul clasic al 
tradiţiei umaniste, în care valoarea se definea prin ierarhie, 
profunzime, efort şi stăruinţă. 

Iată însă că biblioteca modernă îşi asumă riscul de a 
găzdui „barbaria" în propria-i casă. Ea oferă cititorilor ei, pe 
lângă fondul de carte, şi un bonus modern. Cu alte cuvinte, 
găzduieşte în sălile ei şi pe „duşmanul cărţii". Unii ar putea 

zice că această manevră e sinucigaşă pentru bibliotecă. Tinerii 
vor umple sălile calculatoarelor şi vor părăsi treptat sălile de 
lectură. 

Voi ocoli această problemă statistică pentru a spune 
câteva cuvinte despre un fenomen de ultimă oră pe care l-am 
constatat în lumea blogosferei. M-aş bucura să fiu primul care 
semnalează acest lucru. Am studiat zilele acestea topul „Ze 
List“, care este topul celor mai frecventate bloguri pe plan 
naţional, şi am descoperit, cu mirare, că pe locul 2 din 30.000 
de bloguri înscrise în competiţie se află blogul „Bookblog.ro“ 
dedicat exclusiv promovării cărţii. Atenţie! El se află înaintea 
unor bloguri cu informaţii din viaţa politică, lumea mondenă, 
sport, divertisment, business şi chiar a blogurilor porno (!). 
Putem spune, aşadar, că se naşte în Internet şi o mişcare 
inversă, de trezire a interesului pentru lectură, pentru viaţa 


cărţii. Această tendinţă se observă în special în blogosferă, 
adică latura mai confesivă a Internetului. De altfel, blogul 
RO.LITERATURA a început să câştige bani din promovarea ti¬ 
nerilor scriitori. E un fenomen care trebuie analizat cu atenţie. 

Se pare că războiul iniţial dintre carte şi NET se 
converteşte într-o cooperare neaşteptată. Proiectul Bibliotecii 
Virtuale, iniţiat de Biblioteca Metropolitană Bucureşti, e un 
exemplu în acest sens. Tehnologia digitală devine astfel supor¬ 
tul unui tezaur cultural şi în felul acesta putem spune, para- 
frazându-1 pe autorul italian, că „barbarul" se civilizează. Vom 
vedea care sunt consecinţele acestei mişcări subterane para¬ 
doxale, dacă nu cumva balaurul electronic va redeştepta pofta 
lecturii şi „duşmanul cărţii" se va declara înfrânt pe propriul 
teren. 


Luni la ora 5 - După-amiaza unui interpret 


I naugurată la 26 octombrie 2009, Prima Stagiune Camerală a 
Uniunii Interpreţilor, Coregrafilor şi Criticilor Muzicali din 
România (UICCMR) se va încheia la 28 iunie 2010. 

Proiectul, coordonat de dr. Mirela Zafiri, a fost organizat 
în parteneriat cu Biblioteca Metropolitană Bucureşti - Serviciul 
Comunicarea Colecţiilor. Reamintim în acest context programul 
primei stagiuni, menită de organizatorii ei să contribuie la păs¬ 
trarea memoriei marilor interpreţi români, într-o acţiune de pro¬ 
movare necondiţionată a culturii româneşti. 

Programul stagiunii 2009-2010 

26 octombrie 2009: Inaugurarea stagiunii UICCMR 

Dr. Mirela Zafiri: Prezentarea proiectului stagiunii 
2009-2010. 

Invitaţi: Vasile Donose, preşedinte al UICCMR, Miltiade 
Nenoiu, vicepreşedinte UICCMR, membrii comitetului de con¬ 
ducere: Costin Tuchilă, Gheorghe Palcu. 

Prof. univ. dr. Grigore Constantinescu, Octavian Lazăr 
Cosma, Dorn Popovici 

Medalion componistic Dumitru Capoianu - 80 de 

ani (n. 19 octombrie 1929). Interpretează soprana Irina 
Ionescu. 

Expoziţie temporară Dumitru Capoianu (afişe, manu¬ 
scrise, portrete). 

Prezintă: Vasile Donose, Miltiade Nenoiu, Mirela Zafiri 
şi Costin Tuchilă. 

30 noiembrie 2009: Centenarul naşterii lui Paul 
Constantinescu - 30 iunie 2009 şi al morţii lui Isaac Al- 
beniz - 18 mai 2009 

Recital Ilinca Dumitrescu: lucrări de Paul Constanti¬ 
nescu şi Isaac Albeniz. 

Expoziţie temporară Paul Constantinescu, prezentarea 
volumelor: Paul Constantinescu - Corespondenţă, scrisori şi 
portrete. Paul Constantinescu, Piese pentru pian, ediţii îngrijite 
de Sanda Hîrlav Maistorovici (Editura Muzicală, 2009). 

Invitată: Sanda Hîrlav Maistorovici. 

Prezintă: Costin Tuchilă. 

14 decembrie 2009: Comemorări 2009 - Haydn, 200 
de ani de la moarte; Hăndel, 250 de ani de la moarte 


Miltiade Nenoiu şi invitaţii săi. 

Program de muzică instrumentală de Haydn şi Hăn¬ 
del. 

25 ianuarie 2010: Medalion Georgeta Stoleriu şi 
sărbătorirea dirijorului Ludovic Bâcs - 80 de ani 

Participă: Georgeta Stoleriu, Ludovic Bâcs, Studioul de 
Muzică Veche. 

Prezentări critice, audiţii, înregistrări cu Ludovic Bâcs. 

Expoziţie temporară (afişe, fotografii, programe de sală). 

Prezintă: Vasile Donose şi Mirela Zafiri. 

22 februarie 2010: Mari interpreţi de muzică popu¬ 
lară: Irina Loghin (n. 19 februarie 1939) şi Maria Butaciu 
(n. 10 februarie 1940) 

Prezintă: Gheorghe Palcu. 

29 martie 2010: Medalion Jean Bobescu - 120 de ani 
de la naştere (5 aprilie 1890 - 5 august 1981) 

Prezintă: Vasile Donose. 

26 aprilie 2010: Miltiade Nenoiu şi invitaţii săi 

Program de muzică şi poezie. 

31 mai 2010: Medalion Erich Bergel - 80 de ani de 
la naştere (1 iunie 1930 - 3 mai 1998) 

Prezintă: Costin Tuchilă. 

Invitaţi: Vasile Donose şi Valeriu Râpeanu. 

Audiţii discografice. Expoziţie cu afişe şi programe de 
stagiune. 

Medalion Hariclea Darclee - 150 de ani de la 
naştere (10 iunie 1860 - 12 ianuarie 1939) 

Mariana Nicolesco şi invitaţii săi. 

Expoziţie temporară cu portrete ale Haricleei Darclee. 

Audiţia celor două înregistrări discografice cu vocea Ha¬ 
ricleei Darclee, singurele păstrate. 

28 iunie 2010: închiderea stagiunii UICCMR 

Membrii comitetului de conducere: Vasile Donose, 
Miltiade Nenoiu, Mirela Zafiri, Costin Tuchilă şi Gheorghe 
Palcu. 

BIBLIOTECA MILITARĂ NAŢIONALA - 150 DE ANI 

interviu 

cu domnul colonel (r) Alexandru MIHALCEA, 
directorul Bibliotecii Militare Naţionale 


Redacţia: Biblioteca Militară Naţională, cea mai 
importantă instituţie specializată de acest fel din ţara noas¬ 
tră, va împlini 150 de ani de la înfiinţare. Momentul, prin 
semnificaţia lui, ne reaminteşte încă o dată faptul că Armata 
României s-a înscris, de la începuturile sale moderne, printre 
promotorii cei mai de seamă ai vieţii spirituale româneşti. 
Menţionaţi, vă rog, câteva dintre premisele care au condus, 
în acea perioadă în care se puneau bazele statului modern 
român, la naşterea unei astfel de instituţii. 

Alexandru Mihalcea: într-adevăr, zi de referinţă în 
istoria prestigioasă a uneia dintre cele mai de seamă instituţii 
de cultură ale Armatei României, 25 mai 1860 este data la 
care, din iniţiativa luminatului domnitor al Unirii, Alexandru 
Ioan Cuza, ministrul său de Război, colonelul (mai apoi, ge¬ 
neralul) Ioan Emanoil Florescu, consfinţeşte - prin Ordinul de 
Zi pe toată Oastea, nr 93 - naşterea Bibliotecii Ministerului 
de Război, proiectată pentru a lumina şi sprijini procesul 
reformelor care au marcat Unirea Principatelor Române. 
Desigur, au existat premise favorabile unui asemenea act cul¬ 
tural. în anul 1845, Dimitrie Sturdza, general-inspector al 
Miliţiei Moldovene, înfiinţase prima bibliotecă militară la Iaşi 
(Porunca de zi pe Miliţia Moldovei , nr. 122 din 1845), iar în 
1852 îşi deschisese porţile, la Bucureşti, Biblioteca Militară a 
Şcolii de Ofiţeri, din iniţiativa coloneilor Ioan Emanoil Flo¬ 
rescu şi Dumitru Costaforu, acţiune aprobată şi încurajată de 
domnitorul Barbu Ştirbei. Biblioteconomia românească se afla 
la începuturi şi este lăudabil pentru armată că s-a aflat în prima 
linie a interesului pentru carte. în 1865, la Craiova se înfiin¬ 
ţează prima bibliotecă de regiment, iar în 1867 - anul în care 
lua fiinţă Biblioteca Academiei Române - Biblioteca Ministe¬ 
rului de Război scotea deja primul catalog tipărit, cu referinţe 
despre o mie de volume. 

R: Aspectele prezentate de dumneavoastră sunt re¬ 
levante pentru conturarea perioadei de început a biblio¬ 
teconomiei militare româneşti. Totuşi, cum vă explicaţi apa¬ 
riţia atât de timpurie a unei biblioteci militare la nivelul 
central al Armatei Principatelor Unite, aflate în fază de con¬ 
stituire? 

A.M.: Este vorba, cred, despre concepţia lui Alexandru 
Ioan Cuza referitoare la ceea ce avea să devină, peste ani. 
Armata României Moderne. Gândirea ilustrului domnitor a 
vizat, în primul rând, crearea Statului Major General, creierul 
armatei - lucru înfăptuit în luna noiembrie 1859 -, iar apoi 
înţelegerea faptului corespunzător căruia ofiţerii tânărului 
organism militar aveau nevoie de o informaţie perenă, pe care 
nu o puteau găsi decât într-o bibliotecă. A fost un mod de a 
gândi deosebit de modern, deoarece era clar că nu se poate 
construi o armată nouă, la nivel european, fără un corp ofiţe¬ 
resc informat, instruit. Indiferent de sensul contemporan al 
informaţiei, eu cred că, totuşi, cartea rămâne una din sursele 
fundamentale de informare. Sunt convins de faptul că nimeni 
nu se poate forma ca om de cultură şi, cu atât mai mult, ca pro¬ 


fesionist într-un anumit domeniu, bazându-se numai pe cunoş¬ 
tinţe preluate din audiovizual sau de pe Internet. Chiar dacă 
este prelucrată în cele mai moderne tipuri, prin mijloace tot 
mai sofisticate, cartea rămâne sfântă. Este una dintre explica¬ 
ţiile genezei bibliotecii, a continuităţii şi dezvoltării ei până în 
zilele noastre. 

R: Opiniile dumneavoastră sunt interesante şi denotă o 
bună cunoaştere a fenomenului. Vă propun, totuşi, să insistaţi 
asupra unor etape sau momente, pe care le consideraţi semni¬ 
ficative, din istoria instituţiei pe care o conduceţi. 

A.M.: Un răspuns cât se poate de elocvent, în sensul 
solicitării dumneavoastră, îl oferă valorosul material docu¬ 
mentar, realizat sub forma unei cronologii, de dr. Mihai 
Popescu, unul dintre specialiştii noştri, publicat în ampla 
lucrare Enciclopedia Armatei României, apărată anul trecut, 
sub egida Serviciului Istoric al Armatei, cu prilejul împli¬ 
nirii a 150 de ani de la înfiinţarea Statului Major General. în 
consecinţă, misiunea mea se simplifică destul de mult. Con¬ 
sider relevant faptul că numai la patru ani de la înfiinţarea 
Bibliotecii Ministerului de Război, într-un articol apărut în 
revista „România militară" (nr. 2/1864, pp. 235-244), autorul, 
Eustaţiu Pencovici, surprinde dezvoltarea instituţiei inclusiv 
din punctul de vedere al achiziţiei de carte, de fapt volumele 
cele mai „renumite, tratând despre sciinţa, arta şi istoria mi¬ 
litară", cum spune el. Mai târziu, un alt iubitor al cărţii, Octav 
Vorobchievici, în articolul „Ofiţerul şi cartea", publicat în 
„România militară" (nr. 7 - 8/1937, p. 73), scrie: „Ofiţerul e 
un om de arme, de câmp de luptă. în domeniul cărţii el are 
nevoie de textele cari în timp de pace îi dau în mic atmo¬ 
sfera de război pentru care se pregăteşte pe el şi pe ai lui în 
vederea jertfei supreme." Martore ale creşterii cantitative şi 
calitative a volumului colecţiilor sunt, până în pragul veacu¬ 
lui trecut, cataloagele bibliotecii tipărite în anii 1867, 1877 
şi 1898, organizate în conformitate cu conceptele biblio- 
teconomice ale vremii, după modelul celor din Franţa şi 
Belgia. Fără îndoială, ele reflectă profilul enciclopedic, cu 
dominantă militară, al instituţiei. Fără a avea pretenţia des¬ 
prinderii unei concluzii, se poate spune - privind retrospec¬ 
tiv - că iniţiativa lui Alexandru Ioan Cuza de a întemeia 
Biblioteca Ministerului de Război a găsit un teren fertil în 
oastea românească. Această idee generoasă - răspândirea cul¬ 
turii în general şi, în special, a culturii profesionale în ar¬ 
mată prin intermediul bibliotecii - nu s-a oprit doar la dez¬ 
voltarea Bibliotecii Ministerului de Război, întrucât, pe mă¬ 
sura creşterii complexităţii organismului militar, s-a avut în 
vedere crearea unui adevărat sistem de biblioteci, care a evo¬ 
luat continuu, în consens cu cerinţele biblioteconomice ale 
timpului. 

R: Desigur, numeroşi oameni de bine au contribuit, 
direct sau indirect, la îmbogăţirea fondului de publicaţii, la 
diversificarea serviciilor oferite utilizatorilor, la creşterea 
prestigiului acestei instituţii. Las la alegerea dumneavoastră 

să ne prezentaţi în mod succint o personalitate care şi-a pus 
amprenta asupra activităţii bibliotecii. 

A.M.: în rândul iubitorilor cărţii şi documentelor isto¬ 
riei militare naţionale, oameni cu o aleasă cultură care au mar¬ 
cat destinele Bibliotecii Militare Naţionale, un loc aparte îl 
ocupă Nicolae Densuşianu (1846-1911). Activitatea sa de 
bibliotecar, contribuţia sa de pasionat cercetător de arhive la 
dezvoltarea Bibliotecii Ministerului de Război a fost apre¬ 
ciată, în anul 1913, de preşedintele Academiei Române, ilus¬ 
trul chimist şi medic C.I. Istrati. Director al bibliotecii în 
perioada 1884-1911, Nicolae Densuşianu a elaborat, în 1898, 
regulamentul de funcţionare a instituţiei, folosind cele mai noi 
cunoştinţe în domeniu ale epocii. Cele 22 de articole din regu¬ 
lament definesc funcţiile bibliotecii, oferă recomandări pri¬ 
vind descrierea unitară a diferitelor tipuri de publicaţii, înre¬ 
gistrarea şi ştampilarea acestora, formularele folosite şi condi¬ 
ţiile pentru consultarea lucrărilor. Grija cărturarului Densu¬ 
şianu faţă de documentele militare este exprimată şi în artico¬ 
lul 2 al regulamentului, care prevedea: „până la înfiinţarea 
unei secţii a arhivelor de resbel şi a istoriei militare, toate 
documentele, actele şi dosarele care se rapoartă la istoria răz¬ 
boaielor şi la istoria organizaţiunei militare a ţării se vor păs¬ 
tra în armoare speciale, în localul bibliotecii' 1 . Jurist, istoric, 
folclorist şi etnograf pasionat, dar mai presus de toate biblio¬ 
tecar competent şi clarvăzător, cunoscător al limbilor latină, 
elenă, germană, franceză, italiană şi maghiară, Nicolae Den¬ 
suşianu şi-a consacrat, aşadar, o mare parte din viaţă Biblio¬ 
tecii Ministerului de Război, căruia i-a lăsat, prin dispoziţie 
testamentară, o valoroasă donaţie de cărţi. Dacă mă gândesc 
bine, a fost cea mai înfloritoare perioadă din istoria veche a 
Bibliotecii Militare Naţionale... 

R: Observ că începeţi să fiţi cuprins de nostalgie. 

A.M.: Este şi firesc... Existenţa îndelungată a instituţiei 
noastre nu a fost posibilă fără o elită a gândirii militare româ¬ 
neşti, fără personalităţi marcante ale culturii noastre, care să 
influenţeze, în sens pozitiv, activitatea bibliotecii. Cu atât mai 
mult cu cât vremurile nu au fost întotdeauna faste pentru o 
dezvoltare normală, armonioasă, ascendentă. 

R: La ce vă referiţi? 

A.M.: Nu la altceva decât la vicisitudinile istoriei, care 
- nu de puţine ori - şi-au pus o amprentă nefericită inclusiv 
pe activitatea instituţiei. în timpul primului război mondial, 
când evacuarea în Moldova a produs numeroase şi ireparabile 
pierderi din patrimoniul bibliotecii, şi în perioada imediat 
următoare, asistăm la o evidentă criză datorată rapturilor 
fondurilor de publicaţii, distrugerii clădirilor şi, mai apoi, 
reducerii drastice a alocaţiilor bugetare, care au devenit astfel 
insuficiente pentru creşterea colecţiilor în conformitate cu 
nevoile din ce în ce mai stringente ale evoluţiei organismului 
militar, în ansamblul său. Anii ’40 au venit şi ei cu noi nea¬ 
junsuri, care au culminat cu schimbarea orientării politice a 
statului român, după 1944. începe aplicarea art. 16 din Con¬ 
venţia de Armistiţiu din 12 septembrie 1944. Reprezen¬ 
tantul Aliaţilor, un consilier sovietic, conduce personal ope¬ 
raţiunea de devastare a fondurilor de carte şi publicaţii perio¬ 
dice ale bibliotecii. La baza acestei acţiuni distrugătoare se 
aflau listele de lucrări interzise pe criterii elaborate de Comi¬ 
sia Aliată de Control. în consecinţă, biblioteca a fost silită să 
execute măsurile draconice stabilite, sub acoperirea acestei 
comisii, de Armata sovietică de ocupaţie, de „curăţire" a fon¬ 


durilor de documente de aşa-zisa literatură fascistă şi antiso- 
vietică, etichetă sub care erau cuprinse, de fapt, multe dintre 
cărţile şi periodicele apărute în vechiul regim. Un ordin din 
1956 al generalului Leontin Sălăjan prevedea „scoaterea din 
uz şi distrugerea prin ardere a întregii literaturi militare tipări¬ 
te înainte de 1947, cu excepţia celei de înzestrare artileristică". 
După această vandalizare, biblioteca a fost supusă unui pro¬ 
gram bine gândit de intoxicare cu literatură sovietică, în para¬ 
lel cu o excesivă ideologizare comunistă, care s-a perpetuat 
până la sfârşitul anului 1989. 

R: Vă propun acum, domnule director, să încheiem 
derularea firului istoriei şi să ne oprim, în preajma acestui 
moment aniversar, la realitatea de azi a Bibliotecii Militare 
Naţionale. Aşadar, ce reprezintă în acest moment instituţia pe 
care o conduceţi de ani buni şi ce ne puteţi spune despre uti¬ 
lizatorii ei? 

A.M.: Biblioteca Militară Naţională a preluat în mod 
consistent mesajul fondatorului ei simbolic - mă refer, des¬ 
igur, la Alexandru Ioan Cuza - şi a contribuit, pe durata celor 
150 de ani de existenţă, la traversarea momentelor de criză sau 
la construirea momentelor admirabile. 

R: Spuneam, domnule colonel, să depăşim ceea ce a 

fost... 

A.M.: Imediat, dar doream să evidenţiez această idee, 
pentru că ea ţine de elementul de continuitate, specific insti¬ 
tuţiei noastre. Mai mult, diversitatea culturală, identităţile 
multiple ale „omului recent" sunt dimensiuni care permit com¬ 
binarea fericită a instantaneităţii cotidianului contemporan cu 
emoţia unică pe care o poţi experimenta într-o bibliotecă. Iată 
contextul - favorizant, aş spune eu - în care astăzi îşi des¬ 
făşoară activitatea Biblioteca Militară Naţională. Instituţie 
cultural-ştiinţifică şi educaţională de interes naţional, aflată în 
subordinea Comandamentului Logistic întrunit. Biblioteca 
Militară Naţională aplică în domeniul său de responsabilitate 
strategia Ministerului Apărării Naţionale privind organizarea 
şi gestionarea activităţii biblioteconomice în armată. Prin 
modalităţi specifice de acţiune, instituţia contribuie la rea¬ 
lizarea politicii de transparenţă a sus-numitului minister, la 
gestionarea imaginii publice a Armatei României pe plan 
intern şi internaţional, precum şi la relaţionarea organismului 
militar cu societatea civilă. în luna iulie 2004, Bibliotecii Mili¬ 
tare Naţionale i-a fost conferit, prin decret al preşedintelui 
României, Ordinul „Meritul Cultural", în grad de „Coman¬ 
dor", apreciindu-se astfel activitatea desfăşurată pentru păstra¬ 
rea şi valorificarea tradiţiilor militare româneşti din cultura 
scrisă. Schimbările din societatea românească, restructurarea 
şi modernizarea organismului militar, în contextul integrării 
României în NATO şi al aderării la Uniunea Europeană, 
impun reevaluarea şi redimensionarea sistemului infodocu- 
mentar militar, la care se însumează o nouă viziune în ceea ce 
priveşte managementul instituţiei. 

R: Reuşiţi să aveţi un volum reprezentativ de lucrări, 
unele deosebit de valoroase... 

A.M.: Vă referiţi, probabil, la lucrările de patrimoniu. 

R: Desigur. 

A.M.: Importanţa Bibliotecii Militare Naţionale în ca¬ 
drul sistemului infodocumentar românesc constă inclusiv în 
valoarea fondului de carte de patrimoniu. Celebra Cronică 
polonă a lui Martin Cromer, tipărită la Basel în 1565, câteva 

volume ale colecţiei Theatrum europaeum, scoase la Frankfurt 
am Main, între anii 1662 şi 1717, Analele cronicarului bizan¬ 
tin Ioan Zonaras, intr-o ediţie veneţiană din 1729, cele 19 
tomuri din opera postumă a regelui Prusiei, Frederic al 11-lea, 
apărute în 1789 la Amsterdam şi multe altele sunt edificatoare 
în acest sens. Dacă adăugăm primele regulamente militare 
româneşti tipărite, unele, la tipografia lui Ion Heliade Rădu- 
lescu, iar altele la cea a Colegiului Sf. Sava, un Regulament 
Organic, având aplicată ştampila primei biblioteci militare 
româneşti, lucrările elitei gândirii militare româneşti - G. 
Adrian, Al. Averescu, FI. Ţenescu, I. Sichitiu - şi străine, H. 
Jomini, A. Beaufre, Liddell Hart ş.a., avem o imagine, fie şi 
numai parţială, asupra fondului de carte pe care îl deţine 
Biblioteca Militară Naţională. 

R: In ultimii ani, sistemul naţional de biblioteci a sufe¬ 
rit diferite transformări. Actuala criză financiară, cu efectele 
ei nefaste asupra economiei româneşti, are consecinţe ime¬ 
diate, dar şi pe termen mediu, asupra componentelor culturii 
naţionale, inclusiv asupra a tot ceea ce înseamnă cultura scri¬ 
să. în aceste condiţii, puţin favorizante, când bugetul alocat 
culturii se află în suferinţă, când reorganizările de tot felul 
afectează personalul de specialitate, cum înţelegeţi să con¬ 
duceţi activitatea instituţiei? 

A.M.: Mai întâi, câteva cuvinte despre cadrul orga¬ 
nizatoric şi legislativ. Legea bibliotecilor, republicată, după 
mai multe modificări şi completări ulterioare, iar, în ceea ce 
priveşte domeniul militar. Legea nr. 346/2006 privind organi¬ 
zarea şi funcţionarea Ministerului Apărării, la care se însu¬ 
mează Instrucţiunile privind funcţionarea bibliotecilor din 
Armata României, aprobate prin ordinul ministrului Apărării 
Naţionale, oferă cadrul general în care îşi desfăşoară acti¬ 
vitatea sistemul bibliotecilor militare, ca parte integrantă a 
sistemului infodocumentar naţional. Pe baza documentelor 
menţionate, au fost sintetizate, printre altele, principalele 
funcţii şi atribuţii ale Bibliotecii Militare Naţionale, aprobate 
de comandantul Comandamentului Logistic întrunit, în a cărui 
subordine funcţionează instituţia. în esenţă, chiar în actualele 
condiţii nefavorabile ale crizei economico-financiare, cu 
impact social - şi nu numai - negativ, ţinem seama de faptul 
că managementul spaţiului public, în care se încadrează 
gestionarea activităţii de informare şi documentare în cadrul 
organismului militar, presupune abordări metodologice dis¬ 
tincte. Promovarea unor valori specifice spaţiului public, 
precum echitatea în satisfacerea cerinţelor beneficiarilor - 
de fapt, cititorii care calcă, în fiecare zi, pragul bibliotecii 
a nevoilor de informare ştiinţifică, tehnică şi culturală ale tutu¬ 
ror celor interesaţi de patrimoniul de carte al bibliotecii, în 
speţă, asigurarea accesului liber la informaţie impun procese 
manageriale care nu ţin neapărat de criză sau de progres eco¬ 
nomic. 

R: Dar bugetul, cel puţin bugetul repartizat achiziţiei 
de carte, vă permite să vă îndepliniţi obiectivele în domeniul 
creşterii colecţiilor de carte şi publicaţii, indicator de eficien¬ 
ţă important al activităţii unei biblioteci? 

A.M.: în ceea ce mă priveşte, acord cea mai mare 
importanţă completării colecţiilor de carte şi publicaţii pe¬ 
riodice ale instituţiei. Chiar dacă în aceşti ani, în condiţiile 
în care - suntem cu toţii conştienţi - resursele financiare alo¬ 
cate acestui articol bugetar s-au caracterizat, în primul rând, 
prin austeritate, dar nu prin insuficienţă, am găsit sprijinul 


necesar pentru a face achiziţii de carte, din ţară şi din străi¬ 
nătate, la limita decenţei. Am actualizat circuitele de achizi¬ 
ţie, prelucrare şi valorificare a cărţilor şi periodicelor, în 
consonanţă cu obiectivele pregătirii de luptă a trupelor, cer¬ 
cetării ştiinţifice din armată, învăţământului militar, creşterii 
nivelului general de pregătire a cadrelor. Prin intermediul unor 
societăţi specializate în importul de carte, specialiştii noştri 
au conceput un sistem de relaţii cu peste 50 de case editoriale 
din ţară şi de peste hotare, încercându-se conturarea unei po¬ 
litici realiste în domeniul dezvoltării colecţiilor de carte ale 
instituţiei. în egală măsură, au fost evaluate şi diversificate 
relaţiile profesionale ale Bibliotecii Militare Naţionale cu 
instituţii din ţară şi de peste hotare având preocupări compa¬ 
tibile. 

R: Şi, în consecinţă... 

A.M.: în consecinţă, fondurile tradiţionale ale biblio¬ 
tecii, îmbogăţite printr-o politică eficientă, în acord cu resur¬ 
sele financiare alocate, de achiziţionare a cărţilor şi periodice¬ 
lor, îşi găsesc - printr-o binevenită şi intensă consultare - o 
utilitate de netăgăduit, aducând abordărilor teoretice argumen¬ 
tul continuităţii preocupărilor de modernizare şi organizare, în 
conformitate cu mersul firesc al ideilor în domeniu. Vorbim 
despre criză ca despre o realitate de netăgăduit. Ei bine, unul 
dintre efectele negative ale acesteia este scăderea puterii de 
cumpărare a oamenilor, a veniturilor pe care până acum le 
considerau sigure. în acelaşi timp, cărţile continuă să fie 
comercializate la preţuri destul de ridicate, în vreme ce ne¬ 
voile de studiu, de documentare, de informare ale celor intere¬ 
saţi sporesc continuu. Mulţi dintre cei care, în condiţii nor¬ 
male, ar cumpăra o carte, astăzi renunţă sau amână sine die, 
preferând să cheltuiască banii în alte scopuri, pe care le consi¬ 
deră mult mai apropiate de nevoile imediate. Ca urmare, creş¬ 
te importanţa bibliotecilor, care dispun de mijloace eficiente 
de stocare a informaţiilor, oferind cu dărnicie patrimoniul lor 
infodocumentar tuturor celor interesaţi. 

R: Mulţi spun că românii - inventivi, cum îi ştim - au 
găsit o soluţie eficientă de a ieftini cartea: cumpără unul o 
carte, pe care o citesc mai mulţi, iar pe urmă îi vine rândul 
altuia. Nu este prea încurajator, dar este un argument pentru 
creşterea rolului bibliotecii 

A.M.: Eu sunt unul dintre aceia care susţin ideea că 
biblioteca este, printre altele, o instituţie a protecţiei sociale, 
tocmai pentru că, în condiţiile despre care vorbeam, oferă 
informaţie, carte, iar accesul neîngrădit la informaţie, la cul¬ 
tură este un criteriu al democraţiei. Fără accesul liber la in¬ 
formaţie - fapt consemnat şi în Manifestul UNESCO pentru 
bibliotecile publice, document lansat cu puţini ani în urmă 
democraţia este imposibilă. Cine doreşte să constate pe viu 
modul în care funcţionează protecţia socială este invitat la 
instituţia noastră în perioadele în care elevii pregătesc exa¬ 
menul de bacalaureat, când studenţii îşi pregătesc examenele 
de absolvire sau de licenţă, când - în diferite scopuri, inclu¬ 
siv al pregătirii prin doctorantura - ne sunt solicitate diferite 
studii bibliografice pe teme dintre cele mai diverse. Spe¬ 
cialiştii noştri răspund cu promptitudine şi cu amabilitate 
tuturor doleanţelor exprimate de cititori. Pentru a face cunos¬ 
cut patrimoniul de carte şi publicaţii periodice al instituţiei - 
cele peste 225.000 de volume şi, respectiv, peste 100 de co¬ 
lecţii de periodice româneşti şi străine - folosim un sistem de 
promotion pe care îl dorim cât mai eficient: informări do- 

cimentare, buletine bibliografice, buletine de tip expres- 
informaţia şi, respectiv, de carte străină, difuzate structurilor 
cu atribuţii decizionale din Ministerul Apărării Naţionale, 
instituţiilor de învăţământ şi de cercetare ştiinţifică ş.a., mass- 
media militare şi civile, reţeaua INTRAMAN, expoziţii de 
carte, multe dintre ele în colaborare cu edituri prestigioase 
din ţară. 

R: Pentru slujitorii Galaxiei Guttenberg, biblioteca, în 
general, este o instituţie emblematică. Dar, aşa cum se 
cunoaşte, societatea a intrat în era informaţională. Deoarece 
aveţi experienţă în domeniul transmisiei şi prelucrării infor¬ 
maţiei, al sistemelor manageriale, dar şi în domeniul editorial 
- întrucât timp de mai mulţi ani aţi fost director al Editurii 
Militare -, spuneţi-ne, domnule colonel, care sunt şansele 
instituţiei dumneavoastră de a face faţă cerinţelor „industriei 
informaţiei “, aşa cum a solicitat Uniunea Europeană prin 
programele sale? 

A.M.: într-adevăr, faptul că toate procedurile, pro¬ 
cesele şi activităţile se bazează, în principal, pe informaţie 
reprezintă un element definitoriu al societăţii informaţionale. 
Structurile infodocumentare au operat întotdeauna cu purtă¬ 
tori de informaţii, de fapt, cu informaţii preluate din diverse 
documente şi, respectiv, provenite din mediul ambiant. Este 
unul din motivele pentru care Uniunea Europeană acţionează 
consecvent, prin intermediul programelor sale, pentru creş¬ 
terea contribuţiei serviciilor de informare avansată la promo¬ 
varea profesională şi culturală - având consecinţe dintre cele 
mai favorabile pe plan social - a cetăţenilor Europei. Dacă în 
alte domenii de activitate compatibilitatea la nivel naţional, 
european şi mondial poate părea mai puţin importantă, în 
domeniul optimizării prelucrării informaţiei acest lucru este 
absolut indispensabil. Societatea informaţională şi noile 
tehnologii obligă la abordări unitare, adesea identice, pentru 
a asigura integrarea acestora. în structurarea sistemului 
informatic al Bibliotecii Militare Naţionale pe criterii de func¬ 
ţionalitate eficientă, s-au avut în vedere următoarele elemente: 
criteriile de stabilire a datelor/ informaţiilor ce urmează să fie 
prelucrate (cu alte cuvinte, delimitarea sferei de investiga¬ 
ţie), suportul documentar care să ducă la obţinerea datelor/ 
informaţiilor destinate prelucrării, tipurile de documente su¬ 
puse prelucrării, modalităţile de structurare a datelor/informa¬ 
ţiilor, ţinându-se seama de faptul că acestea din urmă trebuie 
să fie indexate pe măsura culegerii, indiferent de modul în care 
se lucrează (tradiţional, adică pe fişe, sau în regim automa¬ 
tizat). Comparativ cu ultimii ani, dotarea cu tehnică de calcul 
a instituţiei s-a îmbunătăţit considerabil, configuraţiile de 
PC-uri de care dispunem contribuind la realizarea unui sistem 
informatic corespunzător nevoilor utilizatorilor. Etapa urmă¬ 
toare constă în reproiectarea reţelei de calculatoare, în final 
urmând să se procedeze la achiziţionarea unui soft de biblio¬ 
tecă mai performant. 

R: Aşadar, într-o epocă în care importanţa informaţiei 
este mai mare ca oricând, lumea bibliotecilor dobândeşte noi 
atribuţii şi dimensiuni inedite. In noul context, biblioteca nu 
devine o instituţie marginală, ci, dimpotrivă, ea se configu¬ 
rează ca spaţiu al informării şi comunicării. 

A.M.: Concluzia dumneavoastră este cât se poate de 
firească. în peisajul dominat de faima calculatoarelor, o 
bibliotecă ar putea părea astăzi un accesoriu demodat al cul¬ 
turii, iar cartea, un obiect de muzeu. în ceea ce mă priveşte, 


am atins întotdeauna cu emoţie paginile unei cărţi; în acelaşi 
timp, ating cu voluptate tastele computerului. Sper în con¬ 
struirea unei Bibliotheke , în care înţelepciunea să poată fi acu¬ 
mulată, şi asta, în toate formele: de la manuscrise şi ediţii de 
colecţie la colecţii digitale. Era digitală, cultura imaginii şi 
a simbolurilor vizuale, dimensiunea postmodernă sunt noile 
coordonate ale identităţii noastre, pe care trebuie să le accep¬ 
tăm şi să le utilizăm în beneficiul dezvoltării personale şi 
sociale. 

R: Ca instituţie centrală în domeniul culturii scrise 
militare, Biblioteca Militară Naţională are responsabili¬ 
tăţi importante în reţeaua bibliotecilor militare. In egală 
măsură, instituţia dumneavoastră aparţine sistemului na¬ 
ţional de biblioteci şi, în general, sistemului infodocumen- 
tar naţional. Vorbiţi-ne despre relaţiile de comunicare, de 
colaborare, cu bibliotecile din armată, cu cele din alte sis¬ 
teme, în general cu instituţiile de cultură, fie ele militare sau 
din viaţa civilă. 

A.M.: Subiectul este foarte complex şi impune o abor¬ 
dare atentă. într-adevăr, în conformitate cu prevederile 
Instrucţiunilor privind funcţionarea bibliotecilor din Armata 
României, Biblioteca Militară Naţională îndeplineşte rolul 
de coordonator metodologic pentru toate bibliotecile militare, 
indiferent de tipul acestora. în acest context, instituţia noastră 
organizează periodic convocări de specialitate cu bibliote¬ 
carii din armată, dar şi cursuri de perfecţionare în domeniul 
biblioteconomie cu bibliotecarii nou-numiţi în funcţie. în 
egală măsură, specialiştii din instituţia noastră au obligativi¬ 
tatea de a participa, ca membri în comisii, la concursurile 
organizate pentru ocuparea unor funcţii de conducere exis¬ 
tente la bibliotecile militare. în altă ordine de idei, atribuţiile 
noastre se referă, printre altele, la relaţiile de colaborare pe 
care trebuie să le avem cu instituţii similare din ţară şi de peste 
hotare. Este şi firesc, dacă ţinem seama numai de faptul că 
Biblioteca Militară Naţională este instituţie publică, această 
calitate obligându-ne să găsim cele mai eficiente modalităţi 
prin care ne putem înscrie cu succes în circuitul infodocu- 
mentar naţional. Din acest punct de vedere, doresc să remarc 
bunele relaţii pe care le avem cu Biblioteca Naţională a Ro¬ 
mâniei, Biblioteca Centrală Universitară „Carol 1“, Biblioteca 
Academiei Române, Biblioteca Metropolitană Bucureşti, 
Biblioteca Pedagogică Naţională „I.C. Petrescu“ ş.a., dar şi cu 
biblioteci judeţene, printre care le-aş menţiona pe cele din 
Călăraşi, Piteşti ori Târgovişte. împreună cu unele dintre insti¬ 
tuţiile menţionate, specialiştii noştri s-au implicat - chiar dacă 
rezultatele finale nu au fost cele scontate - în elaborarea Legii 
bibliotecilor, precum şi a Legii (republicate) privind constitui¬ 
rea, organizarea şi funcţionarea depozitului legal de docu¬ 
mente, indiferent de suport. Totodată, prin reprezentantul său. 
Biblioteca Militară Naţională participă la activităţile care se 
desfăşoară în cadrul Asociaţiei de Standardizare din România, 
Comitetul Tehnic 229 (Biblioteconomie, informare şi docu¬ 
mentare), beneficiind de rezultatele dezvoltărilor în domeniu, 
precum şi de posibilitatea de a-şi susţine activ punctul de 
vedere propriu. în egală măsură, instituţia noastră acordă 
sprijin de specialitate organizării şi funcţionării activităţii 
Societăţii Scriitorilor Militari, precum şi a Salonului Literar al 
Scriitorilor Militari. în anul care a trecut, sub egida Societăţii 
Scriitorilor Militari, în colaborare cu Editura Militară, au 
văzut lumina tiparului 17 volume. Iată, aşadar, că prin inter¬ 
mediul Societăţii Scriitorilor Militari, personalul bibliotecii 

desfăşoară, în cadrul pregătirii profesionale, o activitate edito¬ 
rială susţinută. împreună cu Editura Militară şi Cercul Militar 
Naţional - prestigioase instituţii de cultură ale Armatei Româ¬ 
niei Biblioteca Militară Naţională se numără printre iniţia¬ 
torii Salonului de Carte „Polemos“ (istorie, ştiinţe politice, 
studii de securitate), care - ajuns la a cincea ediţie - repre¬ 
zintă un câştig cert în planul cunoaşterii preocupărilor de 
profil existente intr-un important segment al sistemului edito¬ 
rial românesc. în contextul menţionat, fie-mi îngăduit să pre¬ 
cizez faptul că parteneriatul existent între Societatea Scriito¬ 
rilor Militari, Biblioteca Militară Naţională, Cercul Militar 
Naţional şi Editura Militară continuă să ofere cadrul organiza¬ 
toric al unei promovări mai fireşti a valorilor culturii scrise în 
Armata României, sub egida „Ordin de chemare la lectură' 1 , 
acţiune prin a cărei derulare sunt create condiţiile obţinerii de 
rezultate pozitive. O menţiune pentru publicaţiile Trustului de 
Presă al Armatei, dar şi pentru revistele „Gândirea militară 
românească 11 şi „Lumea militară 11 - cea de a doua, editată de 
Comandamentul Logistic întrunit şi Societatea Scriitorilor 
Militari -, care oglindesc cu fidelitate, în diferite ocazii, acti¬ 
vitatea Bibliotecii Militare Naţionale. 

R: Cine păşeşte pragul instituţiei pe care o conduceţi 
şi nu cunoaşte dificultăţile pe care le întâmpinaţi este impre¬ 
sionat de aspectul de modernitate, funcţional, de ordinea care 
domneşte la tot pasul, de amabilitatea personalului în relaţii¬ 
le cu cititorii. 

A.M.: De la început, doresc să precizez că biblioteca 
nu dispune de spaţiu propriu. Noi ne desfăşurăm activitatea în 
Palatul Cercului Militar Naţional. Aici, unde astăzi ne aflăm, 
erau altădată magazine, săli de scrimă; cu eforturi şi cu înţele¬ 
gere din partea structurilor noastre diriguitoare, ele au fost 
adaptate cerinţelor specifice unei biblioteci. De altfel, toate 
problemele de ordin administrativ le soluţionăm cu sprijinul şi 
prin intermediul Cercului Militar Naţional. Menţionez şi avan¬ 
tajul conform căruia avem posibilitatea de a folosi, fără nici un 
fel de oprelişti, elegantele săli ale Cercului Militar Naţional, 
unde Biblioteca Militară Naţională, Societatea Scriitorilor 
Militari şi Salonul Literar al Scriitorilor Militari îşi desfăşoară 
deseori activităţile planificate. Patrimoniul instituţiei şi fondu¬ 
rile sale de publicaţii se află într-o continuă creştere - la fel, 
numărul de cititori -, fapt care ne determină să regândim 
întreaga noastră activitate, în sensul optimizării acesteia. în 
ceea ce priveşte personalul specializat al instituţiei - bibliote¬ 
carii, bibliografii ş.a. -, acesta îşi iubeşte meseria. Nu ştiu dacă 
din cauza atmosferei din bibliotecă, acest forum al cunoaşte¬ 
rii. Poate că este vorba despre actualele posibilităţi ce se des¬ 
chid către noi prin intermediul media sau al cărţilor. Ori des¬ 
pre simpla noastră satisfacţie, sentimentul minunat că avem 
posibilitatea să oferim ajutor cuiva care caută un răspuns. Cu 
siguranţă că fiecare dintre noi poate să gloseze asupra motivu¬ 
lui pentru care îşi iubeşte profesia. 


R: Faptul că cinstim Biblioteca Militară Naţională nu 
este decât un semn grăitor că bibliotecile româneşti au posi¬ 
bilitatea să-şi regăsească o cadenţă de evoluţie, un mod supe¬ 
rior de participare la viaţa societăţii, aspect care ar trebui să 
devină tot mai evident, chiar dacă modul de obiectivare a acti¬ 
vităţii bibliotecilor este atât de greu decelabil. 

A.M.: în sensul celor spuse de dumneavoastră, per¬ 
sonalul Bibliotecii Militare Naţionale depune efortul lăuda¬ 
bil de a sprijini, modest dar profund, activitatea de cunoaş¬ 
tere, de informare şi de modernizare a Armatei României. Şi 
sunt convins că o va face cu mai multă dăruire şi de acum 
înainte. 

R: Şi acum, în final, câteva gânduri despre bibliotecă 
şi Alexandru Mihalcea. 

A.M.: Nu pot să-mi imaginez biblioteca decât pe ver¬ 
ticală, având bază şi culme, laterale şi vârfuri, de la simpla eta¬ 
jeră, până la imaginea monumentală a unei clădiri locuite de 
volume. Intrarea în bibliotecă este o iniţiere şi, ca orice exer¬ 
ciţiu al misterului, are nevoie de îndrumători: oameni din spa¬ 
tele cărţilor, care - „ştergând colbul de pe cronice bătrâne 11 -, 
le ajută să iasă din adormirea literei moarte. Nu am izbutit încă 
să ating „Everestul 11 bibliotecii, acea culme a cunoaşterii, pe 
care o contemplu aproape zilnic. Mi-1 închipui ca un loc unde 
se află, stivuite în tăcere, cele mai rare volume, esenţa cărţilor, 
tot ceea ce aş dori să citesc, dar n-am găsit nicăieri. Sper că voi 
reuşi să urc până acolo, într-o zi. Pentru că atâta timp cât înăl¬ 
ţimile există, respiră şi în mine, fie şi neîndreptăţită, o spe¬ 
ranţă. 

Nota redacţiei: 

Alexandru Mihalcea, colonel (r) dr. ing., născut la 29 
ianuarie 1951 în Focşani (judeţul Vrancea), este directorul Bi¬ 
bliotecii Militare Naţionale. După ce susţine bacalaureatul (1970) 
la Liceul (astăzi, Colegiul Naţional) „Unirea 11 din localitatea na¬ 
tală, urmează cursurile Academiei Tehnice Militare (Facultatea 
de Electronică şi Electrotehnică Militară), pe care o termină în 
1975, obţinând diploma de inginer. în 1986, devine doctor în 
ştiinţe tehnice militare, cu o teză din domeniul optimizării prelu¬ 
crării informaţiilor, iar în 2003 urmează cursurile Colegiului 
Naţional de Apărare. Este membru fondator al Societăţii Scriito¬ 
rilor Militari, autor sau coautor al unor lucrări din domeniile 
sistemelor informaţional-decizionale, optimizării deciziei în 
managementul sistemelor ierarhizate, prelucrării optime a sem¬ 
nalelor în sistemele informaţionale. în ultima perioadă, în para¬ 
lel cu domeniul „tradiţional 11 al preocupărilor sale, îşi îndreaptă 
atenţia spre literatura poliţistă, publicând două romane. Din anul 
2007 este membru al Consiliului Consultativ Internaţional al 
Institutului Biografic American (Raleigh, N.C., USA). 

Redacţia „B.B.“ 

A înlătura barierele: 


rolul bibliotecilor într-o Europă în plină transformare 


EDITORIAL 

S unt nerăbdător să-i întâmpin pe toţi participanţii la Con¬ 
ferinţa anuală şi la cea de-a optsprezecea reunire a Con¬ 
siliului EBLIDA, care vor avea loc anul acesta la Hel¬ 
sinki, fiind organizate şi găzduite de Biblioteca Parlamentului 
Finlandez, Biblioteca Municipală din Helsinki, Asociaţia 
Bibliotecilor Finlandeze şi Ministerul Educaţiei. La Confe¬ 
rinţa de la Viena am căzut de acord asupra conţinutului Decla¬ 
raţiei de la Viena, elaborată în cadrul Forumului NAPLE, şi a 
necesităţii de a lucra împreună pentru a îndeplini dezideratele 
acestui document. Vă invităm pe toţi să ne fiţi alături în aceas¬ 
tă întreprindere. Nu a fost parcă niciodată o perioadă mai bună 
de a lucra împreună la nivel european pentru a asigura că 
viziunea Comisiei Europene asupra „Europei Digitale" ia în 
considerare serviciile valoroase pe care bibliotecile le aduc 
cetăţenilor Europei. 

Gerald LEITNER 
Preşedinte EBLIDA 

CRONICA EVENIMENTELOR RECENTE 

Manifestul Domeniului Public 

Este un document elaborat de COMMUNIA, Reţeaua 
Tematică Europeană în Domeniul Public Digital. EBLIDA 
este membru COMMUNIA. Manifestul, versiunile în alte 
limbi şi lista semnatarilor sunt disponibile Online la: www. 
publicdomainmanifesto.org 

Manifestul formulează următoarele recomandări: 

1. Termenul protecţiei drepturilor de autor trebuie 

redus. 

2. Orice modificare adusă protecţiei drepturilor de 
autor (orice nouă definiţie a unui subiect supus protecţiei sau 
orice extindere a drepturilor exclusive) trebuie să ia în consi¬ 
derare efectele asupra Domeniului Public. 

3. Dacă un document este considerat că aparţine, în ţara 
de origine, Domeniului Public structural, el trebuie recunoscut 
ca parte a acestuia în toate celelalte ţări ale lumii. 


4. Orice încercare de însuşire ilegală a documentelor 
aparţinând Domeniului Public trebuie pedepsită. 

5. Nici un alt drept de proprietate intelectuală nu trebu¬ 
ie folosit pentru a dobândi exclusivitate asupra documentelor 
aparţinând Domeniului Public. 

6. Trebuie să existe o soluţie practică şi efectivă în a 
face disponibile, pentru a fi refolosite de societate, lucrările 
orfane şi cele publicate care nu mai sunt valabile din punct de 
vedere comercial. 

7. Instituţiile de patrimoniu cultural trebuie să-şi asume 
un rol special în clasificarea şi prezervarea operelor Dome¬ 
niului Public. 

8. Nu trebuie să existe obstacole legale care să împie¬ 
dice schimbul voluntar al operelor sau destinaţia acestora către 
Domeniul Public. 

9. Trebuie să fie disponibilă utilizarea personală non- 
comercială a operelor protejate şi căutate modalităţi alterna¬ 
tive de remunerare a autorilor. 

Următorul eveniment COMMUNIA are loc la Istanbul, 
în zilele de 19-20 aprilie 2010, având tema Educaţia şi Dome¬ 
niul Public: Emergenţa unor beneficii educaţionale comune, 
iar invitat pe prof. James Boyle, cunoscut specialist al Dome¬ 
niului Public. 

Conferinţa anuală 
EBLIDA - NAPLE, Helsinki 

Ne îndreptăm către o Europă fără graniţe, marcată de 
înlăturarea progresivă a barierelor moştenite de la vechiul mod 
de viaţă. Bibliotecile pot juca un rol esenţial în reducerea anal¬ 
fabetismului, şi în special a celui digital, prin îmbunătă¬ 
ţirea integrării tuturor membrilor societăţii, susţinerea inova¬ 
ţiei şi a schimbului de cunoştinţe, precum şi prin ajutorul dat 
celor care navighează intr-un spaţiu supraîncărcat de informa¬ 
ţii pentru ca ei să trăiască şi să lucreze performant în noua 
Europă digitală. A identifica barierele care stau în calea suc¬ 
cesului nostru şi a le înlătura constituie misiunea noastră, a 
bibliotecilor, pe care trebuie s-o îndeplinim în cel mai bun 
mod posibil, altfel, rolul nostru va fi preluat de alţii. 

Nivelul insuficient al conştientizării politice, restric¬ 
ţiile legale şi absenţa fondurilor se numără printre barierele pe 

care trebuie să le dăm la o parte. Conferinţa EBLIDA - 
NAPLE, A înlătura barierele: rolul bibliotecilor într-o Euro¬ 
pă în plină transformare, va contribui la conştientizarea bene¬ 
ficiilor pe care bibliotecile le pot aduce agendei Uniunii Euro¬ 
pene privind Europa Digitală. 

Cel de-al optsprezecelea Consiliu EBLIDA se va reuni 
la Helsinki, în ziua de 6 mai 2010, urmat de Conferinţa anua¬ 
lă, pe 7 mai. Consiliul va lua în dezbatere o propunere de 
schimbare a constituţiei organizaţiei şi va stabili strategia pen¬ 
tru anii 2010-2013. 

Operele orfane în Europa 

La un eveniment desfăşurat recent la Madrid, în con¬ 
textul preluării de către Spania a Preşedinţiei Uniunii Euro¬ 
pene, Tilman Liider, şeful Direcţiei Drepturi de Autor a Comi¬ 
siei Europene, a anunţat soluţia pe care o privilegiază la „pro¬ 
blema operelor orfane": o căutare de profunzime, adecvată 
fiecărei ţări, şi susţinută de un sistem de corectare/ îndreptare, 
în cazul identificării deţinătorilor de drepturi (posibil echi¬ 
valentă unei scheme de licenţiere). Liider este de părere că o 
astfel de soluţie ar fi acceptabilă pentru ţările europene în baza 
principiului recunoaşterii mutuale, aceasta însemnând pre¬ 
zentarea operelor dincolo de graniţele fiecărei ţări. El a admis 
că schemele de acţiune, specifice fiecărei ţări, vor fi în mod 
inevitabil complexe, fiind posibil să apară dificultăţi pentru 
unele ţări în a accepta criteriile de căutare ale altor ţări. Cu 
toate acestea, fiecare ţară va fi nevoită să găsească soluţii 
proprii, prin aceasta Liider sperând la o impulsionare a legi¬ 
slaţiei în domeniu pentru a crea competiţie faţă de proiectul 
Google. 

Soluţia de faţă a fost gândită pe baza discuţiilor cu 
toate părţile interesate şi a evidenţelor despre cum este tratată 
problema operelor orfane. Liider a respins soluţia licenţei 
colective extinse (aplicată în ţările nordice şi Canada), afir¬ 


mând că neadoptarea soluţiei căutării de profunzime ar fi fost 
echivalentă cu conceptul Google de neparticipare, fiind, de 
aceea, inacceptabilă pentru foarte mulţi deţinători de drepturi. 
Ideea de a crea o nouă excepţie, chiar dacă atractivă, nu ar fi 
fost acceptată nici în plan politic, având în vedere controversa 
din jurul Directivei Drepturilor de Autor din 2001 şi refuzul 
multora de a mai admite excepţii. O excepţie ar putea fi apli¬ 
cată în anumite circumstanţe, precum educaţia sau cercetarea, 
dar nu ar putea genera competiţie faţă de Google, din partea 
unor entităţi comerciale, şi nici pentru colecţiile digitizate, 
susţinute de un sponsor comercial, care obţine o remuneraţie 
din vânzarea colecţiei constituite sau care face reclamă pentru 
aceasta. 

Un nou preşedinte pentru 
Federaţia Asociaţiilor de Biblioteci 
din Germania 

Prof. dr. Claudia Lux, fost preşedinte al IFLA, a fost 
aleasă preşedinte al Federaţiei Asociaţiilor de Biblioteci din 
Germania, care este membră EBLIDA. Ea îi succede Barbarei 
Lison, cunoscută din perioada când a fost vice-preşedinte al 
Comitetului Executiv EBLIDA şi preşedinte al Grupului de 
Experţi în Cultură şi Societate Informaţională. 

Prof. Claudia Lux şi-a ţinut discursul de învestitură cu 
prilejul Congresului anual al federaţiei, desfăşurat la Leipzig, 
asociat Târgului de Carte care are loc în acest oraş. Ea a evi¬ 
denţiat importanţa acţiunilor de lobby pentru a oferi sectorului 
bibliotecar o vizibilitate mai mare la nivel politic. Obiectivul 
esenţial al mandatului ei este alfabetizarea informaţională. 

Din Buletinul „EBLIDA News", 
Nr. 3, 4/martie, aprilie 2010 

(Traducerea redacţiei) 

Noutăţi info-biblioteconomice 


Information Management Associates 

I nformation Management Associates (IMA) este o echipă de 
consultanţă, instruire şi cercetare formată în 1991. 

Obiectivul principal al IMA vizează bibliotecile şi alte 
servicii furnizoare de informaţii (muzee, arhive), în special 
evaluarea impactului acestor servicii. 

IMA acţionează în sectorul public, orientându-se spre 
educaţie, sănătate, protecţie socială şi patrimoniu cultural. 

IMA a coordonat activitatea de consultanţă şi cercetare 
naţională în Marea Britanie, printre altele, pentru Consiliul 
Muzeelor, Bibliotecilor şi Arhivelor (MLA), British Library, 
Departamentul pentru Copii, Şcoli şi Familii, Direcţia de 
Sănătate Publică Naţională, Fundaţia Naţională pentru Cer¬ 
cetare Educaţională, Comitetul Sistemelor Informaţionale 
Universitare, Departamentul pentru Alimentaţie şi Afaceri 
Rurale şi Institutul Naţional pentru Sănătate şi Excelenţă 
Clinică. 

IMA oferă suport consultativ independent în evaluarea 
impactului bibliotecilor pentru Iniţiativa Global Libraries a 
Fundaţiei Bill şi Melinda Gates, şi a avut un rol asemănător 
pentru IFLA şi Programul de Dezvoltare al Naţiunilor Unite în 
Bulgaria, (http://www.informat.org) 

Congresul Mondial 
al Bibliotecilor şi Informaţiei 

A nul acesta, Congresul Mondial al Bibliotecilor şi Infor¬ 
maţiei va fi organizat de IFLA în Suedia, la Goteborg, în 
zilele de 10-15 august. 


IFLA a avut de luat decizia dificilă de a muta congre¬ 
sul din Australia în Suedia. Desfăşurarea congresului la Gote- 
borg, având garanţia finanţării locale în susţinerea bugetului 
evenimentului, facilităţile excelente oferite de autorităţile 
suedeze, sprijinul comunitar şi o locaţie mult mai centrală 
pentru membrii IFLA au fost avute în vedere pentru a reduce 
riscul financiar pentru IFLA, în condiţiile crizei economice 
mondiale. 

în 2011, congresul va avea loc la San Juan, în Puerto 
Rico, în zilele de 13-18 august, având tema Biblioteci din¬ 
colo de biblioteci: integrare, inovaţie şi informaţie pentru toţi. 

Capitala Mondială a Cărţii în 2011 

L a o întâlnire care a avut loc la Paris, în ziua de 12 iunie 
2009, un juriu format din International Publishers Asso- 
ciation (IPA), International Booksellers Federation (1BF), 
IFLA şi UNESCO a stabilit drept Capitală Mondială a Cărţii 
pentru 2011 oraşul Buenos Aires, care a fost susţinut de în¬ 
treaga industrie a cărţii din Argentina (editori, librării şi bi¬ 
blioteci). Programul pentru Buenos Aires va începe odată cu 
Ziua Mondială a Cărţii şi a Dreptului de Autor - 23 aprilie 
2011 . 

Oraşul desemnat deţine titlul pentru un an, de la 23 
aprilie până la 22 aprilie anul următor, perioadă în care orga¬ 
nizează evenimente asociate cărţii, literaturii şi lecturii, 
punând în lumină beneficiile unei culturi dinamice a cărţii. 

(„IFLA Journal", Voi. 35/2009, Nr. 3) 

Corespondentă din Paris 


Ministrul de Externe al României, prezent la o lansare de carte 

E venimentul a avut loc la Paris, în ziua de 16 aprilie a.c., fiind marcat de prezenţa E.S. dl. Teodor Baconski, ministrul de 
Externe al României şi fost ambasador la Paris, la festivitatea de lansare a două cărţi de mare impact public: Romanul Bel¬ 
gradului de Jean Cristoph Buisson, redactor-şef la publicaţia „Figaro-Magazine“, şi Romanul lui Tolstoi de Vladimir Federov- 
ski, fost consilier la Ambasada sovietică de la Paris în anii ’70, în prezent stabilit în Franţa. Despre manifestare cităm din cro¬ 
nica apărută în „Le Figaro litteraire", din 15 aprilie: „Legături nevăzute apropie Belgradul de Franţa, în ciuda participării noas¬ 
tre la bombardamentele efectuate de NATO, care au distrus oraşul. Ele ne fac să sperăm şi să cultivăm prietenia cu un popor 
mândru şi curajos..." La rândul nostru, ne-am dori asemenea aprecieri din partea Franţei. 


Rimbaud, fotografia secretă 

R ecent, publicaţia franceză „Le Figaro" a făcut o dezvăluire şocantă: intr-un lot inedit 
de cărţi poştale datând de la începutul secolului trecut a fost identificată o fotografie 
necunoscută a lui Arthur Rimbaud, din perioada când se afla la Aden, în calitate, se zice, 
de traficant de aur. Imaginea reprezintă un bărbat elegant, cu mustaţă tunsă după moda vre¬ 
mii, „în furculiţă", înconjurat de o serie de domni şi doamne, după toate aparenţele de cea 
mai bună condiţie. Istoricul literar Jean-Jacques Lefrere (autorul volumului Sur Rimbaud, 
correspondence posthume, apărut la Editura pariziană Fayard), care a examinat documen¬ 
tul, opinează că fotografia datează din perioada 1891-1900. Originalul a fost prezentat, în 
premieră, pe 15 aprilie, la Grand Palais, cu prilejul Salonului francez de carte veche. 

Zeul măcelului în onoarea corpului diplomatic românesc 

arţi, 14 aprilie, la teatrul situat în Palais Behague din Paris, a avut loc o reprezentaţie 
cu piesa Zeul măcelului de Yasmina Reza, tradusă în româneşte de Tudor Ţepeneag. 

Timp de mai bine de o oră, cât a durat spectacolul, actorii ieşeni Oana Sandu, Călin Chi- 
rilă, Constantin Puşcaşu şi Haruna Condurache au delectat publicul parizian, din care nu au 
lipsit ambasadorul ad-interim al României la Paris, doamna Roxana lftimie, criticul de teatru George Banu, numeroşi invitaţi şi 
prieteni ai României. Spectacolul a fost prilejuit de aniversarea a 130 de ani de relaţii diplomatice româno-franceze. 





Salvaţi mormântul lui Ilarie Voronca 

A cesta este în esenţă conţinutul apelului lansat recent de Colectivul 
de salvare Ilarie Voronca şi Asociaţia „Arca 23“ în vederea restau¬ 
rării mormântului poetului de origine română Ilarie Voronca (31 decem¬ 
brie 1903, Brăila - 4 aprilie 1946, Paris) situat în cimitirul parizian Pan- 
tin. Aflat într-o stare avansată de degradare, monumentul funerar nu mai 
poate fi salvat decât prin subscripţie publică, în situaţia în care conce¬ 
siunea familială expiră în 2010. Reamintim că poetul Ilarie Voronca, 
emigrat la Paris în 1933, a fost unul dintre iniţiatorii curentului dadaist, 
alături de prietenii şi compatrioţii săi Tristan Tzara, Benjamin Fondane 
şi Claude Sernet. în ţară a fondat, împreună cu Victor Brauner, revista 
75HP, în care a introdus câteva inovaţii tipografice, fiind între altele un 
adept al picto-poeziei. Apelul de salvare a mormântului lui Ilarie Voron¬ 
ca poate fi accesat şi completat inclusiv on-line - www.librairie-galerie- 
racine.com/ 


Jean-Yves CONRAD 


Mormântul lui Ilarie Voronca 
din cimitirul parizian Pantin, în 2010 

Corespondentă din Chisinău 


Istoria ilustrată a României - un proiect ambiţios 


R ecent, Biblioteca „Onisifor Ghibu“ din Chişinău a găzduit 
lansarea lucrării Istoria ilustrată a României, apărută sub 
coordonarea acad. Ion Aurel Pop şi a directorului Editurii 
Litera Internaţional, Anatol Vidraşcu. Au participat la eveni¬ 
ment Sergiu Musteaţă, preşedintele Asociaţiei Istoricilor din 
Republica Moldova, Ionel Dumitru, consilier al Ambasadei 
României din Republica Moldova, istorici, absolvenţi ai unor 
universităţi româneşti, cadre didactice şi studenţi. 

Cu acest prilej, colaboratoarea noastră la Chişinău, 
d-na Raia Rogac, a purtat un dialog cu dl. Anatol Vidraşcu, din 
care spicuim: 

- Cum aţi început colaborarea cu dl. acad. Pop? 

- Relaţiile au început, iniţial, prin Internet, apoi ne-am 
cunoscut la Bucureşti. Este un om deosebit, cunoaşte la per¬ 
fecţie cinci limbi străine şi a predat la universităţi din SUA şi 
Italia. în plus, interpretează cu mult talent doine româneşti. 

- Credeţi că este de-ajuns pentru un asemenea 
demers? 

- Eu cred că faptele vorbesc. Lucrarea pe care o oferim 
acum publicului românesc de pe ambele maluri ale Prutului 
are peste 600 de pagini, 1.345 de ilustraţii şi 39 de hărţi color. 
Evident că i se pot găsi şi slăbiciuni. Poate că informaţia des¬ 
pre Republica Moldova ar trebui mai bine pusă în valoare, dar 
asta la o viitoare ediţie... 

- Ce alte cărţi de referinţă a mai editat Litera Interna¬ 
ţional? 

- Ne mândrim cu Istoria ilustrată a României, poate 
cea mai frumoasă carte de acest gen apărută la noi. Din pă¬ 
cate nici publicul, nici mass-media nu au fost, cred eu, sufi¬ 


cient de sensibile la acest gest. Am mai editat, tot în aceeaşi 
serie, Enciclopedia concisă britanică, în 2.500 de pagini, ca 
şi Atlasul istoric al României, care, alături de marele Atlas 
istoric ilustrat al lumii, reprezintă o ofertă editorială fără pre¬ 
cedent. Noi considerăm că aceste cărţi reprezintă răspunsul 
intelectualităţii basarabene la cei opt ani de nebunie comu¬ 
nistă. 

- Cum vi se pare preţul acestei cărţi, comparativ cu 
puterea de cumpărare din Republica Moldova? 

- Trebuie să ştiţi că preţul real este mult mai mare decât 
cel propus de noi. Am avut în vedere însă că lucrarea poate fi 
achiziţionată în primul rând de bibliotecile publice, astfel încât 
la un tiraj de peste 5.000 de exemplare preţul să poată deveni 
accesibil. în plus, nu ne-am gândit să scoatem carte neapărat 
pentru profit, cât pentru a-i ajuta pe studenţi şi cercetători. 

- Ce lucrări pregătiţi pentru 2010? 

- Ne gândim la Dicţionarul personalităţilor româneşti, 
dar am în vedere nu doar pe cei de etnie română, ci şi pe alţii, 
chiar din diaspora. Cartea va avea 800 de portrete şi va putea 
fi prezentă în librării încă din primul trimestru al anului. 

- Ce ne puteţi spune despre Programul de achiziţie de 
carte iniţiat de Guvernul României? 

- în Republica Moldova sunt 1.500 de biblioteci care 
au beneficiat de carte cumpărată prin acest program guverna¬ 
mental susţinut de Departamentul pentru Relaţii cu Românii 
de Pretutindeni. Sub deviza „Guvernul României îţi oferă o 
carte“ au intrat în reţeaua publică de biblioteci lucrări funda¬ 
mentale de Eminescu, Alecsandri, Creangă sau Caragiale. 
Vorba românească „Ai carte, ai parte 1,1 devine realitate. 


Bibliograful Ion Şpac, la 80 de ani 


R ecent (11 martie 2010), Biblioteca Centrală a Academiei de Ştiinţe din Chişinău a găzduit manifestarea Tradiţie şi inova¬ 
ţie în bibliografia modernă, dedicată împlinirii de către Ion Şpac a venerabilei vârste de 80 de ani. Cu acest prilej, d-na 
Aurelia Hanganu, directorul bibliotecii, a menţionat contribuţia lui Ion Şpac la dezvoltarea bibliologiei basarabene, în special 
lucrările: Monografia revistelor „ Viaţa Basarabiei" (1932-1944), „Arhivele Basarabiei" (1929-1938) şi Cercetări bibliogra¬ 
fice şi informative (apărută în 2002 la Editura Pontos). Lucrările menţionate reprezintă rodul muncii de 37 de ani în slujba valo¬ 
rilor naţionale româneşti, depusă de Ion Şpac în calitate de bibliotecar şi bibliograf. 


Izvoare de lumină, tălmăcite de Ludmila Bulat 

C ontinuând preocupările anterioare, concretizate prin apariţia volumului Omul din preajmă (apărut în 2005 la Editura Pon¬ 
tos), d-na Ludmila Bulat, redactor la Editura Cartea Moldovenească/ Universitas din Chişinău, a lansat pe 7 august 2009 
volumul Izvoare de lumină. Lucrarea, prezentată de Vlad Pohilă, scriitor şi redactor de carte, cuprinde portrete, cronici literare, 
recenzii ale unor autori şi cărţi apărute în ultimul deceniu la Chişinău, dar şi în România. Majoritatea cronicilor au fost publi¬ 
cate în ziarul „Ţara 11 sub genericul „Cărţile Unirii 11 . Ele constituie o pledoarie nu doar pentru carte, cât pentru speranţa unui vii¬ 
tor mai bun pentru toţi locuitorii Republicii Moldova. 


Maria VIERU-IŞAEV 

România şi „războiul rece"* 


„La multe încercări a fost supusă independenţa noas¬ 
tră. Dar ca ieri nu s-a mai întâmplat niciodată. Ziua de ieri 
este o ruşine de nespălat pentru politicienii noştri, pentru 
democraţia noastră. Pentru prima dată, întreg poporul mol¬ 
dovean a văzut, practic în direct, cea mai mare înjosire a pro¬ 
priei lui independenţe, a propriei democraţii, când de pe clă¬ 
dirile Parlamentului şi administraţiei prezidenţiale au fost 
smulse însemnele de stat, iar în locul lor au fost desfăşurate 
steagurile României. 

P rotestele de la Chişinău au început în dimineaţa zilei de 
6 aprilie, atunci când mai mulţi tineri basarabeni au 
declarat zi de doliu naţional: „în ziua de 6 am creat tot 
felul de evenimente pe Internet, să chemăm lumea - seara la 
18 - cu o lumânare. Să îngropăm democraţia. Aveam panglici 
negre, eram în doliu. Nu am ieşit să ne spânzurăm de tristeţe 
în Piaţă, ci să schimbăm ceva. Toată lumea ştia că alegerile 
au fost fraudate. “ (I.C., activist social, 23 de ani). 

Reţelele de socializare online, serviciile de telefonie 
mobilă, mesajele trimise prin intermediul căsuţei electronice 
au jucat rolul de instrumente prin care a fost transmis îndem¬ 
nul de a participa în dimineaţa zilei de 6 aprilie la un flash- 
mob care să evidenţieze suspiciunile de fraudare a alegerilor: 
„Ne sunam, vorbeam, iar după ce a început să se contureze 
rezultatul, a apărut teoria că alegerile au fost falsificate. Nu 
era posibil ca cei de peste hotare să voteze cu comuniştii! 
Apoi, când s-a ştiut că au câştigat comuniştii, a început să se 
vorbească despre ce era de făcut. Mulţi vroiau să plece din 
ţară. Era un sentiment comun de «hai să facem ceva!» 
Mesajul s-a răspândit pe Facebook, pe e-mail, prin telefon: 
«Astăzi, la ora 6, ne vedem cu o lumânare la statuia lui Ştefan 
cel Mare». “ (D.R, studentă, 20 de ani). Datorită utilizării 
acestor canale de comunicare s-a vehiculat la un moment dat 
conceptul de „revoluţie informaţională" spre a desemna apelul 
online de revoltă împotriva obţinerii de către comunişti a unei 
majorităţi parlamentare {„S-ar părea că totul a izbucnit după 
ce un număr foarte mare de tineri a primit sms-uri cu mesajul 
«Vino să lupţi împotriva comuniştilor în faţa clădirii guvernu¬ 
lui. Dă mesajul mai departe», acesta fiind şi motivul pentru 
care la un moment dat serviciile de telefonie n-au mai fost 
accesibile. însă pentru cei cu acces la Internet, chemarea a 
fost lansată prin Twitter şi Facebook (...). S-a ajuns ca miş¬ 
carea de protest să fie denumită revoluţia Twitter. “ 2 ), majori¬ 
tate înţeleasă ca un obstacol în calea integrării europene şi a 
procesului de democratizare a acestui stat aflat la graniţa din¬ 
tre Est şi Vest. 

Unul dintre organizatori îşi aminteşte că pentru a evita 
întreruperea flash-mob-ului de către forţele de ordine a depus 
la Primărie o declaraţie preliminară, pe baza căreia, ulterior, 
i-a fost întocmit dosar penal: „Noi ne-am adunat de dimineaţa 
vreo 6 tineri ca să punem la cale un flash-mob, numai că şti¬ 
ind că situaţia e tensionată şi foarte multă lume ar putea să 
vină, am vrut să-l legiferăm. Am mers la Primărie, l-am înre¬ 
gistrat şi am pus cinci tineri să ajute la supravegherea ordinii, 
dar nu erau cu mine să semneze. Şi am semnat singur. Prin 


Iulia-Rodica MODIGA 

urmare, dosar penal mi-au deschis doar mie, dar din partea 
unui grup, grupul «Sunt anti-comunist». “ (G.B., activist al 
societăţii civile, „om liber 34 de ani). S.T. (actor, 22 de ani) 
a sesizat o particularitate culturală a celor care au susţinut 
semnificaţia zilei de 6 aprilie ca zi de doliu în memoria li¬ 
bertăţii, a democraţiei, anume că aceştia erau reprezentanţii 
unei părţi a societăţii vorbitoare de limbă română: „Eu am 
aflat pe 6 chiar foarte, foarte întâmplător. Mergeam pe Ştefan 
cel Mare şi au ieşit nişte ţipi care vroiau să pună o lumânare 
în memoria libertăţii, în sensul că au fost fraudate obraznic 
alegerile din 5 aprilie, şi oamenii au ieşit pur şi simplu, tine¬ 
rii de la Basarabia Pământ Românesc şi alte organizaţii de 
tineri sau oameni care vorbesc, care încă mai vorbesc limba 
română. Că de fapt noi am ajuns să fim o minoritate în Mol¬ 
dova. Era o situaţie jalnică, o chestie până la lacrimi, ştii, 
mergeai, era 6 seara şi întuneric în oraş şi vedeai numai 
lumânări, multe, câteva mii de lumânări. “ 

Un jurnalist de la o televiziune online povesteşte cum 
cele câteva mii de persoane strânse pentru a aprinde lumânări 
la statuia lui Ştefan cel Mare şi-au redirecţionat acţiunea, iar 
anumiţi lideri politici li s-au alăturat: „Şi seara am ieşit să 
filmez pentru televiziunea la care lucrez, care e o televiziune 
prin Internet. Am început să filmez, am fost uimit de cât de 
mulţi oameni se adunau, fratele meu a adus un megafon şi a 
început să vorbească. Şi nu ştiu cine i-a dat ideea (...) să 
mergem la Preşedinţie să cerem demisia lui Voronin. Acolo am 
constatat că erau mii de oameni care se adunaseră. S-a 
scandat, apoi s-au adunat în Piaţa Mare, unde deja erau zeci 
de mii de oameni. Au venit şi liderii politici. “ (O.B., jurnalist, 
36 de ani). Dezamăgirea provocată de rezultatele alegerilor a 
căpătat un sens dinamic, determinat de numărul neaşteptat de 
oameni care au reacţionat la mesajele transmise în cursul zilei, 
după cum precizează acelaşi jurnalist: „După două ore de 
protest mulţimea era agitată şi nu putea fi controlată, astfel că 
fratele meu şi fetele de lângă el au anunţat prin megafon că 
toată lumea să meargă acasă, şi i-au invitat pe toţi ca a doua 
zi să participe la un protest, la orele 10. Fratele meu a 
declarat mitingul închis. Dar mitingul nu s-a încheiat, un grup 
s-a dus spre CEC, unul spre Televiziune... “ în jurul orei 22 
s-au putut observa încercări de acte de vandalism, la care 
asistau atât oameni politici, cât şi forţe de ordine, fără să 
intervină: „Pe la vreo 10, un grup de ciudaţi a blocat strada 
paralelă şi au început să vandalizeze, erau acolo şi politicieni, 
şi poliţie, astfel că am înţeles că era o provocare. L-am filmat 
şi pe procurorul general! La 11 am prins ultimul microbuz şi 
am observat că începuseră să se mai rărească. “ (O.B., 
jurnalist, 36 de ani). Atitudinea autorităţilor era una 
„contemplativă" în faţa celor care blocau circulaţia ilegal, 
având în dotare şi arme: „Pe la ora 20 s-a anunţat că acţiunea 
se încheie, organizatorii au plecat acasă, dar au rămas nişte 
tineri care băuseră şi continuau să bea, au blocat circulaţia cu 
puşti, au răsturnat un microbuz, iar poliţia stătea şi nu făcea 
nimic. Am ramas şi noi câţiva, erau nişte observatori de la 
CREDO (Centrul de Resurse pentru Drepturile Omului, unul 
dintre ONG-urile responsabile cu monitorizarea alegerilor) şi 

nişte jurnalişti, era ora 10. Când o jurnalistă de la Jurnal TV 
le-a spus: «Faceţi ceva!», i s-a spus: «Voi i-aţi chemat, des- 
curcaţi-vă cu eil». “ 

Ziua de 7 aprilie a reprezentat atât punctul culminant al 
demonstraţiilor, cât şi cel de cotitură, prin prisma eveni¬ 
mentelor violente, a arestărilor operate, a relelor tratamente 
aplicate protestatarilor arestaţi în timpul reţinerii şi detenţiei, 
în general a actelor de încălcare a drepturilor omului (eveni¬ 
mente consemnate şi în raportul Soros - Moldova - Sub 
acoperirea impunităţii, cu privire la reacţia autorităţilor 
moldoveneşti la violenţa poliţiei în timpul protestelor post- 
electorale din aprilie 2009). După cum preciza un tânăr mem¬ 
bru al unui partid de opoziţie, precum şi promotor al cam¬ 
paniei „Basarabia pământ românesc", amplele mişcări de 
stradă din data de 7 aprilie au fost „organizate spontan". 
Cadru didactic la Universitatea de Stat din Moldova, P.N. 
povesteşte cum încă de dimineaţă „se auzeau zgomote pe 
afară, venise o coloană de tineri, destul de puţin numeroasă, 
nu ştiu de unde, de la altă facidtate, şi zice «hai să îi luăm pe 
toţi de-a valma acolo, în Piaţă». (...) O venit un tânăr, un 
băiat aşa, foarte energic, se vedea că-i de anumită factură, în 
sensul că el ştie să pornească mulţimea. I-a luat pe toţi din 
sală, bun, mi-a cerut mie voie, (...) i-am spus sunt persoane 
adulte, că pot face ce vor. Acolo jos decanul îi aştepta şi le 
spunea că «Nu, în niciun caz, toţi staţi până la terminarea 
orelor în facidtate». Dar ca să spun, am avut impresia că ei îs 
parte din organizaţii, tinerii ăştia. Şi erau, erau, mi s-a părut 
că erau activişti dintr-un partid, o aripă tânără. Deci ipoteza 
cum că parte din aceste mişcări nu au fost spontane... Au fost 
organizate de o anumită aripă tânără a unor partide liberale. 
Comportamentul lor arăta că ei sunt organizaţi sau că ştiu să 
organizeze. Poate că mă-nşel.“ După ora 10 dimineaţa, în 
Piaţa Marii Adunări Naţionale s-au adunat aproximativ 3.500 
de persoane (Soros, 2009, p. 101), care au răspuns mesajelor 
vehiculate prin reţelele Facebook, Odnoklassniki şi o com¬ 
panie de telefonie mobilă care asigura 20 de mesaje text gra¬ 
tuite pe zi. Twitter revolution nu a îmbrăcat decât forma unui 
mit, după cum mă asigura o organizatoare a demonstraţiilor, 
dat fiind faptul că pe data de 6 aprilie pe site-ul Twitter.com nu 
erau înregistraţi decât 20-30 de useri. De asemenea, liderul 
unui partid politic democrat declarase pentru un post de tele¬ 
viziune privat că „rezervase" Piaţa Marii Adunări Naţionale 
pentru două săptămâni de la alegerile din 5 aprilie, afirmaţie 
care a însufleţit privitorii acestui canal de televiziune şi pe 
care, probabil, i-a influenţat în decizia de a ieşi public să îşi 
manifeste nemulţumirile: „Eu însămi (...) nu ştiam că seara 
vom ieşi în stradă, dar cu mult timp în urmă se ştia că 
P.L.D.M. a făcut declaraţia prealabilă că vor fi manifestări 
timp de două săptămâni după alegeri. Ei vorbeau despre asta 
înainte. Toată lumea ştia că alegerile vor fi fraudate. “ (N.M., 
jurnalistă, 25 de ani). Declaraţia preliminară nu a fost adusă în 
atenţia autorităţilor pe cale oficială, după cum demonstrează 
arhiva primăriei municipiului Chişinău. în Rezina, din cauza 
absenţei informaţiilor, angajaţi ai postului de televiziune inde¬ 
pendent s-au deplasat la Chişinău şi au încercat să obţină 
lămuriri atât de la forţele de ordine, cât şi de la participanţii la 
proteste: „Toate telefoanele nu era posibil să fie folosite, 
Intemetul era închis (în localităţi, Internetul este monopolul 
Telecomului; poate la Chişinău sunt alte companii, dar aici e 
total sub controlul guvernării). Şi noi am plecat la Chişinău, 
ne-am informat de la poliţie. Noi nu ne-am dat seama că 


oamenii cu care am vorbit deschis despre comunism vor fi 
căutaţi şi persecutaţi. Au fost fete şi băieţi care au filmat şi au 
pus poze pe blogurile lor, iar apoi au fost găsiţi şi arestaţi, 
bătuţi, maltrataţi. “ (A.Z., 36 de ani). Aceeaşi situaţie a bloca¬ 
jului informaţional s-a petrecut şi în Chişinău, probabil ca 
măsură de prevenire a unor ieşiri masive, asemănătoare celor 
din ziua precedentă: „La televiziunile NIT, Moldova 1, care-s 
comuniste direct, care sunt cumpărate de comunişti, cât timp 
aici erau manifestări, acolo mergeau poveşti, filme seriale. 
Numai la Pro TV era în direct tot ce se întâmpla, la Euronews, 
la TV 7. La N4 au arătat nişte secvenţe şi apoi le-au stopat. La 
NIT mergea un film şi la Moldova 1 o poveste. La EU TV s-a 
închis, era pauză tehnică. “ Dar deja mii de persoane se adu¬ 
naseră în Piaţă, iar o parte dintre ei începuseră să se deplaseze 
către clădirile instituţiilor fundamentale în stat, la momentul 
acela, instituţii contestate: „Pentru că poliţia provoca, unii 
manifestanţi au început să arunce cu hârtie, pietre şi ouă. S-a 
creat impresia că poliţia face totul cum scrie în regulamentul 
lor. Era chiar ministrul de Interne, care coordona totul, şi 
a venit poliţia într-un unghi între Parlament şi Preşedin¬ 
ţie, creând un spaţiu pe care părea că-l proteja, izola. Dar 
dintr-o dată, poliţia părea că cedează, s-au retras la uşa 
Parlamentului. Sau au considerat că apariţia unei maşini de 
pompieri va împrăştia manifestanţii cu apă. Dar n-au folosit 
maşina, au lăsat-o pe mâna manifestanţilor care au distrus-o. 
Unii dintre tineri au avut o misiune, alţii ce-au avut fiecare 
în minte. Şi chiar credeau că fac bine să distrugă, ca să 
cadă geamurile regimului. “ (O.B., jurnalist, 36 de ani). 
Liderii partidelor de opoziţie au încercat să îi aducă înapoi în 
Piaţă pe cei care se aflau în faţa clădirii Preşedinţiei, dar 
pentru că nu beneficiau de echipamente portabile de sunet 
performante şi pentru că o parte din mulţime asista la 
spectacolul oferit de cei care vandalizau instituţia, nu au avut 
succes, numai câteva sute de protestatari revenind în Piaţa 
Marii Adunări Naţionale (Soros, 2009, p. 101). Unul dintre cei 
care s-au entuziasmat la vederea actelor de vandalizare a 
clădirii descrie cum au decurs acele momente şi care au fost 
repercursiunile: „Mulţimea era foare revoltată, se crea impre¬ 
sia că fierbe asfaltul, aşa că a fost foarte uşor a manipula cu 
aceste mase înfierbântate. La fel am căzut şi eu pradă emo¬ 
ţiilor, ca mulţi alţii, am aruncat cu pietre, fiind convins în acel 
moment că distrug comunismul de pe faţa pământului odată şi 
pentru totdeauna. Din păcate n-a fost să fie aşa. Cei care au 
fost sinceri au fost torturaţi, maltrataţi, persecutaţi. Alţii, care 
au demonstrat un comportament vădit provocator, n-au fost 
atinşi cu un deget. Drept argument pot să invoc propria mea 
situaţie - am fost torturat, mi-au distins afacerea, mi-au per¬ 
secutat familia şi mi s-a incriminat că anume eu am arborat 
pe Preşedinţie tricolorul românesc. Probele video au demon¬ 
strat altceva, iar tipii care au arborat drapelul au fost prote¬ 
jaţi de organele de drept. “ (A.M., „protestatar artist"). Pătrun¬ 
derea persoanelor violente, care păreau să aibă semnalmente 
comune (purtau măşti, aveau mâinile bandajate, erau tunşi 
foarte scurt, purtau rucsac, erau îmbrăcaţi în treninguri, vor¬ 
beau în limba rusă, dar afirmau că sunt români, conform 
detaliilor oferite de mai mulţi intervievaţi), în clădirea Preşe¬ 
dinţiei şi mai apoi în cea a Parlamentului s-a produs cu acor¬ 
dul tacit al agenţilor de pază şi al altor servicii de asigurare a 
ordinii publice (Soros, 2009, p. 102). Desigur, s-a evidenţiat şi 
acel segment de populaţie avid după senzaţionalul care însoţea 
desfăşurarea evenimentelor: 

,,Era interesant de văzut că, pe la orele 4, pe străzi 
mergea o luptă straşnică, era sânge peste tot, zburau trotuare 
şi la câteva sute de metri erau barurile pline, erau ţipi care 
beau bere, nu aveau nicio treabă, se amuzau... Erau ţipi care 
pur şi simplu au ieşit să vadă, moldovenii noştri sunt ca 
Imperiul Roman - dă-le pâine şi ceva să vadă... Erau mulţi 
care au ieşit să se plimbe, să bea o bere. “ (S.T., actor, 22 de 
ani). 

Un gest care a inflamat spiritele celor aflaţi pe bulevar¬ 
dul Ştefan cel Mare l-a reprezentat arborarea drapelului româ¬ 
nesc, la scurtă vreme după ce fusese expus şi cel al Uniunii 
Europene, simboluri care au determinat atitudini şi comporta¬ 
mente concrete, din partea tuturor celor implicaţi în mişcările 
de stradă, precum şi din partea celor care le-au urmărit de la 
distanţă. Un reprezentant al unui partid democrat din Rezina, 
I.B., considera că semnificaţia arborării tricolorului românesc 
putea fi corelată cu ideea de Unire a Republicii Moldova cu 
România: „Ca să ne înrăiască împotriva ideii de unionism... 
Pentru înrăutăţirea relaţiilor cu România, pentru că România 
s-a implicat în chestiunile astea de românism în Moldova... 
Anume de distrugere a tinerilor că s-a arborat drapel străin, 
ca să se unească Moldova cu România... Voronin i-a acuzat 
pe democraţi că vor Unire. “ 

în noaptea de 7 spre 8 aprilie au început arestările 
masive, de cele mai multe ori arbitrare, poliţia eşuând în ten¬ 
tativa de a distinge demonstranţii paşnici de elementele vio¬ 
lente: „Pe 7, la ora 1, am plecat la redacţie şi am auzit de 
acolo rafale, din Piaţă. Se trăgea. Am ieşit în balcon, la etajul 
4, şi am văzut protestatari alergând fugăriţi de poliţie. Am luat 
camera şi am plecat jos. Am filmat câteva cadre (singurele 
imagini din acea noapte), când a murit Valeriu Boboc, când 
au fost cei 100-200 de oameni reţinuţi în mod violent, cu 
mâini fracturate, părul smuls din cap, şi duşi ca bagajele, 
unul peste altul, cu maşini Niva, de poliţie, de armată, 
microbuze civile, prin garaje, pe la comisariate, prin nişte 
subsoluri (...). Cred că a fost un ordin de foarte de sus: «Gata, 
curăţaţi!». Nu cred că a fost vreo decizie de acolo, din teren. 


Ei spun că au intervenit în forţă în momentul în care a fost 
distrus un chioşc şi lucrurile păreau să scape de sub control. 
Dar distrugerile anterioare au fost grave (distrugerea 
maşinilor) şi ei nu au intervenit. Era o explicaţie ridicolă. “ 
(O.B., jurnalist, 36 de ani). Circulaţia unor zvonuri a accentuat 
starea de agitaţie şi frică în rândul protestatarilor: „A fost un 
zvon că vin nişte tancuri, maşini cu puşti automate. Au fost 
văzute multe maşini cu număr de Transnistria, unele zvonuri 
s-au adeverit. Atunci au fost rafalele din Piaţă, tinerii erau 
bătuţi şi arestaţi. Erau vreo 200 de tineri. S-a tras în aer. “ 
(I.C., activist social, 23 de ani). După data de 8 aprilie, 
arestările au continuat, presiunile asupra celor care partici¬ 
paseră la mişcările de stradă exercitându-se, în primul rând, în 
instituţiile de învăţământ, unde erau notate şi verificate toate 
absenţele: „Pe data de 8, 9, 10 erau scrise toate absenţele şi 
fiecare care avea absenţă, îi puneau să scrie lămurire cu ce au 
făcut pe data de 7. Şi din lămuriri reieşea că toată lumea a fost 
la spital, la înmormântări, la străbunei, la nunţi, deci nimeni 
nu a fost în centru." (T., studentă, 23 de ani). De asemenea, 
după cum m-au informat câţiva studenţi, accesul la Internet a 
fost restricţionat de către provideri, pentru a nu se repeta sce¬ 
nariul din zilele precedente, în care mesajele care îndemnau 
populaţia la ieşiri masive în stradă se propagau, mai cu seamă, 
prin intermediul canalelor de socializare Online. [...] 


Referinţe web: 

1. Declaraţie a lui Vladimir Voronin, a doua zi după de¬ 
vastarea clădirii Parlamentului, diponibilă pe http://www.jumal.md/ 
article/13603/, valabilă la data de 22.05.2009. 

2. http://saccsiv.wordpress.com/category/revolutia-twitter/, 
valabil la data de 22.05.2009. 


* Fragment din lucrarea de disertaţie: 
Republica Moldova - lumi şi drame sociale 
în context post-electoral, pp. 20-26 

Orizonturi 


Un destin tragic: Veronica Micle 


Costin TUCHILĂ 


Sticluţa cu arsenic 

a sfârşitul vecerniei, aproape de miezul nopţii, călu¬ 
găriţele de la mănăstirea Văratec au rămas nemişcate. 
Clopotele bisericii începuseră să bată rar şi funebru, a 
moarte. în casa cu etaj a maicii Fevronia Sârbu, poeta Vero¬ 
nica Micle se stinsese din viaţă în a cincizecea noapte scursă 
de la trecerea în nefiinţă a lui Mihai Eminescu. 

Suntem în 4 august 1889. O agonie de douăzeci de ore 
punea capăt unei vieţi de 39 de ani. O viaţă care fusese, cum 
însăşi poeta o definea, „o complicare ciudată de întâmplări, de 
fericiri care nu m-au fericit' 1 . Chemat urgent de la Iaşi, docto¬ 
rul Taussi explica decesul printr-o fulgerătoare congestie cere¬ 
brală. Sticluţa cu arsenic fusese golită repede, după miezul 
nopţii de 3 spre 4 august, cu „lăcomie hotărâtă 11 . O sinucidere 
pregătită din timp. în ultima scrisoare, datată 1 august, Vero¬ 
nica Micle o ruga pe Smaranda Gârbea, una din apropiatele 
sale, să-i procure, prin fratele ei, medic la spitalul din Bălţă- 
teşti, încă o doză de picături de arsenic, necesare pentru trata¬ 
mentul anemiei de care suferea fiica ei cea mică, Virginia. în 
seara de 3 august primise în vizită mai multe persoane - câ¬ 
teva femei cunoscute din Iaşi, familia Curelaru din Roman, 
câteva călugăriţe. în discuţii revenea, inevitabil, figura lui 
Eminescu, detaliile morţii lui. (Trecuse abia o lună de când 
sicriul cu trupul său fusese depus în biserica Sf. Gheorghe din 
Bucureşti.) Revenise, desigur, şi întâmplarea bizară de la Po¬ 
iana Ţigăncii, care o urmărea obsesiv: în timp ce-şi oglindea 
chipul în apa pârâului, îi apăruse imaginea lui Eminescu. Tra¬ 
diţia rămasă în mănăstire fixează această întâmplare în dimi¬ 
neaţa zilei de 3 august, când deprimarea poetei atinsese cota 
maximă. Ciudata viziune a speriat-o, accentuând gândul mor¬ 
ţii. Veronica Micle se retrăsese la Văratec la două săptămâni 
după moartea lui Eminescu. Văratecul era locul odihnei esti¬ 
vale a intelectualilor moldoveni. în ultima vară se afla la Văra¬ 
tec şi Elisabeta Conta, sora filosofului Vasile Conta, care avea 
să povestească despre marea amărăciune a Veronicăi Micle, 
„un caracter ferm şi o inteligenţă ieşită din comun 11 . O viaţă 
trăită în adoraţia geniului eminescian, dar asaltată de bârfe şi 
calomnii, o viaţă plină de nefericiri şi greutăţi materiale, mar¬ 
cată de stranii simetrii (moare exact la 10 ani de la decesul 
soţului său, Ştefan Micle, în 4 august 1879). „Doamna Vero¬ 
nica 11 , îşi amintea maica Epraxia Diaconescu, moartă în 1967, 
la 107 ani, „era frumoasă, cu părul bălai şi răvăşit, ochii mari 
şi albaştri ca cerni senin, cânta ca un înger...“ 

în cadenţa eminesciană care îi marchează întreaga 
poezie, Veronica Micle îşi presimţea moartea într-un poem 
neterminat, datat 1 august: „O! Moarte vin de treci/ Pe ini- 
ma-mi pustie şi curmă a mele gânduri/ S-aud cum uraganul 
mugind în grele cânturi,/ Se plimbă în pustie mânat de aspre 
vânturi,/ Mi-e dor de-un lung repaos... Să dorm,/ Să dorm pe 
veci. 11 La 6 august 1889, întunericul mormântului închidea 
pentru totdeauna trupul Veronicăi Micle, înhumată lângă bise¬ 


ricuţa Sf. Ioan de la Văratec. „Răutatea şi invidia omenească 
nu vor putea să ierte niciodată îndrăzneala Veronicii de a fi 
iubit cu sinceritate şi pasiune pe Eminescu 11 , scria în 1914 
Octav Minar. Mulţi - chiar condeie ilustre - au minimalizat 
numele acestei femei cultivate, de un talent cert, fermă în ges¬ 
turi şi de o sinceritate teribilă. Dragostea nefericită pentru 
Mihai Eminescu a fost plătită scump. Ura s-a prelungit din¬ 
colo de mormânt. Să fi presimţit Veronica Micle şi acest lucru, 
aşa cum a presimţit moartea lui Eminescu? Foarte posibil: 
„Am urât această lume!/ Şi cum pot să n-o urăsc?/ Un necaz 
nu se sfârşeşte/ Alte-n loc se pregătesc!// Şi sperând de-o zi pe 
alta/ Văz că sper tot în zadar,/ Căci în loc de vreun bine/ Chi¬ 
nul meu e mai amar,// De aceea, eu adese/ tot suspin după 
sicriu;/ Dar... ah! cine-mi poate spune/ Şi-n mormânt cum o să 
fiu!// Poate-acolo mă aşteaptă/ Un necaz cu mult mai greu;/ 
M-am deprins cu chinul lumii/ Moarte, fugi când te chem eu!“ 
(Moarte, fugi) 

Orfana din Năsăud 

Născută în acelaşi an cu Eminescu, 1850, la 22 aprilie, 
la Năsăud, de religie greco-catolică, Veronica Micle rămâne 
orfană de tată în acelaşi an. Cizmarul Ilie Câmpeanu luptase 
ca voluntar şi fusese rănit în 1848, în Munţii Apuseni, sub fla¬ 
murile lui Avram Iancu. Prigoana se abătu şi asupra familiei, 
mama Veronicăi, Ana Câmpeanu, fiind anchetată de poliţia 
habsburgică. Situaţia grea o face să treacă munţii în vara lui 
1850, în Moldova. Banii obţinuţi din vânzarea modestei case 
din Năsăud şi împrumuturile îi ajung pentru a-şi cumpăra o 
casă în Târgu-Neamţ. Mănăstirea Neamţului îşi vindea „odăi¬ 
ţele humuite 11 de pe Uliţa Mare, pentru a termina spitalul şi 
noul local al şcolii. Peste ani, în 1886, Veronica Micle va dărui 
această casă cu cerdac, acoperită cu draniţă, mănăstirii Văra¬ 
tec, pentru a servi drept locuinţă maicilor bolnave sau celor 
aflate în târg cu treburi. Curând, familia se mută la Iaşi. Ana 
Câmpeanu, femeie simplă, spală rufe cu ziua şi se ocupă cu 
moşitul. în iunie 1863, Veronica Micle absolvă Şcoala Centra¬ 
lă cu diploma de eminenţă. Din comisia examinatoare fac 
parte, între alţii. Ştefan Micle, viitorul rector al Universităţii 
din Iaşi. Născut la Feleac, lângă Cluj, şcolit la Blaj, voluntar 
în 1848, după o licenţă în drept la Sibiu, apoi absolvent al 
Politehnicii din Viena, impresionat de frumuseţea şi inteligen¬ 
ţa fetei, Ştefan Micle o cere în căsătorie pe Veronica în anul 
următor. Căsătoria se încheie la 7 august, la Cluj, spre bucuria 
unei mame excedate de grijile cotidiene. 

Mireasă la 14 ani 

Din adolescenţă, Veronica Micle păşeşte într-o căsnicie 
în care admiraţia şi respectul elevului rămân precumpănitoare. 
Diferenţa de 30 de ani e, la urma urmei, cât o viaţă de om. Cu 
fineţe paternă, Ştefan Micle se ocupă de educaţia atât de tine¬ 
rei sale soţii. Doamna Micle ia lecţii de franceză, de canto şi 

pian, de literatură universală. Talentul îi e ocrotit şi încurajat 
de soţul blând, „un cuget bun, onest şi organizat' 1 . „Bălăuca" 
(porecla Veronicăi Micle, folosită mai târziu cu răutate) înce¬ 
pe să aibă orgoliul, motivat, al prestanţei sale. Cultura, limbi¬ 
le străine exersate (franceza, în care îşi redactează o parte a 
corespondenţei, şi germana), universul intelectual depăşesc cu 
mult nivelul doamnelor de salon. La 29 aprilie 1866, se naşte 
primul copil, Valeria, care îi moşteneşte talentul literar şi 
vocea. în anii de şcoală, Veronica Micle cântase aria Violetei 
din Traviata în faţa directorului unei trupe italiene. Printr-o 
farsă pusă la cale de profesorul de muzică, tânăra îmbrăcată în 
rochie albă fusese prezentată drept cea mai vestită cântăreaţă 
română. Respectivul director îi propusese pe loc un angaja¬ 
ment, aflând doar în ultima clipă adevărul. 

întâlnirea cu Eminescu 

îl cunoscuse la Viena, în 1872, unde plecase pentru a-şi 
trata o eczemă. Tânăra doamnă blondă, cu părul foarte lung, 
uşor ciufulit, ridicat intr-un coc parcă ireal, din care scăpau cu 
blândeţe două şuviţe transparente, atrăgea atenţia imediat. 
Naturaleţea ei dovedea inteligenţă, ştia să fie spirituală cu gra¬ 
ţie. Fotografia din 1868 fixează privirea tristă, de o melanco¬ 
lie adâncă, a Veronicăi Micle. La Viena, Eminescu o conduce 
prin parcuri şi muzee, pe bulevarde, în împrejurimi. Poetul 
care o impresionase în paginile „Convorbirilor literare" deve¬ 
nea acum, treptat, idolul de o viaţă. „M-am gândit cu drag la 
tine până nu te-am cunoscut,/ Te ştiam numai din nume, de nu 
te-aş mai fi ştiut!/ Şi-am dorit să pot odată să te văd pe tine eu,/ 
Să-ţi închin a mea viaţă, să te fac idolul meu." (M-am gân¬ 
dit..., 1883). Chipul imaginar corespundea, oare, cu omul real, 
tânărul entuziast, de o frumuseţe seducătoare, care trezea 
admiraţia tuturor celor ce-1 cunoşteau? 

înaripat de imaginaţia romantică a poetului, portretul 
Veronicăi Micle domină lirica de dragoste eminesciană a ani¬ 
lor 1874-1877, numită de unii istorici literari „perioada vero- 
niană". Veronica e „floarea albastră", „floarea albă de cireş", 
„liana", „copilul cu păr bălai" etc. Mitul „îngerului blond" se 
născuse. 

Moarte, dragoste, ură 

La Iaşi, în perioada 1874-1877, Eminescu se află 
constant în casa familiei Micle, la seratele literare ale Ve¬ 
ronicăi. Se ştie că femeile nu erau acceptate la şedinţele 
„Junimii", chiar dacă publicau în „Convorbiri literare", unde 
Veronica Micle tipăreşte, relativ frecvent, începând cu 
numărul din 1 decembrie 1875. Sunt ani de stabilitate ma¬ 
terială, dar melancolia romantică rămâne starea dominantă a 
poetei. 

„Şi ce-i această melancolie dacă nu starea unei triste 
reverii?", se întreabă Veronica Micle într-o scrisoare. Legenda 
plimbărilor celor doi îndrăgostiţi în Copou, a visării pe banca 
de sub teiul devenit şi el mitologie, revarsă, în anii respectivi, 
o sumbră realitate. Colportările, bârfa, calomniile la adresa 
doamnei Micle fierb. Dragostea pentru Eminescu şi succesul 
literar năucesc femei cu caracter mărunt. Dacă e să-l credem 
pe Octav Minar, biograful cel mai entuziast al Veronicăi, casa 
Micle primeşte curent scrisori anonime cu insulte triviale. 
„Spionajul" e curent în salonul literar al Veronicăi. Moartea lui 
Ştefan Micle, în 1879, stinge pentru o clipă bârfele şi acu¬ 
zaţiile. „O milă dispreţuitoare începuse să planeze în jurul 
acestei femei" (Octav Minar). Urmează zece ani grei, depri- 



Ultima fotografie a Veronicăi Micle (1886) 


manţi. Situaţia materială se înrăutăţeşte vizibil, pensia de 
urmaş nu e aprobată decât târziu, după mulţi ani. Veneratul 
profesor, cel care înfiinţase catedrele de fizică şi chimie ale 
Universităţii ieşene, le dotase cu aparatură şi colecţii ştiinţifi¬ 
ce, întemeiase Observatorul meteorologic din Iaşi, nu întrunea 
condiţiile administrative pentru acordarea pensiei de urmaş. îi 
lipseau câţiva ani vechime. Pentru a-şi căpăta drepturile, tâ¬ 
năra văduvă călătoreşte la Bucureşti, la începutul lunii sep¬ 
tembrie, unde rămâne, lângă Eminescu, o lună şi jumătate. Se 
înfaptuia un vis. Corespondenţa din această perioadă stă măr¬ 
turie pentru nestinsa pasiune dintre cei doi. „Superstiţioasă şi 
fatalistă după cum mă ştii", scrie Veronica Micle, „scrisorile 
tale sunt singurele, când tu nu eşti de faţă, care mă mai asi¬ 
gură şi mă mai liniştesc." „Eminescu al meu, singurul obiect 
al dragostei mele, singurul şi unicul motiv al durerii şi ferici¬ 
rii mele", începe o epistolă din 23 decembrie 1881. Pline de o 
infinită tandreţe, aceste scrisori acoperă cu străluciri fugare o 
viaţă amară. 

Moartea lui Ştefan Micle, bucurie pentru mulţi duş¬ 
mani, nu însemnase acelaşi lucru pentru Veronica Micle, adân¬ 
cită în singurătate şi pesimism. Proiectul de căsătorie cu Emi¬ 
nescu prinde contur, dar este zădărnicit de Maiorescu, în pri¬ 
măvara lui 1880. Explicaţia de ordin material pe care i-o dă 
criticul poetului ascunde, de fapt, un resentiment încă puter¬ 
nic. în 1864, Veronica Micle şi mama ei apăruseră într-un pro¬ 
ces răsunător intentat vanitosului critic. Preşedinte al Comite¬ 
tului de inspecţiune şcolară, Maiorescu era învinuit de „fapte 
scandaloase" în care era implicată subdirectoarea Şcolii Cen¬ 
trale de fete, domnişoara Emilia Riickert. Făcând parte, prin 
soţul său, din cercul simpatizanţilor Şcolii Ardelene din Blaj, 

Bustul Veronicăi Micle sculptat de Ion Irimescu, 
Grădina Copou din Iaşi 


adversari ai lui Maiorescu, Veronica Micle susţine cu înverşu¬ 
nare acuzaţia, poate reală. 

Cercul junimist se împotriveşte căsătoriei, invocând, 
între altele, flacăra poeziei ce trebuie ţinută trează prin suferin¬ 
ţă. Conform mărturisirii Virginiei Micle, în mai - iunie 1880, 
Veronica Micle are un copil de la Eminescu, născut mort. Din 
vara aceluiaşi an până în decembrie 1881 urmează o ruptură, ce 
aduce şi mai multă mâhnire în sufletul poetei. De la adresarea 
plină de gingăşie, de la vocea caldă care răzbate în aceste cu¬ 
vinte, „Scumpul şi iubitul meu Emin“, cele câteva scrisori din 
această perioadă trec la seveml „Domnul meu“, chiar dacă efu¬ 
ziunea discretă, fdtrată de raţiune, nu lipseşte: „Eminescu meu, 
va veni un timp când vei simţi toată amărăciunea mea, de a mă 
fi sacrificat pe mine, idolul tău de altădată, unor considerente 
care nu-ţi vor da nicicând nimic de ceea ce te lasă a întrevedea, 
şi nimic din cele pierdute.“ Deşi în ultima lună a lui 1881 vine 
în Bucureşti, îşi ocoleşte, din ambiţie, idolul de-o viaţă. Ur¬ 
mează regrete amarnice, iar împăcarea dovedeşte, în corespon¬ 
denţă, o pasiune aproape morbidă: „Te vei convinge că din mii 
de fiinţe, abia una poate iubi cum te iubesc eu pe tine; şi dacă 
m-ai ucide, te-aş iubi şi în minutele agoniei." Scrisorile din 
prima parte a anului 1882 exprimă frenezia dragostei şi, în plus, 
dorinţa femeii de a se simţi ocrotită: „Deprinsă de copilă, chiar, 
a fi sub aripile cuiva, îndată după moartea lui, tu ai venit, te-am 
văzut şi m-ai mângâiat." Dar gândul întors în urmă nu aduce 
decât o imensă durere. La sfârşitul lui ianuarie 1882, Veronica 
Micle revine în Bucureşti pentru câteva zile, vizitându-1 pe Emi¬ 
nescu în locuinţa din str. Buzeşti nr. 5. Proiectul căsătoriei se 
reaprinde, din nou zadarnic, nu numai din cauza opoziţiei, pen¬ 
tru a doua oară a lui Maiorescu, ci şi a sfâşietoarei deprimări 
eminesciene. 


Cununa de „Nu-mă-uita" 

Nici relaţia lui Eminescu cu Mite Kremnitz, secretara 
particulară a regelui Carol, nici dragostea pentru Cleopatra 
Poenaru-Lecca, nici curtezanii insistenţi, între care poetul 
bucureştean Iuliu I. Roşea, cu care poartă o elegantă cores¬ 
pondenţă, nu o putuseră clinti. „Preferă să fie metresa lui Emi¬ 
nescu decât nevasta unui prinţ", avea să spună mai târziu fiica 
Veronicăi, Virginia Micle. Fugara aventură a Veronicăi Micle 
cu Caragiale, purtarea îndoielnică a acestuia sunt folosite cu 
dibăcie de duşmanii celor doi mari îndrăgostiţi ai literaturii 
române. Iubirea uriaşă dobândeşte chip tragic. Afirmaţia din- 
tr-o scrisoare: „Sunt lucruri în lume pe care ai dori să se întâm¬ 
ple (căsătoria cu Eminescu), dar şi de care mulţumeşti cerului 
că nu-ţi împlineşte dorinţa, aşa e cazul meu", e consecinţa 
unui orgoliu rănit în perioada rupturii. 

Odată cu declanşarea bolii lui Eminescu, în 1883, înce¬ 
pe un veritabil calvar. Ponegritorii poetei nu încetează, ba 
chiar găsesc de cuviinţă (ca Iacob Negmzzi) să insinueze mur¬ 
dar (vestea spitalizării lui Eminescu ar fi lăsat-o indiferentă pe 
Veronica Micle, care avea în vizită un ofiţer). Iarna lui 
1883-1884, cu relativa însănătoşire a lui Eminescu, îi readuce 
în Copou, pe urmele de odinioară. în 1886, o găsim pe Vero¬ 
nica în Bucureşti, unde se mutase, obligată de studiile de Con¬ 
servator ale Valeriei. Locuieşte pe Calea Victoriei la nr. 73, 
apoi pe str. Dreaptă, în sfârşit pe str. Soarelui (din 1888). Face 
demersuri pentru a obţine o bursă în străinătate pentru Valeria, 
care va studia la Paris. în 1887, primul exemplar al volumului 
de Poezii (Editura Ig. Flaimann) este trimis lui Eminescu, cu 
dedicaţia: „Scumpului meu Mihai Eminescu, ca o mărturisire 
de neştearsă dragoste, Bucureşti, 6 februarie 1887." „Şi te 
iubesc ca şi atunce/ Cu tot avântu-nchipuirii/ Şi cu acea sim¬ 
ţire dulce/ Ce-o da trecutul amintirii." în aprilie 1888, se duce 
de două ori la Botoşani, stăruind pe lângă Eminescu s-o urme¬ 
ze la Bucureşti, pentru un tratament mai bun. Sora poetului, 
Harieta, o detesta şi o defăimează în fel şi chip. Intervenţia 
precipitată a Bălăucăi e considerată un blestem („bălăuca", 
„berechetă", „îndrăcită", „cu o droaie de nespălaţi"). 

La sfârşitul anului, Veronica Micle e din nou la Boto¬ 
şani, lângă poetul bolnav. La 10 aprilie 1889, când evoluţia 
bolii se dovedea ireversibilă, Veronica Micle îi răspunde lui 
A.C. Cuza, care se interesa de starea sănătăţii poetului: 
„Lumea m-a acuzat de lipsă de simţire şi de umanitate faţă de 
Eminescu. Sunt lucruri mai presus de puterile cuiva, vă măr¬ 
turisesc sincer, nu pot să-l văd lipsit de minte, eu care am 
cunoscut pe Eminescu în cea mai splendidă epocă a vieţii sale 
intelectuale. Şi aşa sunt fără nici o lege şi fără nici un Dum¬ 
nezeu, să-mi rămâie cel puţin acela al poeziei, care pentru 
(mine) s-a fost întrupat în fiinţa lui Eminescu." Moartea poe¬ 
tului, în dimineaţa de 16 iunie 1889, în sanatoriul doctorului 
Suţu, o găseşte pe Veronica în Bucureşti, scriind chiar în acea 
zi, printr-o fatală coincidenţă, poezia Raze de lună, ce apare în 
cotidianul „România" din 20 iunie, în încheierea reportajului 
funeraliilor lui Eminescu. A scris-o înfrigurată, în numai 20 de 
minute, înainte de a fi aflat cumplita veste. La slujba prohodi- 
rii din biserica Sf. Gheorghe, o doamnă din Moldova, citim 
într-un ziar din Transilvania, aşeza pe pieptul poetului o cu¬ 
nună de „Nu-mă-uita". Doamna era, fără îndoială, Veronica 
Micle. 


34 




Anal XIII. nr. 4 - aprilie 2010 


BIBLIOTECA BUCUREŞTILOR 


Am primit, vă semnalăm 


„Academica" - autoritatea cuprinzătoare a ştiinţei 

P entru publicul profan, activitatea dar mai ales actualitatea academică repre¬ 
zintă noţiuni cu totul abstracte, aparent rupte de realitate, oricum situate 
intr-un „inaccesibil' 1 turn de fildeş, arareori adus în actualitate de cine ştie ce 
acuzaţie de... corupţie. Nimic mai fals, câtă vreme Academia Română reprezintă, 
de ani buni, singurul punct de stabilitate şi autoritate în materie ştiinţifică din ţara 
noastră. Din păcate, „glasul 11 ei răzbate rareori dincolo de Aula Academiei, de parcă 
atmosfera rarefiată din Parnasul ştiinţei nu ar face bine unei societăţi dispersate toc¬ 
mai din lipsă de valori şi modele de referinţă. Ajunsă în anul XX de apariţie, publi¬ 
caţia oficială a Academiei Române, purtând titlul prestigios de „Academica 11 şi 
având drept însemn heraldic statuia Minervei, cu nelipsita bufniţă ce „veghează în 
amurg 11 , oferă publicului nu doar un „regal 11 de intervenţii pe teme variate, de la ana¬ 
liza celor mai recente concepte filosofice contemporane la evidenţierea proiectelor 
academice cele mai semnificative: elaborarea Enciclopediei economice a României, 
aspecte legate de dezvoltarea durabilă a agriculturii şi economiei româneşti, inclu¬ 
siv participarea românească la competiţiile tehnico-ştiinţifice internaţionale. Nume 
de referinţă ale ştiinţei contemporane: Mircea Maliţa, Solomon Marcus, Dan Hă- 
ulică, Basarab Nicolescu, Marius Sala, Augustin Buzura sau Gleb Drăgan, iar lista 
poate continua, s-au pronunţat în paginile revistei pe teme de actualitate, Proiectul 
de exploatare minieră de la Roşia Montană sau Proiectul de dezvoltare urbanistică 
a capitalei. 

Din numărul 11-12/2009 al publicaţiei aflăm că, pe data de 17 decembrie 
2009, colegul nostru, graficianul Mircea Dumitrescu, a primit, în Aula Academiei Române, Ordinul „Meritul Cultural 11 în grad 
de Cavaler, cea mai înaltă distincţie culturală a României. Revista mai cuprinde referiri la Premiile Academiei Române pe anul 
2007, despre care publicaţia „Biblioteca Bucureştilor 11 a relatat pe larg. ( CRONICAR ) 


ACADEMICA 


REVISTA EDITAT A DE ACADEMIA ROMÂNA 



Nc 11-12 

NOIEMBRIE-DECEMBRIE 

2009 

Anul XX 
229-230 



Sursele ilustraţiilor: pp. 3-4: din arhiva autorului; p. 5: http://www4.pmb.ro/wwwt/wwwcs/muzee/muzeu_sutu/s3p6.htm; p. 6: din fondul 
documentar al BMB; p. 27: http://www.lefigaro.fr/livres/2010/04/14/03005-20100414ARTFIG00782-rimbaud-la-photo-retrouvee-.php (Rimbaud), 
www.librairie-galerie-racine.com/ (Voronca); pp. 33-34: Veronica Micle, Corespondenţă, ediţie, prefaţă şi note de Augustin Z.N. Pop, Editura Dacia, 
Cluj-Napoca, 1979; p. 38: http://calindragan.files.wordpress.com/2009/04/sfantul-gheorghe.jpg; coperta II: Veronica Micle, Corespondenţă; coperta 
III: http://www.poetseers.org/the_romantics/william_wordsworth/ words; coperta IV: Ion Vinea, Publicistică literară, ediţie şi prefaţă de Constan¬ 
tina Brezu-Stoian, Editura Minerva, Buc., 1977. 

Sursele citatelor: coperta II: Academia Română, Dicţionarul General al Literaturii Române, L/O, Editura Univers Enciclopedic, Buc., 2005, 
p. 324; coperta III: Antologie de poezie engleză de la începuturi pînă azi, ediţie întocmită de Leon Leviţchi şi Tudor Dorin, prefaţă şi tabel crono¬ 
logic de Dan Grigorescu, voi. II, Editura Minerva, BPT, Buc., 1981, pp. 97-98; coperta IV: Ion Vinea, Publicistică literară, p. 287. 

Catalog 



N. STEINHARDT, Principiile clasice şi noile tendinţe ale dreptului constituţional: Critica 
operei lui Leon Duguit; Addenda: Dreptul social 

Ediţie îngrijită, note, studiu introductiv, referinţe critice şi indici de Florian Roatiş, repere bio¬ 
bibliografice de Virgil Bulat, Editura Polirom, Iaşi, 2008, 400 p. 

Un excurs prin cartea cu care a obţinut titlul de doctor în Drept, ce apare acum într-o nouă 
ediţie, este de natură să descopere o faţetă mai puţin cunoscută a activităţii şi personalităţii lui N. 
Steinhardt, aceea de cercetător avizat în ceea ce priveşte problemele juridice şi politice. Alegerea lui 
Leon Duguit de către N. Steinhardt drept obiect al reflecţiilor sale fdosofico-juridice se explică, din¬ 
colo de preţuirea sa pentru clasicism, prin faptid că sistemul acestuia îi oferea un bun teren de con¬ 
fruntare, date fiind noutatea şi amploarea viziunii promovate. [...] (Florian Roatiş) 



Lacrima Rodica BoilA 

Răspunderea 

civilă delictuală subiectivă 




Editura C.H. Bcck 


Lacrima Rodica BOILĂ, Răspunderea civilă delictuală subiectivă 
Editura C.H. Beck, Bucureşti, 2009, 446 p. 

Noile orientări ale doctrinei şi jurisprudenţei din ultimele decenii au contribuit la părăsirea 
treptată a fundamentării subiective a răspunderii civile delictuale, instituită de prevederile Codului 
civil cu peste două secole în urmă. Considerentele economico-sociale care au motivat reglementarea 
unei răspunderi având ca fundament unic şi exclusiv culpa autorului faptei ilicite s-au modificat pro¬ 
fund de-a lungul timpului. Realităţile societăţii moderne au impus o nouă evaluare a acestei instituţii 
fundamentale a dreptului civil, prin reconstruirea categoriilor sale juridice, îndeosebi a culpei persoa¬ 
nei responsabile, şi prin conturarea unor noi interpretări privind funcţiile răspunderii delictuale, pre- 
ventiv-educativă şi reparatorie. [...] (Autoarea) 



Rada Poitolachc 


Drept financiar 



F.ditura C.H. Beck 


Rada POSTOLACHE, Drept financiar 
Editura C.H. Beck, Bucureşti, 2009, 406 p. 

Complexitatea şi dinamica reglementărilor financiare, în special fiscale, au incitat la un efort 
de determinare şi analiză a aspectelor perene din acest domeniu - principii şi instituţii de bază, din 
perspectiva specificităţii lor juridice. în lucrare sunt tratate, în complexitatea şi integralitatea lor, 
componentele de bază ale sistemului juridic financiar: instituţii de drept bugetar; instituţii de drept 
fiscal, cu relevarea elementelor comune şi specifice impozitelor şi taxelor, ca resurse financiare de 
bază ale bugetului general consolidat; împrumutul public; controlul financiar - formele, elementele 
specifice şi tehnicile de asigurare a realizării lor, toate acestea, pe baza legislaţiei în vigoare la data 
de 1 martie 2009. [...] (Autoarea) 


^ Praxis 


Societăţi comerciale 

Proceduri speciale 


Editura C.R Bcck 



Crenguţa LEAUA, Societăţi comerciale: proceduri speciale 
Ediţia a 2-a, rev., Editura C.H. Beck, Bucureşti, 2009, 440 p. 

Ne-am propus ca, în această a doua ediţie a lucrării noastre, să reflectăm modificările legi¬ 
slative recente în materia societăţilor comerciale şi să prezentăm unele puncte de vedere cu privire la 
aplicarea lor. în acest demers ne-am confruntat cu aceeaşi dificultate ca la prima ediţie - încercarea 
de cristalizare a unui domeniu care, iată, este în perpetuă transformare. Salutăm însă, din punctul de 
vedere al practicianului, această constantă adaptare, atât timp cât efortul legiuitorului tinde să răs¬ 
pundă nevoilor realităţii economice. (Autoarea) 

Raluca GROSESCU, Raluca URSACHI, Justiţia penală de tranziţie: 

De la Niirnberg la postcomunismul românesc 

Editura Polirom, Iaşi, 2009, 287 p. 

Procesele intentate foştilor lideri de partid, demnitarilor, ofiţerilor de armată şi agenţilor 
secreţi, deşi puţine, an reprezentat instrumentul dur de redresare a multiplelor încălcări flagrante ale 
drepturilor omului din perioada comunistă. Dacă lustraţia a căutat reînnoirea elitelor, iar accesul la 
dosare aflarea adevărului istoric, procesele au fost singurele care au vizat instaurarea dreptăţii. Cu 
migală, acribie şi discernământ, autoarele ne dezvăluie modul în care România a utilizat procesele ca 
justiţie de tranziţie, oferind numeroase date primare unice şi comparând cazul ţării noastre cu al altor 
noi democraţii. Unic în literatura de specialitate din România şi din Occident, acest volum este un titlu 
de referinţă atât pentru publicul larg, cât şi pentru observatorii avizaţi. 

(Lavinia Stan, St. Francis Xavier University, Canada) 

J.H.H. WEILER, Constituţia Europei 

Traducere de Alina Vasile şi Cristina Arion, ediţie îngrijită şi prefaţă de lulia Motoc 

Editura Polirom, Iaşi, 2009, 352 p. 

Profesor de drept la New York University, J.H.H. Weiler face o selecţie a câtorva dintre cele 
mai reprezentative eseuri ale sale pe temele clasice ale constituţionalismului european. Autorul pro¬ 
pune ca subiecte de discuţie relaţia dintre Uniunea Europeană, statele membre şi indivizi, relaţiile de 
putere instituite între diversele părţi, precum şi valorile şi idealurile Uniunii Europene. Relaţiile de 
putere beneficiază de o atenţie specială, dată fiind importanţa dobândită în timp de instituţiile euro¬ 
pene transnaţionale, în detrimentul, uneori, al legislatorilor naţionali. Ni se oferă astfel o perspecti¬ 
vă echilibrată atât asupra avantajelor, cât şi asupra neajunsurilor procesului de integrare europeană. 
O analiză critică pertinentă destinată studenţilor şi specialiştilor în drept şi ştiinţe politice. 

(Polirom) 


Cristian GHEORGHE, Drept comercial european 
Editura C.H. Beck, Bucureşti, 2009, 349 p. 

Unul dintre motoarele incontestabile ale apropierii statelor într-o Europă unită este necesita¬ 
tea economică, nevoia delimitării unui spaţiu comercial cu proprietăţi unice care să poată concura cu 
şanse sporite în faţa competitorilor internaţionali. Crearea „pieţei comune “, cu proprietăţi cel puţin 
echivalente pentru actorii comerciali, bazată pe mult promovatele libertăţi de mişcare şi echivalenţă 
vamală la punctele de contact cu exteriorul, este pasul esenţial care oferă cadrul de manifestare a 
entităţilor economice. In prezent şi această formulare de piaţă comună şi-a luat locul în galeria cu 
amintiri a conceptelor Uniunii, fiind înlocuită în mod explicit cu formularea mai apropiată de viziu¬ 
nea nouă imprimată prin ,, Tratatul de Reformă": piaţa internă. [...] (Autorul) 


Cristian GHEORGHE, Dreptul pieţei de capital 
Editura C.H. Beck, Bucureşti, 2009, 340 p. 

Cursul de faţă este o pledoarie pentru aproprierea şi încorporarea pieţei de capital în dome¬ 
niul de studiu juridic. Studiul societăţilor comerciale ale căror acţiuni sunt tranzacţionate pe o piaţă 
reglementată şi studiul valorilor mobiliare, în varianta extinsă a conceptului de gen de instrument 
financiar, propriu pieţei de capital, studiul societăţilor comerciale specializate, „ reglementate “, cap¬ 
tive prin restricţiile statutare (în special în privinţa obiectului de activitate) în interiorul pieţei de capi¬ 
tal, toate aceste obiecte de studiu nu pot să lipsească din cercetarea de drept comercial. [...] 

(Autorul) 

Rubrică realizată cu sprijinul Serviciului Comunicarea Colecţiilor al Bibliotecii Metropolitane Bucureşti 

Repere 


CALENDARUL LUNILOR 
Sfântul Gheorghe şi tradiţia bucureşteană 

Marian NENCESCU 


D in Balcani şi până în 
Occident, datinile, cre¬ 
dinţele şi tradiţiile refe¬ 
ritoare la sărbătoarea Sfântului 
Gheorghe constituie nu doar un 
capitol distinct de folclor, dar 
mai ales o preţioasă moştenire a 
trecutului. Iniţial, obiceiul cele¬ 
brării Sfântului Gheorghe, „dra- 
gonoctonul“, era asociat, la ma¬ 
joritatea popoarelor pastorale, cu 
începutul de primăvară. La ro¬ 
mani, popor prin excelenţă pas¬ 
toral, sărbătoarea ce avea loc în 
perioada 20-21 aprilie purta 
numele de Palilia, fiind men¬ 
ţionată ca atare în opera lui Ovi- 
diu. 

Din contră, popoarele 
agrare celebrau începutul de an 
la solstiţiul de vară, respectiv 24 
iunie, dată când serbăm, pe stil 
nou, Drăgaica sau Tăierea Ca¬ 
pului Sfântului Ioan Botezătorul. 
între aceste date, mai trebuie 
menţionat şi 1 mai, cunoscut la 
noi ca „zi a muncii' 11 , în realitate ea marcând trecerea astrono¬ 
mică la anotimpul primăvara. Toate cele trei date menţionate 
semnificau, în vechime, începerea Anului Nou, solar. 

Pentru păstori, sărbătoarea Sfântului Gheorghe în¬ 
semna şi sorocul refacerii contractelor. Se negociau numărul 
turmelor, cantitatea de produse ce urmau a fi predate proprie¬ 
tarilor, plata muncii şi beneficiile. Apoi, de la Sf. Gheorghe la 
Sf. Dumitru contractele rămâneau definitive. Vechii bucureş- 
teni obişnuiau ca în preajma acestei sărbători să-şi schimbe 
locuinţa. Obiceiul era atât de răspândit încât febra mutării era 
generalizată, fără a mai ţine seama de motivele iniţiale ale 
renunţării la vechea locuinţă. Poetul George Topârceanu (el 
însuşi purtând numele „patronului 11 sărbătorit) a imaginat 
chiar Balada chiriaşului grăbit: Trec anii, trec zilele-n goană 
/Şi-n zbor săptămânile trec, /Rămâi sănătoasă, cucoană / Că- 
mi iau geamantanul şi plec... 

Folcloristul fon Aurel Candrea menţionează intr-un 
studiu „clasic 11 dedicat semnificaţiei acestei sărbători ( Iarba 
fiarelor. Studii de folklor, 1928, Ed. Cultura Naţională, 
Bucureşti) vechimea unor obiceiuri legate de celebrarea pri¬ 
măverii, prezente la bulgari, cehi, dar şi la italieni. Aceştia, 
de pildă, l-au „uns 11 pe Sfântul Gheorghe drept patronul 
lăptarilor şi de ziua sfântului reînnoiau contractele de livrare a 
laptelui, cam în felul cum procedau şi sătenii noştri cu 


ciobanii angajaţi pe timp de 
vară. 

Legat de sărbătoarea Pa¬ 
lilia, menţionăm că romanii 
obişnuiau ca în această zi să 
ornamenteze porţile şi uşile 
caselor cu crengi verzi de ră¬ 
chită. Similar se procedează şi 
azi în unele zone rurale din ţara 
noastră, cu deosebirea că se 
folosesc mai ales frunzele de 
nuc, bogat mirositoare şi având 
proprietatea de a alunga in¬ 
sectele. 

Alte tradiţii legate de 
Sfântul Gheorghe constau în 
aprinderea de focuri rituale (cu 
rol de purificare şi stingere a 
păcatelor) sau stropitul cu apă 
al vitelor şi al holdelor. Sensul 
acestui obicei era acela de a 
alunga spiritele rele, fiind fo¬ 
losită în acest sens „apă ne¬ 
începută 11 provenind de la o fân¬ 
tână curată sau un izvor. Din 
această tradiţie derivă astăzi 
„stropitul 11 fetelor, practicat mai ales în unele judeţe din Tran¬ 
silvania, cu deosebirea că apa este înlocuită cu derivate ale 
„apei de Colonia 11 (parfumuri de uz comun). 

în noaptea echinoxului de primăvară, femeile mai 
„pricepute 11 practicau farmece, descântece cu rol eliberator 
menite să „dezlege vitele 11 de boli şi blesteme. Cu acest prilej 
se culegeau şi se preparau ierburi de leac, prezente activ 
în farmacologia populară. De altfel, focurile vii, stropitul şi 
descântecul nu sunt specifice exclusiv arealului românesc, 
ele fiind identificate şi în centrul Europei, dar şi în zonele 
nordice. 

Cu menţiunea că la români, dar şi în alte spaţii europe¬ 
ne, Sfântul Gheorghe este asimilat şi cu tradiţia militară, el 
fiind patronul cavaleriştilor (Asociaţia „Tradiţia cavaleriei 11 
şi-l revendică şi azi ca patron spiritual), dar şi al altor cate¬ 
gorii de arme, vom semnala că bisericile purtând hramul 
Sfântului Gheorghe sunt foarte frecventate de bucureşteni, 
cele mai cunoscute fiind „Sfântul Gheorghe 11 (vechi), situată la 
„Km 0“ al capitalei şi care adăposteşte capul lui Constantin 
Vodă Brâncoveanu, şi „Sfântul Gheorghe 11 (nou) din spatele 
fostului magazin „Vulturul de mare 11 , o bijuterie arhitectonică 
de secolul al XVIII-lea, aflată într-o stare de conservare im¬ 
pecabilă. 

Calendar 


aprilie 2010 


♦ 1 aprilie 1875. 135 de ani de la naşterea lui Edgar Wallace, pro¬ 
zator şi dramaturg englez (1 apr. 1875 - 10 feb. 1932) 

♦ 1 aprilie 1900. 110 ani de la naşterea lui George Baiculescu, 
bibliograf şi istoric literar (1 apr. 1900 - 6 sept. 1972) 

♦ 1 aprilie 1900. 110 ani de la naşterea lui Alexandru Philippide, 
poet, prozator, eseist şi traducător (1 apr. 1900 - 8 feb. 1979) 

♦ 1 aprilie 1940. 70 de ani de la naşterea lui Gheorghe Pituţ, poet, 
prozator, publicist (1 apr. 1940 - 6 iun. 1991) 

♦ 2 aprilie 1805. 205 ani de la naşterea scriitorului danez Hans 
Christian Andersen (2 apr. 1805 - 4 aug. 1875) 

♦ 2 aprilie. Ziua Internaţională a Cărţii pentru Copii 

♦ 2 aprilie 1840. 170 de ani de la naşterea scriitorului francez Emile 
Zola (2 apr. 1840 - 28 sept. 1902) 

♦ 4 aprilie 1915. 95 de ani de la naşterea lui Vasile Florescu, teo¬ 
retician şi critic literar (4 apr. 1915 - 14 ian. 1982) 

♦ 4 aprilie 1920. 90 de ani de la moartea lui Dumitru Teleor, poet, 
prozator, publicist (10 mai 1858 - 4 apr. 1920) 

♦ 4 aprilie. Ziua Jandarmeriei Române 

♦ 5 aprilie 1765. 245 de ani de la moartea lui Edward Young, poet, 
dramaturg şi critic literar englez (3 iul. 1683 - 5 apr. 1765) 

♦ 5 aprilie 1885. 125 de ani de la naşterea lui Alexandru Lascarov- 
Moldovanu, prozator, publicist (5 apr. 1885 - 18 apr. 1971) 

♦ 6 aprilie 1930. 80 de ani de la naşterea lui Alexandru George, 
prozator, eseist, traducător, istoric şi critic literar 

♦ 7 aprilie 1770. 240 de ani de la naşterea poetului englez William 
Wordsworth (7 apr. 1770 - 23 apr. 1850) 

♦ 8 aprilie 1885. 125 de ani de la moartea lui C.A. Rosetti, poet, 
publicist şi om politic (2 iun. 1816-8 apr. 1885) 

♦ 8 aprilie 1885. 125 de ani de la premiera, la Teatrul Naţional din 
Bucureşti, a spectacolului cu piesa D'ale carnavalului de I.L. Cara- 
giale 

♦ 11 aprilie 1830. 180 de ani de la naşterea lui Emanoil Bacaoglu, 
fizician, chimist, matematician (11 apr. 1830 - 30 aug. 1891) 

♦ 12 aprilie 1940. 70 de ani de la naşterea criticului şi istoricului 
literar Mircea Martin 

♦ 13 aprilie 1920. 90 de ani de la naşterea lui Gheorghe Bulgăr, 
filolog, istoric literar (13 apr. 1920 - 13 iun. 2002) 

♦ 13 aprilie 1930. 80 de ani de la naşterea regizorului Sergiu Nico- 
laescu 

♦ 13 aprilie 1940. 70 de ani de la naşterea scriitorul francez Jean- 
Marie Gustave Le Clezio, Premiul Nobel pentru Literatură pe anul 
2008 

♦ 14 aprilie 1950. 60 de ani de la naşterea poetei Daniela Crăsna- 
ru 

♦ 15 aprilie 1765. 245 de ani de la moartea lui Mihail Vasilievici 
Lomonosov, poet, filolog rus (19 nov. 1711 - 15 apr. 1765) 

♦ 16 aprilie 1935. 75 de ani de la moartea scriitorului Panait Istrati 
(10 aug. 1884- 16 apr. 1935) 

♦ 16 aprilie 1935. 75 de ani de la naşterea compozitorului Nicolae 
Brânduş 

♦ 17 aprilie 1935. 75 de ani de la naşterea prozatorului George 
Bălăiţă 

♦ 17 aprilie 1945. 65 de ani de la moartea lui Ion Pillat, poet, tra¬ 
ducător, eseist (31 mart. 1891 - 17 apr. 1945) 

♦ 18 aprilie 1880. 130 de ani de la moartea lui Costache Aristia, 
actor, scriitor (1800 - 18 apr. 1880) 


♦ 18 aprilie 1955. 55 de ani de la moartea fizicianului german 
Albert Einstein (14 mart. 1879 - 18 apr. 1955) 

♦ 19 aprilie 1890. 120 de ani de la naşterea geografului Vintilă M. 
Mihăilescu (19 apr. 1890 - 27 mai 1978) 

♦ 20 aprilie 1970. 40 de ani de la moartea lui Paul Celan, poet, tra¬ 
ducător, eseist (23 nov. 1920 - 20 apr. 1970) 

♦ 21 aprilie 1910. 100 de ani de la moartea scriitorului american 
Mark Twain (30 nov. 1835 - 21 apr. 1910) 

♦ 22 aprilie 1850. 160 de ani de la naşterea poetei Veronica Micle 
(22 apr. 1850-3 aug. 1889) 

♦ 22 aprilie 1960. 50 de ani de la moartea lui V. Beneş, prozator, 
critic de artă (27 feb. 1907 - 22 apr. 1960) 

♦ 23 aprilie 1920. 90 de ani de la naşterea compozitorului Edmond 
Deda (23 apr. 1920 - 29 sept. 2006) 

♦ 23 aprilie 1990. 20 de ani de la moartea actriţei americane Pau- 
lette Goddard (3 iun. 1910 - 23 apr. 1990) 

♦ 23 aprilie. Ziua Bibliotecarului din România 

♦ 23 aprilie. Ziua Mondială a Cărţii şi a Dreptului de Autor 

♦ 23 aprilie. Ziua Presei Militare Române 

♦ 24 aprilie 1845. 165 de ani de la naşterea lui Cari Spitteler, scrii¬ 
tor şi critic literar elveţian, Premiul Nobel pentru Literatură pe anul 
1919 (24 apr. 1845 - 29 dec. 1924) 

♦ 24 aprilie 1905. 105 ani de la naşterea lui Robert Penn Warren, 
scriitor şi critic literar american (24 apr. 1905 - 15 sept. 1989) 

♦ 24 aprilie 1980. 30 de ani de la moartea prozatorului şi eseistului 
cubanez Alejo Carpentier (26 dec. 1904 - 24 apr. 1980) 

♦ 25 aprilie 1595. 415 ani de la moartea lui Torquatto Tasso, poet 
renascentist italian (11 mart. 1544 - 25 apr. 1595) 

♦ 25 aprilie 1800. 210 ani de la moartea lui William Cowper, poet 
englez (26 nov. 1731 - 25 apr. 1800) 

♦ 25 aprilie 1820. 190 de ani de la moartea lui Constantin-Fran- 
şois de Chassebceuf, conte de Volney, filosof iluminist, istoric, om 
politic francez (3 feb. 1757 - 25 apr. 1820) 

♦ 25 aprilie 1980. 30 de ani de la moartea filosofului şi scriitorului 
francez Jean-Paul Sartre, Premiul Nobel pentru Literatură pe anul 
1964 (21 iun. 1905 - 25 apr. 1980) 

♦ 26 aprilie 1910. 100 de ani de la moartea scriitorului norvegian 
Bjornstjerne Bjornson, Premiul Nobel pentru Literatură pe anul 
1903 (8 dec. 1832 - 26 apr. 1910) 

♦ 26 aprilie 1920. 90 de ani de la naşterea lui Alexandru Husar, 
filosof, eseist (26 apr. 1920 - 17 mai 2009) 

♦ 27 aprilie 2000. 10 ani de la moartea lui Ov. S. Crohmălnicea- 
nu, critic şi istoric literar, prozator (16 aug. 1921 - 27 apr. 2000) 

♦ 28 aprilie 1860. 150 de ani de la moartea lui Isaac da Costa, poet 
olandez (14 ian. 1798 - 28 apr. 1860) 

♦ 29 aprilie 1780. 230 de ani de la naşterea lui Charles Nodier, 
scriitor francez (29 apr. 1780 - 27 ian. 1844) 

♦ 30 aprilie 1895. 115 ani de la naşterea lui Ion Vinea, poet, pro¬ 
zator, traducător (30 apr. 1895 - 7 iul. 1964) 

WILLIAM WORDSWORTH 

1770-1850 

240 de ani de la naştere 

Slăviţi SONETUL; Critica haină 
Nii-l preţuie destul; cu el descui 
Chiar inima lui Shakespeare; struna lui 
Şi rana lui Petrarca o alină; 

Mereu i-a fost lui Tasso liră lină, 

Iar lui Camdes i-a-mblînzit surghiunul; 
Sonetul pentru Dante este unul 
Din laurii cununii; e-o lumină 
De licurici din Tara-Zînelor 

9 

Chemînd pe blîndul Spenser spre-a vărsa 
Zori limpezi peste bezne; cînd vrun nor 
Pe Milton l-a mîhnit, în mîna sa 
Sonetul parcă-i trîmbiţă, măcar 
Că - vai! - suna din el aşa de rar! 


în româneşte de Tudor DORIN 





ION VINEA 

1895-1964 

115 ani de la naştere 

... Din fericire, cuceririle spiritului omenesc, necunoscînd imensa valoare a 
frontierelor, nu întîrzie să-şi vădească efectele, în chip egal, pe tot întinsul unui 
pămînt, ocupat de neamuri şi tabere vrăjmaşe. Un Goethe, un Shakespeare, un 
Dante, un Balzac, n-au nevoie de nici un prerogativ diplomatic pentru a trece 
dintr-o ţară într-alta, iar marile lor plăsmuiri calcă în picioare cele mai drastice legi 
de import. Valorile spirituale trebuie să circule cu aceeaşi uşurinţă şi în vreme de 
război, sau, mai cu seamă, în aceste vremuri, pentru ca oamenii să vadă că duşmă¬ 
nia e trecătoare, faţă de idealurile lor spirituale permanente. 

„Rostul traducerilor 44 



